text:
ཉེ་ཆར། ང་རང་མཚོ་ལྷོ་ཁུལ་ལས་རིགས་ལག་རྩལ་སློབ་གྲྭར་རྟོག་དཔྱོད་ཞིབ་འཇུག་ཏུ་ཕྱིན་པ་ཡིན། ད་ལྟའི་སློབ་གྲྭའི་དར་རྒྱས་ཀྱི་རྣམ་པ་མཐོང་བས་རང་ཉིད་ཀྱི་ཡིད་སེམས་དགའ་བ་འབུམ་གྱིས་མྱོས་སོང......
2011ལོའི་ཟླ6པར། རྩ་འཛུགས་ཀྱི་བཀོད་སྒྲིག་ལྟར་ང་རང་མཚོ་ལྷོ་ཁུལ་མི་དམངས་སྲིད་གཞུང་གི་ཁུལ་དཔོན་གཞོན་པའི་ལས་གནས་སུ་སྤར་ཏེ། བྱེ་བྲག་ཏུ་སློབ་གསོའི་བྱ་བར་དོ་དམ་བྱེད་པའི་ལས་བགོས་བྱས། ཟླ་གཅིག་རིང་གི་གཏིང་ཟབ་ཀྱི་རྟོག་དཔྱོད་ཞིབ་འཇུག་བརྒྱུད་ནས། ང་རང་གི་ཐོག་མའི་བསམ་ཚོར་ལ་མཚོ་ལྷོ་ཁུལ་གྱི་སློབ་གསོའི་རྨང་གཞི་སྒྲིག་བཀོད་ནི་མཚོ་སྔོན་བོད་ཁུལ་གྱི་ཨང་དང་པོ་ཡིན་ངེས་ལ། དགེ་རྒན་གྱི་སྟོབས་ཤུགས་ཀྱང་ཨང་དང་པོ་ཡིན། ལྷག་པར་དུ་ཀོས་ནན་རྫོང་གི་སློབ་སྔོན་སློབ་གསོ་ལ་མངོན་གསལ་གྱི་ཁྱད་ཆོས་འདུག འོན་ཀྱང་གནད་དོན་ཞིག་གིས་མི་ལ་མགོ་བོ་ན་བར་བྱེད་དེ། དེ་ནི་ཁུལ་ཡོངས་སུ་ལོ་རེར་མཐོ་འབྲིང་དང་དམའ་འབྲིང་གི་སློབ་མ་ཆིག་སྟོང་ལ་ཉེ་བ་ཞིག་རྒྱུན་མཐུད་དེ་སློབ་གྲྭ་འགྲིམས་མི་ཐུབ་པའི་གནས་ཚུལ་དེ་རེད། དེའི་རྒྱུ་མཚན་ལ་བརྟག་ཚེ། གཙོ་བོ་ནི་འབྲེལ་ཡོད་གཏན་འཁེལ་ལྟར་ན་མཐོ་འབྲིང་སློབ་གྲྭས་དམའ་འབྲིང་མཐར་ཕྱིན་སློབ་མའི་བརྒྱ་ཆའི་དྲུག་བཅུ་མ་གཏོགས་མི་བསྡུ་ཞིང་། ལྷག་མ་རྣམས་ངེས་པར་དུ་ལས་རིགས་སློབ་གསོའི་འཆར་གཞིར་འགོད་དགོས། དེ་ལྟར་བྱས་ཚེ་ད་དུང་བརྒྱ་ཆའི་ཉི་ཤུ་ལ་ཉེ་བའི་མཐོ་འབྲིང་མཐར་ཕྱིན་སློབ་མ་རྣམས་ཤུལ་དུ་ལུས་ནས་སྤྱི་ཚོགས་སྟེང་བགྲོད་དགོས་བྱུང་བ་རེད། རང་ཁུལ་གྱི་ལས་རིགས་སློབ་གསོ་ནི་གོམ་ཁ་སྤོ་འཕྱི་ཞིང་རྨང་གཞི་ཞན་ལ། ཆེད་ལས་ཉུང་ཞིང་དགེ་རྒན་གྱི་སྟོབས་ཤུགས་ཞན་པ་བཅས་ཀྱི་དབང་གིས་སློབ་མ་མང་པོ་འདྲེན་འགུག་དང་བསྡུ་ལེན་བྱེད་མི་ཐུབ། གཞན་དུ་ཁྱིམ་བདག་རྣམས་ཀྱིས་ལས་རིགས་སློབ་གསོ་ལ་བཟུང་བའི་ལྟ་ཚུལ་དང་ངོས་འཛིན་མི་ཟབ་པའི་རྐྱེན་གྱིས། ཁྱིམ་བདག་མང་པོ་ཞིག་གིས་ཁ་བཏགས་བཟུང་སྟེ་ང་རང་བཙལ་ནས། ཡང་ན་བྱིས་པ་འདི་མཐོ་འབྲིང་དུ་འཇུག་རོགས། དེ་མིན་ན་ལམ་ཞིག་སྟོན་རོགས། གང་ལྟར་བྱིས་པ་འདི་ཡུལ་ནས་མ་ལུས་པར་ཁྱིམ་མི་དག་ལ་ལ་རྒྱ་ཞིག་རྩོད་ཐུབ་ན་ཆོག་ཅེས་ཟེར། ངའི་བསམ་པར་ང་རང་གི་ཁུལ་གཙོ་གཞོན་པའི་སྐབས་ཐེངས་གཅིག་ནི་ལོ་ལྔ་རེད། ལོ་རེར་བྱིས་པ་ཆིག་སྟོང་ཙམ་སྤྱི་ཚོགས་སུ་ཞུགས་པའི་དབང་དུ་བཏང་ན་ལོ་ལྔར་སྟོང་ཚོ་ལྔ་རེད། དེའི་ཕག་ཏུ་འདུག་པ་ནི་ཁྱིམ་ཚང་སྟོང་ཚོ་ལྔ་རེད། འདི་ནི་ཅི་འདྲའི་གྲངས་ཀ་ཆེན་པོ་ཞིག་རེད་ཨང་སྙམ་བྱུང་།
དུས་ཡུན་རིང་བོ་ཞིག་གི་ནང་ང་རང་གཉིད་དང་བྲལ་བར་གྱུར། ཁྱིམ་བདག་ཚོས་དཀའ་སྡུག་ཁུར་དུ་འཁྱེར་ནས་བྱིས་པ་རྣམས་སློབ་གྲྭར་བསྐྱལ། ད་ལྟ་བྱིས་པ་རྣམས་ཁྱིམ་ཚང་དང་སྤྱི་ཚོགས་ཀྱི་ཁུར་བོར་གྱུར་འདུག གལ་ཏེ་ཁོ་ཚོ་སློབ་གྲྭར་བསྐྱལ་མེད་པས་ན། ལུག་རྫི་བཟང་བོ་ཞིག་གམ་ཡང་ན་ཞིང་ལས་པ་བཟང་བོ་ཞིག་ཏུ་གྱུར་ཡོད་ཀྱང་སྲིད། ད་ནི་ཡར་ལ་མི་མཁོ་མར་ལ་མི་དགོས་པའི་གནས་སུ་གྱུར་འདུག ང་ཚོས་ཅི་ཞིག་བྱ་ཨང་། ངས་ཡང་ཡང་བསམ་བློ་བཏང་རྗེས། གངས་ལྗོངས་ཀྱི་རྩྭ་ཐང་དང་རི་ལུང་བརྒལ་ནས་ལག་རྩལ་བསླབས་ཏེ་གནམ་འོག་ཉུལ་དུ་འགྲོ་རྒྱུའི་སེམས་ཐག་བཅད།
2009ལོར། ངས་ཀྲུང་དབྱང་འཐབ་ཕྱོགས་གཅིག་གྱུར་པུའུ་རུ་ལས་འཁུར་སྦྱོང་བརྡར་བྱེད་སྐབས། དེ་གར་འོད་མདངས་ལས་རིགས་ལྟེ་གནས་ཟེར་བའི་སྡེ་ཁག་ཅིག་ཡོད་ཅིང་། ཁོང་ཚོ་ལ་ཤེས་བསྐྱེད་སློབ་རོགས་ཐད་ཀྱི་འགན་འཁྲི་ཡོད་པ་ཤེས། འབྲེལ་གཏུག་བརྒྱུད་ནས་ཁོང་ཚོས་རོགས་རམ་བྱ་རྒྱུར་འཐད་པ་བྱུང་བ་སྟེ། ཁོང་ཚོས་གཅིག་ནས་ངོ་ཤེས་ལ་བརྟེན་ནས་རོགས་སྐྱོར་ལས་དོན་སྤེལ་འདོད་པ་དང་། གཉིས་ནས་བོད་ཁུལ་གྱི་བྱིས་པ་རྣམས་ལ་དོན་བཟང་ཞིག་སྒྲུབ་འདོད་ཧ་ཅང་ཆེ། དེ་བས། ངས་རང་གི་བསམ་ཕྱོགས་དེ་སྐབས་དེའི་ཁུལ་ཨུའི་ཧྲུའུ་ཅི་ཏུའུ་ཅེ་དང་ཁུལ་དཔོན་ཀྲང་ཝུན་ཁུའེ་རྣམ་གཉིས་ལ་ཡར་ཞུ་བྱས་པ་ན། ཁོང་གཉིས་ཀྱིས་བློ་ཐག་རྦད་ཆོད་ཀྱིས་རྒྱབ་སྐྱོར་བྱེད་རྒྱུའི་རྣམ་འགྱུར་བསྟན།
འགན་ཁུར་མར་གཏོང་བྱས་ཏེ་རྫོང་རེ་ལ་སློབ་མ120དང་ཁུལ་ཡོངས་ལ་བསྡོམས་པས་སློབ་མ600ཡི་གྲངས་འབོར་ཡིན་ཞིང་། རྫོང་སྲིད་གཞུང་གིས་ཁག་ཐེག་བྱས་ཏེ་ཆད་ནོར་མེད་པའི་སྒོ་ནས་འགན་ཁུར་ཡོངས་འགྲུབ་བྱེད་དགོས་པའི་རེ་བ་བཏོན། རྫོང་སྲིད་གཞུང་གིས་ཀྱང་འབད་པ་བྱས་པས་འགན་ཁུར་གྱི་དམིགས་ཚད་ཡོངས་སུ་འགྲུབ་པར་བྱས།(རྗེས་སུ་ཤེས་གསལ་ལྟར་ན། མང་པོ་ཞིག་གྲངས་ཀ་ཚགས་པའི་ཕྱིར་དུ་གོང་ཞུ་བྱས་པ་མ་གཏོགས་དོན་དངོས་སུ་མེ་འཁོར་ལ་བུད་པའི་མི530ལས་མེད་ཅིང་། མི70ལམ་བར་ནས་ཆད་སོང་།) ཀྲུང་དབྱང་འཐབ་ཕྱོགས་གཅིག་གྱུར་པུའུ་ལ་འབྲེལ་གཏུག་བྱས་པ་བརྒྱུད་ལྕགས་ལམ་པུའུ་ཡིས་ཆེད་དུ་འཁོར་ཚིགས་ལྔ་ཆོག་བཀོད་གནངས་ཏེ། ང་དང་ཁུལ་སློབ་གསོ་ཅུ་ཡི་ཅུ་ཀྲང་གཞོན་པ་ལིང་ཞི་ཅུན། རྫོང་ལྔའི་སློབ་གསོ་དོ་དམ་གྱི་རྫོང་དཔོན་གཞོན་པ། རྫོང་སོ་སོའི་སློབ་གསོ་ཅུ་ཀྲང་བཅས་སྣེ་ཁྲིད་འགོ་ཁྲིད་དང་དགེ་རྒན་མི་བཅུ་ལྷག་དང་ཤེས་རིག་ལག་རྩལ་སྦྱོང་འདོད་ཀྱི་འདུན་པ་སྙིང་ལ་བཅངས་པའི་བྱིས་པ530ཟི་ལིང་ནས་ཤར་དུ་བསྐྱོད་པའི་ལམ་དུ་ཆས......
བྱིས་པ་ཡོད་ཚད་ཐོག་དང་པོར་མེ་འཁོར་ལ་བསྡད་པ་ཡིན་ཞིང་། ཕ་མ་དང་ཕ་ཡུལ་ལ་བྲལ་ནས་ཐོག་དང་པོར་མཚོ་སྔོན་གྱི་ས་མཚམས་བརྒལ་བ་ཡིན། གཞོན་ནུ་ལོ་ཆུང་ཚོའི་སྤྲོ་དགའ་འམ་ངོ་མཚར་གྱི་འཛུལ་ཞལ་དང་། ཕ་ཡུལ་གྱི་བྲོ་མངར་ལྡང་བའི་ཡུལ་གླུ། ད་དུང་བཞུད་ལམ་ཧྲིལ་བོའི་ཁྲོད་ཀྱི་མགྲོན་པོ་རྣམས་ཀྱི་གུས་ཞུ། མེ་འཁོར་ཞབས་ཞུ་བའི་བྱམས་ཤིང་བརྩེ་བའི་ཐུགས་ཁུར། འདི་དག་གིས་ང་ཚོ་སྣེ་ཁྲིད་པ་དང་དགེ་རྒན་རེ་རེར་སེམས་གཏིང་ནས་ཡིད་འགུལ་དང་སྐུལ་ལྕག་ཐེབས་པར་བྱས། ངའི་ཡིད་ལ་ད་ཐེངས་ཀྱི་གོམ་པ་འདི་སྤོས་པ་འགྲིག་སོང་སྙམ་བྱུང་།
ཧྲན་ཏུང་ཆུའུ་ཧྥུའུ་རུ་འབྱོར་བ་ན། ང་ཚོ་མགྲོན་སྐྱེལ་རླངས་འཁོར་ཆེན་པོ་བཅུ་ལྷག་གི་ནང་དུ་བསྡད་ཅིང་། ཉེན་རྟོག་པའི་རླངས་འཁོར་གྱིས་སྔ་གཞུག་ཏུ་ལམ་ཕྱེས་ལ། འགེལ་ཤོག་སྟེང་དུ་མཚོ་སྔོན་ཞིང་ཆེན་མཚོ་ལྷོ་བོད་རིགས་རང་སྐྱོང་ཁུལ་གྱི་སློབ་བུ་སྟོང་ཕྲག་གཅིག་ཆུའུ་ཧྥུའུ་རུ་སློབ་སྦྱོང་དུ་ཡོང་བར་དགའ་བསུ་ཞུ་ཞེས་བྲིས་ཡོད་པ་དང་། ལམ་འགྲམ་གྱི་མང་ཚོགས་ཀྱིས་ལག་གཡུག་བྱས་ནས་ང་ཚོ་ལ་གུས་བཀུར་གྱི་བརྡ་སྟོན་པར་བྱེད་ཅིང་། ངོ་མས་ཤིན་ཏུ་གཟབ་རྒྱས་རེད་དེ། སྐབས་དེའི་རྣམ་པ་ནི་མཚོ་བསྐོར་ལྕགས་རྟ་འགྲན་སྡུར་གྱི་རྣམ་པ་དང་ཀུན་ནས་མཚུངས་སོ། །སློབ་མགོ་རྩོམ་པའི་མཛད་སྒོ་ནི་ཧྲན་ཏུང་ཆུའུ་ཧྥུའུ་དགེ་ཐོན་སློབ་ཆེན་དུ་བསྡུས་ཤིང་། ཁུལ་ཨུའི་ཧྲུའུ་ཅི་ཏུའུ་ཅེ་ལགས་པེ་ཅིན་ནས་དེ་གར་ཡོང་སྟེ་གསུང་བཤད་གལ་ཆེན་གནངས་པ་དང་། ཀྲུང་དབྱང་འཐབ་ཕྱོགས་གཅིག་གྱུར་པུའུ་ཅུ་ལྔ་བའི་ཅུ་ཀྲང་གཞོན་པའམ་འོད་མདངས་ལྟེ་གནས་ཀྱི་བའེ་ཏིན་ཐེན་དང་ཆུའུ་ཧྥུ་སློབ་ཆེན་གྱི་ཏང་ཨུའི་ཧྲུའུ་ཅི། སློབ་གཙོ་སོགས་མཛད་སྒོར་ཞུགས་ནས་ཤིས་ཚིག་ཕུལ། བྱིས་པ་རྣམས་ཀྱིས་སྐྱེས་མཆོག་ཁུང་ཙི་ཡི་འཁྲུངས་ཡུལ་གྱི་གྲགས་ཅན་སློབ་ཆེན་དུ་སློབ་མ་ཚོའི་སློབ་སྦྱོང་དང་འཚོ་བ་ལ་ཡིད་སྨོན་དང་ངོ་མཚར་སྐྱེས་བཞིན་མཆིས། ཡོད་ཚད་ཀྱི་མགོ་རྩོམ་ས་ནི་དེ་འདྲའི་ཡིད་དུ་འོང་བ་ཞིག་རེད་ཨང་།
ཡིན་ན་ཡང་། ཐོག་དང་པོའི་ཚོད་རྒྱུགས་ཀྱིས་ང་རང་སྐྲག་ཏུ་བཅུག་སོང་། བྱིས་པ་མང་ཆེ་བ་ནི་སློབ་ཆུང་གི་ཆུ་ཚད་ཡིན་ཞིང་སྐོར་ཞིག་གིས་རང་གི་མིང་ཡང་འབྲི་མི་ཤེས་ལ། སྐད་ཆའི་བརྗེ་རེས་ནི་དེ་ལས་ཀྱང་གནད་དོན་ཆེ་བར་གྱུར། ད་ནི་ཇི་ལྟར་བྱ་འམ། སློབ་གྲྭའི་ཕྱོགས་ལ་ཇི་ལྟར་བརྗོད་དམ། ཀྲུང་དབྱང་འཐབ་ཕྱོགས་གཅིག་གྱུར་པུའུ་འོད་མདངས་ལྟེ་གནས་ལ་ཇི་ལྟར་འགྲེལ་བཤད་བྱའམ། ང་རང་ལ་གསལ་བཤད་བྱེད་རྒྱུ་ལས་ཐབས་ཅང་མ་མཆིས། ངས་ངེད་ཅག་གི་སློབ་མས་ཆུང་དུས་ནས་བོད་ཡིག་སློབ་སྦྱོང་བྱས་ཏེ་མང་ཆེ་བས་རྒྱ་ཡིག་སློབ་མ་མྱོང་ཞེས་བཤད་པས། སློབ་གྲྭའི་ཕྱོགས་ཀྱིས་ང་ཚོ་གྲངས་ཉུང་མི་རིགས་ཡིན་པའི་ཁ་ངོར་བལྟས་ནས་གོ་ལོན་བྱས་སོང་། དེར་མཐུད་ནས་བྱིས་པ་རྣམས་ཡིད་ཆད་བྱུང་བ་རེད། སློབ་མགོ་རྩོམ་པའི་མཛད་སྒོ་ནི་དེ་ལྟ་བུའི་སློབ་ཆེན་ཞིག་ཏུ་སྤེལ་ཞིང་། དོན་དངོས་ཀྱི་སློབ་སྦྱོང་བྱེད་སའི་ལས་རིགས་སློབ་གླིང་ནི་མཐའ་ཁུལ་དུ་གནས་ཤིང་རྨང་གཞིའི་སྒྲིག་བཀོད་ཀྱང་ཐབས་ཆག་ཅིག་འདུག འདི་ནི་ངས་སྔོན་དཔག་བྱེད་མ་ཐུབ་པའི་ཁར་ཡིད་ལ་ཡང་མ་འཆར། ཕྱི་ཉིན། ངས་སློབ་གྲྭས་རྒྱུན་ལྡན་ལྟར་སློབ་མགོ་རྩོམ་པར་བཀོད་སྒྲིག་བྱས་རྗེས་རང་གིས་ཕྱོགས་ཀུན་ཏུ་ངོ་ཤེས་བཙལ་ནས་ཐབས་བཀོད་འཐེན་པ་ཡིན། ངའི་བསམ་པར་གང་ལྟར་དཀའ་སྡུག་ཁྱད་བསད་ཀྱིས་སྒོར་བུད་ཟིན་པས། ངེས་པར་དུ་སློབ་གྲྭ་ཆ་རྐྱེན་ཅུང་ལེགས་པོ་ཞིག་ཏུ་བརྗེ་དགོས་པ་དང་། བྱིས་པ་ཚོར་སློབ་འབྲས་བཟང་བོ་ཞིག་ལོན་ཏུ་འཇུག་དགོས་སྙམ་སྟེ། ཕྱོགས་མང་པོར་འབད་བརྩོན་གྱིས་འབྲེལ་འདྲིས་བྱས་པ་བརྒྱུད་ནས། ཉིང་དབྱང་ལས་རིགས་ལག་རྩལ་ཆེད་ལས་སློབ་གླིང་དུ་འབྲེལ་གཏུག་བྱས་ཤིང་། སློབ་གླིང་འདི་ནི་ཧྲན་ཏུང་དུ་ཆ་རྐྱེན་ཅུང་བཟང་བའི་སློབ་གླིང་གི་གྲས་སུ་གཏོགས་པས་སློབ་གྲོགས་རྣམས་དེ་རུ་སྤར་བ་ཡིན།
ང་དང་སློབ་གསོ་དོ་དམ་གྱི་རྫོང་དཔོན་རྣམས་ཧྲན་ཏུང་དུ་གཟའ་འཁོར་གཅིག་ལ་བསྡད་ནས་ཕྱིར་ལོག་རྗེས། བསམ་ཡུལ་ལས་འདས་བའི་དོན་དག་རབ་དང་རིམ་པ་གཅིག་རྗེས་གཉིས་མཐུད་དུ་བྱུང་ཞིང་ངའི་ཁ་པར་ནི་འགས་ལ་ཉེ་བར་གྱུར། དེ་གའི་སློབ་གཙོ་དང་དགེ་རྒན་རྣམས་ཀྱིས་ང་རང་ཕྱིར་ཡོང་དགོས་པར་བཤད་ཅིང་། ང་ཚོས་མངགས་པའི་འཛིན་བདག་དགེ་རྒན་རྣམས་སྡུག་ལ་ཐུག་ནས་ངུ་འབོད་བྱས། སྣེ་འཁྲིད་པ་ཁུལ་སློབ་གསོ་ཅུའི་ཅུ་ཀྲང་གཞོན་པ་ལིང་ཞི་ཅིན་གྱིས་ངོ་མས་རྒྱུན་སྐྱོང་མ་ཐུབ་ཐལ་ཞེས་ཡར་ཞུ་བྱས། མ་རབས་དང་ལ་རྒྱ་མེད་པའི་བྱིས་པ་འདི་དག...... ཁོ་ཚོ་ཟླ་གཅིག་གི་དུས་ཡུན་ནང་དུ་སློབ་གྲྭ་བཞི་བརྗེས་ཤིང་། མཐའ་མར་སླར་ཡང་ཐོག་མར་བཀོད་སྒྲིག་བྱས་པའི་སློབ་གྲྭ་དེ་རུ་སོང་།
བལྟས་བལྟས་ལ་བྱིས་པ་རྣམས་ཀྱིས་འུར་ཟིང་བསླངས་ཏེ་ཕྱིར་ལོག་རྩིས་བྱས་པས། ངས་ཡང་བསྐྱར་ཁོ་ཚོ་དང་སྙིང་ཁོག་འདྲེས་བའི་ཁ་ཏ་སློབ་གསོ་ཞིག་བྱེད་འདོད་དེ། སེམས་ཁོང་གི་བརྩེ་བ་དང་བརྗོད་འདོད་ཀྱི་སྐད་ཆ་ཡོད་ཚད་ཡི་གེ་རུ་བྲིས་ནས་ཁོ་ཚོར་བསྐུར་རྒྱུའི་སེམས་ཐག་བཅད། དགོང་མོ་དེར་བདག་གི་སེམས་པ་ནི་སྟོན་མཚན་གྱི་ནམ་མཁའི་སྤྲིན་པ་ལྟར་འཁྲིགས་ཤིང་། ཡིད་ཀྱི་འགྱུ་བ་ལ་འགོག་ཐབས་བྲལ་ནས་སེམས་གཏིང་གི་སྙིང་གཏམ་རེ་རེ་སྨྱུག་རྩེ་བརྒྱུད་དེ་ཤོག་བུའི་སྟེང་དུ་ཕབ། ཡི་གེ་བྲིས་ཚར་མ་ཐག་སྐབས་དེའི་ཁུལ་སྲིད་གཞུང་གཞུང་སྒྲུབ་ཁང་གི་ཀྲུའུ་རིན་ཀྲང་ཧྥིན་ལ་སྤྲད་ནས་ཁུལ་དཔོན་ཀྲང་ཝུན་ཁུའེ་ཡི་སར་ཞུ་ཀློག་གནང་བར་སྐྱེལ་དུ་བཅུག ཕྱི་ཉིན། བཀོད་སྒྲིག་བརྒྱབ་སྟེ་སྐབས་དེའི་ཁུལ་ལས་རིགས་སློབ་གྲྭའི་སློབ་གཙོ་པདྨ་རིན་ཆེན་གྱིས་ཁུལ་དཔོན་ཀྲང་ཝུན་ཁུའེ་ལགས་ཀྱི་མངག་བཅོལ་གལ་ཆེན་དང་ངས་བྲིས་པའི་སློབ་གྲོགས་རྣམས་ལ་སྤྲིངས་པའི་ཡི་གེ་འཁྱེར་ཏེ་ཧྲན་ཏུང་དུ་སོང་། ཐོན་མ་ཐག་དགེ་སློབ་ཡོངས་ཀྱི་ཚོགས་ཆེན་བསྡུས། ངས་སྐབས་དེར་བཏོན་པའི་རེ་བ་ནི། ཐོག་མར་སློབ་གཙོ་ཡིས་འགོ་ཁྲིད་ཀྱི་མངག་བཅོལ་མཛུབ་སྟོན་བརྒྱུད་སྒྲོག་བྱས་རྗེས་ངས་སྤྲིངས་པའི་ཡི་གེ་ཀློག་འདོན་བྱེད་པ་དང་། གལ་ཏེ་དེ་ལྟར་བྱས་ཀྱང་གོ་མ་ཆོད་ཚེ་ཡོངས་རྫོགས་ཕྱིར་ལོག་རྒྱུ་དེ་ཡིན།
ཕྱིར་ལོག་རྒྱུ་ནི་ལས་མོ་ཞིག་ག་ལ་ཡིན། མི་ལྔ་བརྒྱ་ལ་མེ་འཁོར་གྱི་འཁོར་ཚིགས་ལྔ་དགོས་པ་རེད། ད་དུང་མེ་འཁོར་གྱི་འཛིན་བྱང་དེ་འདྲ་ཉོ་དཀའ་བའི་གནས་ཚུལ་འོག་སྒྲུབ་ཐུབ་བམ། ད་ནི་ཐབས་དང་བྲལ་བས་ཅི་བྱུང་ན་བྱུང་དུ་ཆུགས། འོན་ཀྱང་ང་ལ་ཡིད་ཆེས་ཤིག་ཡོད་པ་ནི་ང་ཚོའི་བྱིས་པ་རྣམས་ལ་བརྩེ་སེམས་ཟབ་མོ་ལྡན་ཞིང་། དྲིན་གཟོའི་འདུ་ཤེས་ཁོ་ཚོ་རེ་རེའི་སྙིང་ཁོང་དུ་ཡོད་པ་དེ་ཡིན།
དེ་ལྟར་བརྗོད་པ་ཡིན་མོད། ངའི་སེམས་པ་ནི་ད་དུང་གནམ་ལ་བཏེགས་ཏེ་ཕར་ཕྱོགས་གྱི་གནས་ཚུལ་ལ་བསྒུགས་ནས་བསྡད་ཡོད།
གཤམ་དུ་བཀོད་པ་ནི་སྐབས་དེར་ངས་བྱིས་པ་རྣམས་ལ་སྤྲིངས་པའི་འཕྲིན་ཡིག་དེ་ཡིན་ཞིང་། བྱིས་པ་རྣམས་ཀྱི་མདུན་དུ་བཞག་པའི་སྙིང་དམར་བོ་ཞིག་ཀྱང་ཡིན་ལ། ད་ལྟའི་བར་དུ་ཡིག་འབྲུ་གཅིག་ཀྱང་བཅོས་མེད། དེ་རིང་ང་ཚོས་ཡང་བསྐྱར་ཀློག་འདོན་ཞིག་བྱ།
སློབ་གྲོགས་རྣམས་ལ་སྤྲིངས་པའི་འཕྲིན་ཡིག
སྙིང་ཉེ་བའི་སློབ་གྲོགས་རྣམ་པ།
ཟླ8པའི་ཚེས28ཉིན་གྱི་སྔ་མོ། ཞིང་ཆེན་དང་ཁུལ། རྫོང་། ཞང་བཅས་རིམ་པ་སོ་སོའི་འགོ་ཁྲིད་ཀྱི་མངག་བཅོལ་དང་ཁྱིམ་མི་ཡི་རེ་བ་འཁྱེར་ནས། ང་ཚོ་མི530ལྷག་མེ་འཁོར་དུ་བསྡད་ནས་ཤར་དུ་བསྐྱོད་པའི་ལམ་ལ་ཆས་ཤིང་། དུས་ཚོད30ལྷག་གི་ལམ་ཐག་རིང་བོ་བརྒྱུད་ནས་མཐར་སྐྱེས་མཆོག་ཁུང་ཙི་ཡི་ཕ་ཡུལ་ཏེ་ཧྲན་ཏུང་ཆུའུ་ཧྥུའུ་རུ་བསླེབས། ང་ཚོས་མེ་འཁོར་ནང་དུ་ཕན་ཚུན་ངོ་ཤེས་པའི་རྣམ་པ་ལ་ཕྱིར་དྲན་བྱས་ཚེ། དེ་ནི་ཁ་སང་བྱུང་བའི་གནས་ཚུལ་ཞིག་ཡིན་པ་དང་འདྲ། ང་ཚོ་ཚང་མས་མེ་འཁོར་ནང་དུ་མཚོ་ལྷོ་ཁུལ་གྱི་ཁུལ་གླུ་སྟེ། ཨེ་མ། མཚོ་སྔོན་པོ་ཞེས་བླངས་པ་དེ་ཚང་མས་ཨེ་དྲན་ནམ། མི་རིགས་ཀྱི་ལ་རྒྱ་དང་། མེས་རྒྱལ་གྱི་གཟི་བརྗིད།...... ཇི་འདྲའི་མི་ལ་བློ་སྤོབས་བསྐྱེད་པའི་ཚིག་དང་དབྱངས་ཤིག་ཨང་། རེད་དེ། ཁྱོད་ཚོ་ནི་མཚོ་སྔོན་གྱི་ལོ་རྒྱུས་སྟེང་དུ་ཐོག་དང་པོར་རྣམ་པ་རྒྱ་ཆེན་པོས་རྩ་འཛུགས་བྱས་ནས། མེས་རྒྱལ་ནང་ལོགས་སུ་སློབ་སྦྱོང་ལ་ཕྱིན་པའི་སློབ་མ་ཡིན་ཞིང་། ད་དུང་ནུབ་བྱང་ཆེན་པོའི་ཡུལ་ནས་ཤར་ཕྱོགས་རྒྱ་མཚོའི་འགྲམ་དུ་ཕྱིན་པ་རེད། ད་ལྟ་ཁྱོད་ཚོ་ཡོད་སའི་ལྷོ་ཕྱོགས་སུ་མིང་དུ་གྲགས་པའི་ནང་བསྟན་གནས་མཆོག་ལྷོ་མཚོའི་པོ་ཏ་ལ་སྟེ་རི་བོ་གྲུ་འཛིན་ཡོད་ཅིང་། ཁ་གཏད་ནི་འཇར་པན་རྒྱལ་ཁབ་ཡིན་ལ། ད་དུང་གནས་རི་ཆེན་པོ་ལྔ་ཡི་ཐོག་མ་རི་བོ་ཐའེ་ཧྲན་ཡང་ཁྱོད་ཚོའི་མིག་མདུན་དུ་ཡོད་པ་དང་། བོད་མིའི་སྙིང་ཁོང་གི་གནས་མཆོག་རི་བོ་རྩེ་ལྔ་ཡང་ཁྱོད་ཚོ་དང་ཐག་ཤིན་ཏུ་ཉེ། ཁྱོད་ཚོས་ཤོད་དང་། འདིར་ཡོང་བ་ལ་སྙིང་བོ་ཡོད་དམ་མེད། དྲང་མོར་བཤད་ན། བོད་མི་ཁྲི་ཚོ་ལྔ་བརྒྱའི་ཁྲོད་དུ་འདི་ལྟ་བུའི་ས་ཆ་བཟང་བོ་ཞིག་ཏུ་ཡོང་ནས་སློབ་སྦྱོང་དང་ཡར་ཐོན་ལ་བརྩོན་ཐུབ་པའི་མི་དུ་ཡོད་སྲིད། ད་དུང་ཁྱོད་ཚོས་ལོངས་སུ་སྤྱོད་པ་ནི་རིན་མེད་ཀྱི་ལྗོངས་རྒྱུ་དང་རིན་མེད་ཀྱི་སློབ་གསོ་རེད། མེས་རྒྱལ་གྱི་ས་ཁུལ་གཞན་དུ་བྱིས་པ་ཤིན་ཏུ་མང་པོ་ཞིག་ལ་གོ་སྐབས་བཟང་བོ་འདི་ཐོབ་མ་ཐུབ་པར་ཁྱོད་ཚོ་ལ་ཡིད་སྨོན་འཆའ་བཞིན་མཆིས།
སློབ་གྲོགས་ཚོ། ཚང་མས་གསལ་བོར་རྟོགས་དགོས་པ་ནི་ད་ཐེངས་ཀྱི་སློབ་སྦྱོང་འདི་ཐོག་དང་པོ་ཡིན་ལ་དུས་ཚོད་ཀྱང་ཐུང་། དགེ་རྒན་དང་སློབ་གྲོགས་ཀྱི་བར་དང་། སློབ་གྲོགས་དང་སློབ་གྲོགས་བར། ང་དང་འུ་ཅག་ཚང་མ་མེ་འཁོར་སྟེང་དུ་ཐོག་མར་འཕྲད་པ་ཡིན་ལ། ཚང་མ་ཆ་མེད་ཀྱི་ཡུལ་མི་ཡིན་ཞིང་། སློབ་གླིང་ཕྱོགས་ཀྱིས་ཀྱང་ང་ཚོའི་མི་གྲངས་དང་ཤེས་བྱའི་ཆུ་ཚད། སེམས་ཁམས་སོགས་གསལ་བོ་མིན་པས་བཀོད་སྒྲིག་བྱས་པ་ཡང་ཅུང་ཟད་མི་འདང་། ཚང་མ་སློབ་གླིང་དུ་འབྱོར་རྗེས་ཆ་རྐྱེན་ནི་ང་ཚོས་བསམ་པ་དེ་བཞིན་ཡིད་དུ་འོངས་པ་ཞིག་མིན་སྟབས། ང་ཡང་ཁྱོད་ཚོ་དང་མཚུངས་པར་སེམས་པ་ཤིན་ཏུ་སྐྱོ་བ་བྱུང་སོང་། སེམས་གཏམ་བཤད་ན། ཁྱོད་ཚོ་ནི་སྐབས་དེར་ཉིན་རེའི་ཚ་མ་གསུམ་པོར་ལྟོ་བ་འགྲང་བཞིན་ཡོད། ང་ནི་སྔ་མོ་ནམ་ལངས་མ་ཐག་སྒོ་རུ་ཕྱིན་ཏེ་མཚན་མོ་ནམ་གུང་ཕྱིར་ལོག་ན། སྐབས་རེར་གོ་རེ་ཁམ་གང་ཡང་ཟ་ཐུབ་ཀྱིན་མེད། ཐང་ཆད་པའི་ལུས་ཕུང་དེ་མལ་ཁྲིའི་སྟེང་འགྱེལ་མ་ཐག་གཉིད་དུ་ཡུར་འགྲོ་ཞིང་། རྨི་ལམ་དུ་ད་དུང་ཁྱོད་ཚོས་རེ་བཞིན་པའི་མཛེས་སྡུག་གི་སློབ་ར་དེ་འཚོལ་བཞིན་འདུག གཉིད་ལས་སད་རྗེས། ཡང་དོན་དག་འདིའི་ཆེད་དུ་ཡར་རྒྱུགས་མར་རྒྱུགས་བྱེད་དགོས...... འདི་དག་ཡོད་ཚད་ལ་ད་ལྟ་ཕྱིར་འདང་ཞིག་བརྒྱབ་ཚེ་དངོས་གནས་ཡིད་སྐྱོ་བ་ཞིག་ཡིན་མོད། འོན་ཀྱང་ང་རང་ལ་མཚོན་ན་དེ་ནི་སེམས་བསམ་པའི་གཏིང་གི་ལོངས་སྤྱོད་ཅིག་རེད།
གཞི་ནས་ལས་གཞི་འདི་ངས་རྨ་ལྷོ་ཁུལ་དུ་ལག་བསྟར་བྱེད་རྩིས་ཡོད། རྩ་འཛུགས་ཀྱིས་ང་རང་མཚོ་ལྷོ་རུ་ལས་སྤོར་བྱས་པས་ངས་ལས་གཞི་ཡང་འཁྱེར་ནས་ཡོང་བ་ཡིན། དེ་བས། འུ་ཅག་གི་བར་ལས་ཀྱི་འབྲེལ་བ་བྱུང་བ་རེད། དེ་ལྟར་མིན་པས་ན། ཁྱོད་ཚོས་ཀྱང་ཁུལ་དཔོན་ང་རང་ལ་འབྲེལ་འདྲིས་བྱེད་པའི་བསྐལ་བ་མེད་ལ། ངས་ཀྱང་གཅེས་ཕྲུག་ཁྱོད་ཚོ་ངོ་ཤེས་པའི་བསྐལ་བ་ག་ལ་ཡོད། ད་ནས་བཟུང་། ང་ཚོ་ཚང་མ་གྲོགས་པོ་བཟང་བོར་གྱུར་སོང་བ་ཡིན་ཞིང་། འདི་དག་ཡོད་ཚད་ནི། ཀྲུང་དབྱང་འཐབ་ཕྱོགས་གཅིག་གྱུར་པུའུ་དང་འོད་མདངས་ཚོགས་ཁག ཧྲན་ཏུང་མི་དམངས་བཅས་ཀྱི་བཀའ་དྲིན་ལ་བརྟེན་པ་ཡིན།
སློབ་གྲོགས་ཚོ། ཁྱོད་ཚོས་ཞག་མ་གཅིག་གི་རིང་ལ་སློབ་གྲྭའི་སྒོ་རྩིས་ཚོང་ཁང་ཡོད་ཚད་སྟོང་བར་ཕུད་པ་དེ་མཐོང་བས། བདག་གི་སེམས་པ་ནི་ངོ་མས་བདེ་ལ་འབབ་མ་ཐུབ། བདག་ཀྱང་རྩྭ་ཐང་དུ་སྐྱེས་ཤིང་ནར་སོན་པའི་འབྲོག་ཕྲུག་ཅིག་ཡིན། ཆུང་དུས་ནས་བཟུང་ནོར་ལུག་དང་མཉམ་དུ་འཚོ་ཞིང་ཅང་ཤེས་རྟ་ཕོའི་གོང་དེ་ང་ཡི་ཆུང་དུས་ཀྱི་ལྷ་ཡུལ་ཡིན། ང་རང་རྟ་རྒྱབ་སློབ་ཆུང་དང་སྦྲ་ཁྱིམ་སློབ་ཆུང་དུ་སོང་མྱོང་ཞིང་། སློབ་ཆུང་ལོ་རིམ་གསུམ་པ་ནས་བཟུང་རྒྱ་རིགས་འདུས་སྡོད་ཀྱི་ཞིང་སྡེ་རུ་སོང་ནས་མཚོ་སྔོན་མི་རིགས་སློབ་ཆེན་དུ་ཞུགས་པའི་བར་དེ་གར་སློབ་གྲྭ་འགྲིམས། དམའ་འབྲིང་གི་ལོ་གསུམ་ནི་ང་རང་ས་སྟེང་དུ་ཉལ་ནས་འོངས་པ་ཡིན་ཞིང་། མཐོ་འབྲིང་གི་ལོ་གསུམ་པོར་ངའི་འཚོ་བའི་མ་དངུལ་སྒོར་ལྔ་ཙམ་ཡིན། གསལ་བོར་དྲན་པ་ནི་སྐབས་དེར་སྔ་མོ་འབྲས་དྭངས་ཀྱང་འཐུང་དཀའ་བས། དགོང་མོ་གློག་རྫ་ནང་དུ་འབྲས་ཅུང་ཟད་བླུགས་ནས་སྦངས་རྗེས། ཞོགས་རྩལ་གྱི་རྗེས་སུ་ངེད་སློབ་གྲོགས་ལྔ་ཡིས་བགོས་ནས་ནང་དུ་རྩམ་པ་ཉུང་ཙམ་བཏབ་སྟེ་དཀྲུགས་ནས་འཐུང་ཐབས་བྱས། འབྲོག་པའི་ཁྱིམ་དུ་གྲོ་ཕྱེའི་གོ་རེ་མེད་པ་དང་ནས་ཕྱེའི་གོ་རེ་དེ་ནག་ཅིང་སྐྱུར་ཁ་བས། སློབ་གྲྭའི་ནང་དུ་འཁྱེར་ཡོང་རྒྱུར་ངོ་གནོང་སྟེ་འབྲས་དྭངས་དང་རྩམ་པ་ཟོས་པ་མིན་ནམ། སློབ་ཆེན་གྱི་སྐབས་སུ། སློབ་གྲོགས་སྐྱེས་པ་མང་པོར་ཟ་བྱང་གིས་མི་འདང་བས། སློབ་གྲོགས་སྐྱེས་མ་རྣམས་ལ་ངོ་དགའ་བྱས་ཏེ་ཟ་བྱང་སློང་བའི་སྲོལ་ཡོད། ང་རང་གིས་ཁྱིམ་ཚང་ལ་དཀའ་ངལ་ཡོད་པའི་རྐྱེན་གྱིས་གྲོན་ཆུང་གིས་ཟོས་ཏེ། སློབ་སྐབས་མཇུག་ཏུ་ཟ་བྱང་ལྷག་མ་ཙམ་བྱུང་ན་ཟ་ཁང་དུ་སོང་ནས་འགེལ་ཐུག་སྒམ་རེ་གཉིས་ལ་བརྗེས་ཏེ་རང་ཡུལ་དུ་འཁྱེར་སོང་བ་ཡིན་ཞིང་། རྫོང་མཁར་ནས་རང་ཡུལ་བར་དུ་དུས་ཚོད་བརྒྱད་ཙམ་ལ་འགྲོ་དགོས། ད་ལྟ་ཕྱིར་འདང་བརྒྱབ་ཚེ་སྤྲོ་དགའ་ཚད་མེད་ཀྱིས་ཁེངས་བར་བྱེད། འབྲོག་པའི་བྱིས་པ་ཞིག་ད་ལྟ་འགོ་ཁྲིད་ལས་བྱེད་པ་ཞིག་ཏུ་འཚར་ལོངས་བྱུང་བ་འདི་ནི་རྩ་འཛུགས་ཀྱི་གསོ་སྐྱོང་དང་། མི་དམངས་ཀྱི་ཡིད་ཆེས་ཡིན་པ་དང་། དེ་ལས་ཀྱང་གལ་ཆེ་བ་ནི་ཆུང་དུས་ཀྱི་འཚོ་བ་ཡིས་ང་ལ་ལྷོད་མེད་ཀྱི་སྒུལ་ཤུགས་དང་འཛད་མེད་ཀྱི་སྟོབས་ཤུགས་བསྩལ་བ་དེ་རེད། དེའི་ཕྱིར། ངས་ཏང་ལ་བཀའ་དྲིན་ཞུ་བ་ཡིན་ཞིང་མི་དམངས་ལ་བཀའ་དྲིན་ཞུ་བ་ཡིན་ལ། ཁྱད་པར་དུ་སྐབས་དེར་དཀའ་སྤྱད་ཀྱི་འཚོ་བས་ང་རང་ལ་སྦྱོང་བརྡར་ཐོབ་ཏུ་བཅུག་པར་བཀའ་དྲིན་ཞུ་བ་ཡིན།
བོད་ཁུལ་གྱི་བྱིས་པ་རྣམས་མཐོང་ཚེ། རང་གི་ཆུང་དུས་ཀྱི་འཚོ་བ་དང་ལོ་རྒྱུས་དྲན་བྱུང་བས། ངས་ཁོ་ཚོ་ཕྱི་རུ་འཁྲིད་སོང་སྟེ་ཚང་མ་ཁྱིམ་ཚང་གི་ཀ་བ་དང་མེས་རྒྱལ་གྱི་འཛུགས་སྐྲུན་མཁན་དུ་འགྱུར་བར་འཇུག་རྒྱུའི་སེམས་ཐག་བཅད། དེའི་རྐྱེན་གྱིས་ཁྱོད་ཚོ་ནི་བདག་གི་ཐོག་མའི་གདམ་ག་རུ་གྱུར་བ་ཡིན། དེ་རིང་གི་བར་དུ་ཁྱོད་ཚོ་ཕ་ཡུལ་དང་བྲལ་ནས་ཟླ་གཅིག་འགོར་སོང་། ངའི་བསམ་པར་ཁྱོད་ཚོ་མི་རེ་རེ་ལ་ཐོབ་འབྲས་ཡོད་ངེས་ཡིན། མེས་རྒྱལ་ནི་འདི་འདྲའི་འབྱོར་ཕྱུག་ལྡན་ཞིང་རི་ཆུ་ནི་འདི་འདྲའི་མཛེས་སྡུག་ལྡན་པ། དཔལ་འབྱོར་འཛུགས་སྐྲུན་ལ་འདི་འདྲའི་མགྱོགས་མྱུར་ཆེ་ཞིང་སྤྱི་ཚོགས་འཕེལ་རྒྱས་ལ་འདི་འདྲའི་དར་རྒྱས་ཆེ་བ་དེ། ཁྱོད་རང་མཐའ་ཡས་པའི་རྩྭ་ཐང་དུ་འགྱེལ་བའམ་ཡང་ན་གངས་དཀར་གྱི་རྩེ་མོར་འགྲེངས་ནས་ཚོད་དཔག་བྱེད་ཐུབ་བམ། མིག་གི་ལྟད་མོར་སྣང་སྲིད་དམ། ཀྲུང་དབྱང་འཐབ་ཕྱོགས་གཅིག་གྱུར་པུའུ་དང་ཧྲན་ཏུང་གི་རིམ་པ་སོ་སོའི་འཐབ་ཕྱོགས་གཅིག་གྱུར་པུའུ། འོད་མདངས་ཚོགས་པ་དང་ཆུའུ་ཧྥུའུ། ཉིང་དབྱང་བཅས་ཀྱི་དགེ་རྒན་རྣམ་པ་དང་། ད་དུང་མཚོ་ལྷོ་ཁུལ་གྱི་རིམ་པ་སོ་སོའི་འགོ་ཁྲིད་དང་ལས་བྱེད་རྣམས་ཀྱིས་ཁྱོད་ཚོ་ལ་ཇི་འདྲའི་ཐུགས་ཁུར་བྱེད་བཞིན་ཡོད་པ་ཨེ་ཤེས། ཁྱོད་ཚོ་ནི་དུས་སྐབས་བཟང་བོ་དང་སྲིད་ཇུས་བཟང་བོར་འཕྲད་པ་ཡིན་པས། ངེས་པར་དུ་ལྡབ་འགྱུར་གྱིས་གཅེས་འཛིན་བྱས་ཏེ་བཀའ་དྲིན་དྲན་ན་མི་འགྲིག་གམ།
རྒྱུ་མཚན་སྣ་ཚོགས་ཀྱི་དབང་གིས་ཁྱོད་ཚོ་སླར་ཡང་སྔར་གྱི་ས་དེ་རུ་སྤོར་དགོས། ངས་བལྟས་ན་སྔར་གྱི་ས་དེ་ལེགས་པོ་འདུག ས་དེ་རུ་སྒོར་བྲོ་འཁྲབ་ཆོག་ཅིང་མཚོ་སྔོན་གྱི་རྒྱ་སྐད་བཤད་ཆོག་ལ་སྔར་ལས་ལྷག་པའི་རང་དབང་གི་གནས་སྐབས་ཡོད། ཡིན་ན་ཡང་། ད་ནི་ཁྱོད་ཚོས་དུ་ཆང་སྤྱོད་མི་ཆོག་ཅིང་གྱང་ཁ་བརྒལ་མི་རུང་། ཆ་རྐྱེན་ཅུང་ཟད་ཞན་པ་བདེན་ན་ཡང་ཡོད་ཚད་ལ་འགྱུར་ལྡོག་འབྱུང་ངེས་ཡིན། ཁྱོད་ཚོས་དེ་གའི་གཡུལ་ས་བརྟན་འཛིན་བྱེད་དགོས་ཤིང་ང་ཚོའི་རེ་སྨོན་འགྲུབ་སའི་གཤིན་ས་དེ་བརྟན་བསྲུང་བྱེད་དགོས་ཏེ། མཚོ་ལྷོ་ཁུལ་གྱིས་དེ་གར་ཡུན་རིང་གི་འབྲིང་རིམ་ལས་རིགས་སློབ་གསོ་བསྒྲུབ་རྒྱུ་རེད། ཕ་ཡུལ་གྱི་མིང་སྲིང་རྣམས་ཀྱིས་ཀྱང་ཁྱོད་ཚོ་དང་འདྲ་བར་རྗེས་ཕྱོགས་ཀྱི་ལོ་ཟླའི་ནང་དུ། རིན་མེད་ཀྱི་ལྗོངས་རྒྱུ་དང་སློབ་གསོ་ལོངས་སུ་སྤྱོད་པའི་ཆེད་དུ། ཁྱོད་ཚོས་ངེས་པར་དུ་རྒྱུན་སྐྱོང་ཐུབ་དགོས་ཏེ། ཁྱོད་ཚོས་ང་ལ་འགན་ཁུར་འདི་ལེགས་པར་འགྲུབ་ངེས་ཞེས་ཁས་ལེན་རོགས།
ཧྲན་ཏུང་དུ་སློབ་མགོ་རྩོམ་པའི་མཛད་སྒོ་སྟེང་ངས་ཁྱོད་ཚོ་ལ་བཏོན་པའི་གནད་དོན་དེ་གཉིས་ད་ལྟ་ཁྱོད་ཚོས་ཨེ་དྲན་ནམ། གཅིག་ནི་ང་ཚོ་ཅིའི་ཕྱིར་འདི་གར་ཡོང་བ་དེ་ཡིན། མཚོ་ལྷོ་ལ་འཕེལ་རྒྱས་དགོས་ཤིང་འཇོན་མི་མཁོ་བས། མཚོ་ལྷོ་བ་རྣམས་སྒོ་ཕྱིར་བུད་ནས་ཁ་དོག་སྣ་ལྔ་བཀྲ་བའི་ཕྱི་རོལ་གྱི་འཇིག་རྟེན་ལ་བལྟ་གཡེང་ཞིག་བྱེད་དགོས། གཉིས་ནི་འདི་གར་ཅི་བྱེད་དུ་ཡོང་བ་དེ་ཡིན། ཤེས་བྱ་ཅུང་ཟད་སློབ་པ་དང་ལག་རྩལ་ཅུང་ཟད་བསླབས་ནས་མཚོ་ལྷོ་དྲིལ་སྒྲོག་བྱེད་པ་དང་། བོད་ཀྱི་རིག་གནས་དྲིལ་སྒྲོག་བྱས་ཏེ། ནང་ལོགས་ཀྱི་མི་ལ་ཐད་ཀར་དུ་རབ་མཛེས་མཚོ་སྔོན་དང་དྭངས་གཙང་མཚོ་ལྷོ་རྒྱུས་ལོན་བྱེད་དུ་འཇུག་པ་དང་། ནང་ལོགས་ཀྱི་རིན་ཆེན་རྒྱུ་ནོར་འཁྱེར་ཡོང་སྟེ་མཚོ་ལྷོ་འཕེལ་རྒྱས་སུ་གཏོང་དགོས། དེའི་ཕྱིར། ཁྱོད་ཚོའི་ཕྲག་ཏུ་བབས་པའི་འགན་ཁུར་ནི་ཧ་ཅང་ལྕི་བས་ལས་དོན་འདི་ལ་ངེས་པར་དུ་གཟབ་ནན་གྱི་ལྟ་བ་འཛིན་དགོས།
ཁྱོད་ཚོའི་ཁྲོད་ཀྱི་སློབ་གྲོགས་ཁ་ཤས་རིག་གནས་ཆུ་ཚད་ཅུང་མཐོ་ཞིང་ལ་ལ་ཅུང་ཟད་དམའ། འགའ་ཤས་ཀྱིས་རྒྱ་སྐད་ཀྱང་བཤད་མི་ཤེས་མོད། དེ་ལ་སྐྱོན་མེད་དེ། ཕན་ཚུན་ལ་རོགས་རམ་དང་སློབ་སྦྱོང་བྱས་ན་ཚང་མ་ཡར་ཐོན་ཡོང་ངེས་ཡིན། ཡང་གཅིག་བཤད་ན་ལག་རྩལ་བཟང་བོ་ཞིག་སློབ་མ་ཐུབ་རུང་། རྒྱ་སྐད་ལེགས་པོ་ཞིག་བསླབས་ནས་ཡོང་ན་ཡང་གྲུབ་འབྲས་ཆེན་པོ་བླངས་པ་རེད། ཁྱོད་ཚོའི་ཁྲོད་དུ་མི་ཁ་ཤས་ཤིག་མ་རབས་ཡིན་ཞིང་སྒྲིག་ལམ་མི་བརྩི། འདི་ནི་ལེགས་པོ་ཞིག་ག་ལ་ཡིན། རྒྱལ་ཁབ་ལ་བཅའ་ཁྲིམས་དང་ཁྱིམ་ཚང་ལ་ཁྱིམ་སྲོལ་ཡོད་པ་རེད། ཁྱད་པར་དུ་ཧྲན་ཏུང་གི་ཡུལ་མི་རྒན་གཞོན་རྣམས་ལ་བརྩི་བཀུར་བྱེད་དགོས། ཧྲན་ཏུང་གི་མི་ནི་གཞུང་དྲང་དང་བློ་དཀར་ཡིན་པའི་ཆ་ནས་སྐད་གྲགས་ཆོད་ཡོད་པ་རེད། ཁྱོད་ཚོས་ངེས་པར་དུ་ཁོ་ཚོར་སློབ་སྦྱོང་ལེགས་པོ་བྱེད་དགོས། ཁྱོད་ཚོ་ཕ་ཡུལ་ན་ཡོད་དུས་བྱིས་པ་ཡིན་ཡང་ཧྲན་ཏུང་དུ་བོད་ཁུལ་མི་དམངས་ཀྱི་འཐུས་ཚབ་ཡིན་པས། ཁྱོད་ཚོས་ཕ་ཡུལ་མི་དམངས་ཀྱི་ཆེད་དུ་ལ་རྒྱ་བརྩོན་དགོས་ཤིང་སྣང་བརྙན་ལེགས་པོ་ཞིག་བསྐྲུན་དགོས། ངའི་བསམ་པར། མཚོ་ལྷོ་མི་དམངས་རྣམས་ཀྱིས་ཁྱོད་ཚོ་ལྟ་བུའི་བློ་དཀར་གཞུང་དྲང་དང་། སློབ་བརྩོན་ཡར་ཐོན་གྱི་གཅེས་སུ་འོས་པའི་བྱིས་པ་འདི་དག་ཡོད་པར་རེ་བའི་མིག་གིས་བལྟས་ཡོད་ངེས་ཡིན།
ཁྱོད་ཚོས་སྣེ་ཁྲིད་དགེ་རྒན་གྱི་ཚིག་ལ་ཉན་དགོས། ཁོ་ཚོ་ལོ་ན་ལྔ་བཅུ་ཡས་མས་སུ་བསླེབས་ཡོད་ཅིང་ལུས་ཕུང་མི་བཟང་ལ། ཁོ་ཚོ་ཚང་མ་གོང་ན་ལོ་ལོན་དང་འོག་ན་བྱིས་པ་ཡོད་པའི་མི་རེད། ཁྱོད་ཚོའི་ཕྱིར་དུ་ཁོ་ཚོས་རང་གི་ཡུལ་མི་ལའང་གཉོར་སྐྱོང་བྱེད་མ་ཐུབ་པར། ཁྱོད་ཚོ་དང་མཉམ་བཟའ་མཉམ་སྡོད་བྱས་ནས། ད་དུང་ཁྱོད་ཚོ་ལ་སེམས་ཁུར་བྱེད་དགོས། དེ་བས། ཁྱོད་ཚོས་ཁོང་ཚོར་ཤ་ཚ་བོ་དང་སྙིང་ཉེ་བོ་བྱེད་དགོས་པར་མ་ཟད། བརྩི་ཞིང་གུས་པའི་སྒོ་ནས་བསྟེན་དགོས། ཁོང་ཚོ་ནི་ཁྱོད་ཚོའི་ཕ་མ་ལྟ་བུ་དང་མེས་པོ་ལྟ་བུ་ཡིན་པས། གུས་པ་མེད་པའི་བྱ་སྤྱོད་དང་སྐད་ཆ་གཏན་ནས་ཡོད་མི་རུང་།
ཉེ་ཆར་ང་རང་ཧ་ཅང་བྲེལ་འཚུབ་ཆེ། ཁྱོད་ཚོའི་དོན་དག་ལས་གཞན་ད་དུང་དོན་དག་གལ་ཆེན་ཤིན་ཏུ་མང་། དོན་དག་སྒྲུབ་ཚར་རྗེས་ང་རང་ངེས་པར་དུ་ཁྱོད་ཚོར་བལྟ་རུ་ཡོང་ངེས་ཡིན། འོན་ཀྱང་། སྔོན་འགྲོ་ཞིག་ཡོད་པ་ནི་ཁྱོད་ཚོས་ངེས་པར་དུ་ངའི་བཤད་པ་ལྟར་སྒྲུབ་སྟེ། ང་རང་ཡིད་ཚིམས་ཤིང་བློ་བདེ་བག་ཕེབས་ཀྱི་ངང་ནས་ཧྲན་ཏུང་དུ་འབྱོར་བར་བྱེད་དགོས་ཤིང་། དོན་དག་འདི་ཙམ་སྒྲུབ་ཐུབ་པར་ང་རང་ཡང་ཁྱོད་ཚོར་ཡིད་ཆེས་བརྟན་པོ་ཡོད།
མཐར། ཁྱོད་ཚོས་ངའི་ཚབ་བྱས་ནས་སྣེ་ཁྲིད་དགེ་རྒན་རྣམས་ལ་འཚམས་འདྲི་ཞུ་རོགས། ཁོང་ཚོས་དཀའ་ལས་མྱངས་སོང་། ད་དུང་ཧྲན་ཏུང་གི་དགེ་རྒན་རྣམས་ལ་འཚམས་འདྲི་ཞུ་རོགས། ཁོང་ཚོས་ཐུགས་ཁུར་གནངས་པར་བཀའ་དྲིན་ཆེ་ཞུ།
སློབ་གྲོགས་རྣམས་སློབ་སྦྱོང་ཡར་ཐོན་དང་འཚོ་བ་བདེ་སྐྱིད་ཡོང་ཞིང་། ལུས་ཕུང་བདེ་ཐང་ངང་འཚར་ལོངས་འབྱུང་བའི་བཀྲ་ཤིས་བདེ་ལེགས་ཞུ།
ཁྱོད་ཅག་གི་གྲོགས་པོ་སྟེ། མཚོ་ལྷོ་ཁུལ་སྲིད་གཞུང་གི་ཁུལ་དཔོན་གཞོན་པ་ཨ་དགེ་འདུན་ནས།
2011ལོའི་ཟླ9བའི་ཚེས23ཉིན།
དེ་ནི2011ལོའི་ཟླ9བའི་ཚེས23ཉིན་གྱི་ཕྱི་དྲོའི་དུས་ཚོད3དང་སྐར་མ15སྟེང་ཡིན་པ་ངའི་སེམས་ན་གསལ་བོར་ཡོད། ཅུ་ཀྲང་གཞོན་པ་ལིང་ཞི་ཅུན་དང་སློབ་གཙོ་པདྨ་རིན་ཆེན་གཉིས་ཀྱིས་ཁ་པར་ཡོང་སྟེ། ཁུལ་གཙོ་ལགས། གནས་ཚུལ་ལ་འགྱུར་ལྡོག་བྱུང་ཐལ། སློབ་གྲོགས་མང་ཆེ་བ་ངུས་བྱུང་ཞེས་བཤད། དེ་བས། ང་རང་ཅུང་ཟད་ལྷོད་ལ་བབས་བྱུང་། ཕྱི་ཉིན། ཧྲན་ཏུང་ཕྱོགས་ཀྱི་སློབ་གཙོས་ང་ལ་ཁ་པར་ཡོང་སྟེ། ཁྱོད་ཚོ་བོད་པའི་བྱིས་པ་འདི་དག་ངོ་མས་སྙིང་རྗེ་བོ་འདུག ཁ་སང་དང་དེ་རིང་གི་བར་དུ་ཁོ་ཚོ་ནི་མི་གཉིས་དང་མཚུངས། སྐད་ཅིག་ཏུ་བསམ་ཤེས་སོང་བ་འདྲ། ད་ལྟ་ང་ཚོ་ལ་ཁོ་ཚོར་སློབ་ཁྲིད་བྱེད་རྒྱུའི་ཡིད་ཆེས་ཡོད་ཅེས་ཟེར།
འདི་ལྟར་སློབ་སྐབས་དང་པོ་ཧྲན་ཏུང་ཆུའུ་ཧྥུའུ་རུ་རྒྱུན་འཁྱོངས་བྱས་ནས་ཡོང་། རྗེས་སུ་ངའི་བྱ་བའི་ལས་གནས་ལ་ཡང་འགྱུར་ལྡོག་བྱུང་སོང་། སློབ་གསོའི་ལས་གནས་དང་ཁ་བྲལ་ན་ཡང་སློབ་གྲོགས་མང་པོ་ཞིག་གིས་ང་ལ་ཁ་པར་ཡོང་བའམ་འཕྲིན་ཐུང་བསྐུར་ནས། ང་ཚོས་ཁྱེད་ཀྱི་རེ་བ་སྟོང་ཟད་དུ་མི་གཏོང་ཞེས་ཟེར་ཞིང་། སློབ་གྲོགས་སྐོར་ཞིག་གཞུང་ལས་ཁང་དུ་ང་ལ་བལྟ་རུ་ཡོང་ནས་ང་ཚོས་སྤྲོ་དགའི་ངང་ནས་ལབ་གླེང་མང་པོ་བྱས།
སློབ་སྐབས་གཉིས་པ་ནས་བཟུང་། ཁུལ་ཐོག་ནས་གཏན་འབེབས་བྱས་ཏེ་སློབ་གྲོགས་ཡོད་ཚད་ཁ་གཏད་དབུལ་སྐྱོར་གྱི་ཅང་སུའུ་ཞིང་ཆེན་དུ་གནས་སྤོར་བྱས། འགྲོ་ཁར། ཁུལ་ལས་རིགས་ལག་རྩལ་སློབ་གྲྭས་ཚོགས་ཆེན་བསྡུས་ཤིང་། བྱིས་པ་ཚོས་མགྲིན་གཅིག་ཏུ་ང་ལ་ཐུག་དགོས་པའི་རེ་བ་ཞུས་པས། ང་སོང་སྟེ་སྟེགས་བུའི་སྟེང་དྲིས་པའི་སྐད་ཆ་དང་པོ་ནི། སློབ་གྲོགས་ཚོ། ཁྱོད་ཚོས་ང་རང་ཨེ་དྲན་ཐལ་ཞེས་པ་དེ་ཡིན་ཞིང་། སློབ་གྲོགས་ཚོས་མགྲིན་གཅིག་ཏུ། དྲན་ཐལ། དྲན་ཐལ། དྲན་ཐལ་ཞེས་བརྗོད་བྱུང་། ཇི་འདྲའི་སེམས་འགུལ་ཐེབས་པ་ཞིག་ཨང་། བྱིས་པ་རྣམས་ཀྱི་སྐྲ་ཐུང་བར་གྱུར་བ་དང་། གྱོན་པ་དང་རྒྱན་སྤྲས་མིག་ལ་འགྲོ་བར་གྱུར་བ། ཚང་མ་དཀར་ཞིང་གཙང་བ་ཞིག་ཏུ་གྱུར་འདུག་པའི་རྣམ་པ་མཐོང་བས། ངས་ཁྱོད་ཚོས་ཕན་ཚུན་ལ་ལྟོས་དང་། ཚང་མར་འགྱུར་ལྡོག་བྱུང་ཡོད་དམ་མེད་ཅེས་དྲིས་པ་ན། ཚང་མས་ཡོད་ཅེས་མགྲིན་གཅིག་ཏུ་བརྗོད། འདི་ནི་སློབ་གསོ་རེད། སློབ་གསོས་མི་གཅིག་བསྒྱུར་བཅོས་བྱེད་ཐུབ་པར་མ་ཟད། མི་རིགས་ཤིག་ཀྱང་བསྒྱུར་བཅོས་བྱེད་ཐུབ་བོ།།
ད་ལྟའི་མཚོ་ལྷོ་ཁུལ་ལས་རིགས་ལག་རྩལ་སློབ་གྲྭ་ལ་ཐོ་བཀོད་སློབ་མ4141ཡོད་ཅིང་། 2011ལོའི་ལྡབ2ཡིན། ཅང་སུའུ་དང་ཧུའུ་པེ་སོགས་ས་ཁུལ་དུ་རྒྱལ་ཁབ་རིམ་པའི་དཔེ་སྟོན་ལས་རིགས་སློབ་གླིང་ལྔ་ལ་མཉམ་འབྲེལ་བྱས་ནས། འབྲིང་རིམ་ལས་རིགས་སློབ་མས་ཡུལ་གཞན་དུ་སློབ་གསོ་མྱོང་བའི་འཛིན་གྲྭ་སྒྲུབ་ཡོད། ཉེ་བའི་ལོ་ལྔའི་རིང་། ཡུལ་གཞན་དུ་སྒྲུབ་པའི་འཛིན་གྲྭའི་སློབ་མ1805ལ་བསླེབས་ཤིང་། ད་ལྟ་ཞིང་ཆེན་ཕྱི་རུ་སློབ་གཉེར་བྱེད་བཞིན་པའི་སློབ་མ896ཡོད། མཐར་ཕྱིན་སློབ་མ362ལས་སློབ་མ200ལྷག་ཡུལ་གཞན་དུ་ལས་ཞུགས་བྱས། དེའི་ཁྲོད་དུ་རྡོ་སྣུམ་བཟོ་བཀོད་ཆེད་ལས་ཀྱི་སློབ་མ100ཡོད་པ་དེ་རྣམས་སོ་སོར་ཞིན་ཅང་ཐུའུ་ཧྭ་སྣུམ་ཞིང་དང་། ཏ་ཆིན་སྣུམ་ཞིང་། ཅང་ཧན་སྣུམ་ཞིང་སོགས་སུ་ལས་ཞུགས་བྱས་ཡོད་ཅིང་། ཟླ་རེའི་གླ་ཕོགས་ཆ་སྙོམ་སྒོར4000ཡན་ན་ཡོད། ཧུའུ་པེ་ཅང་ཧན་རྡོ་སྣུམ་སློབ་གྲྭའི2012ལོའི་རྡོ་སྣུམ་བརྐོ་སློག་ཆེད་ལས་ཀྱི་མཐར་ཕྱིན་སློབ་མ་བསོད་ནམས་བཀྲ་ཤིས་ཀྱིས། ད་ལྟ་ཁོ་རང་གིས་ཞིན་ཅང་ཐུའུ་ཧྭ་སྣུམ་ཞིང་དུ་བྱ་བ་སྒྲུབ་བཞིན་ཡོད་ཅིང་། ཟླ་རེའི་གླ་ཕོག་སྒོར6500ཡིན་ཟེར།
ཇི་འདྲའི་བཟང་བ་ལ་ཨང་། དངོས་གནས་སྒོ་ཕྱིར་ཕྱིན་ཚེ་གནམ་ས་ཡངས་སོ། །
མཐར་ངས་དམ་པ་འགའི་ལེགས་བཤད་ཚིག་གསུམ་དྲངས་ནས་མཇུག་བསྡུ་བའི་གཏམ་དུ་བྱའོ། །
ཞི་ཅིན་ཕིང་གི་གསུང་།
གསར་གཏོད་ཞུ་བ་མི་རིགས་གང་ཞིག་ཉིད། །
དར་རྒྱས་འབྱུང་བའི་ལྷོད་མེད་སྒུལ་ཤུགས་ཡིན། །
ལུའུ་ཞུན་གྱི་གསུང་།
འཇིག་རྟེན་འདི་ན་སྔོན་ཆད་ལམ་ཡོད་མིན། །
མི་རྣམས་སོང་ཞིང་སོང་བས་ལམ་དུ་གྲུབ། །
ཧའེ་ཙི་ཡི་གསུང་།
ངོ་གདོང་ཉིད་ནི་ཤར་དུ་ཕྱོགས་པ་ན། །
དཔྱིད་ཀྱི་དཔལ་ཡོན་ངང་གིས་འཆར་ནས་ཡོང་། །
མཆན་བཀོད།
རྩོམ་ཡིག་འདི་ནི་དཀོན་མཆོག་བསམ་གྲུབ་ཀྱིས2016ལོའི་མཚོ་ལྷོ་ཁུལ་དཔལ་འབྱོར་སྤྱི་ཚོགས་འཕེལ་རྒྱས་ཞིབ་འཇུག་ཅེས་པའི་དུས་དེབ3པ་ལས་བདམས་ཏེ་བསྒྱུར།
མ་ཡིག་གི་འབྲེལ་མཐུད།www.amdotibet.com/html/2016-11/17424.html


c: text/html

text:
༄༅། །སྐད་ཡིག་ནི་མི་དང་མིའི་དབར་གོ་བརྡ་སྤྲོད་ཆེད་ཙམ་ཞིག་མིན་པར། མི་རིགས་ཤིག་གི་ངོ་བོའི་མཚོན་རྟགས་གལ་ཆེན་ཞིག་དང་མི་རིགས་དེ་ཉིད་ཆིག་སྒྲིལ་སྡོམ་པའི་སྐེ་རགས་ལྟ་བུ་ཡིན། དེ་བས་མི་རིགས་དེའི་ཆོས་དང་རིག་གཞུང་། སྒྲུང་གཏམ། ལོ་རྒྱུས། སྙན་ངག ཟློས་གར། སྐར་རྩིས་སོགས་ཡོངས་རྫོགས་མི་རིགས་རང་ཉིད་ཀྱི་སྐད་ཡིག་ཐོག་ཆ་ཚང་བ་གནས་ཡོད་པ་དེ་དག་གཞན་གྱི་སྐད་ཡིག་ཐོག་མེད་པས། གལ་ཏེ་མི་རིགས་དེའི་སྐད་ཡིག་གཅིག་ནས་བེད་སྤྱོད་གཏོང་བའི་ཁོར་ཡུག་མེད་པ་དང་། གཉིས་ནས་བེད་སྤྱོད་མི་བྱེད་པར་སྣང་མེད་དུ་ལྷག་སོང་ན། མི་རིགས་དེའི་ཆོས་དང་རིག་གཞུང་ལོ་རྒྱུས་སོགས་ཡོངས་རྫོགས་སྟོང་རྒྱུར་ངེས་པར་བརྟེན། དེང་སྐབས་འཛམ་གླིང་ནང་མི་རིགས་ཀྱི་སྐད་ཡིག་དངོས་མིན་རིག་གནས་བཤུལ་བཞག་ལ་བརྩིས་ནས་སྲུང་སྐྱོབ་བྱེད་དགོས་པའི་དོན་གནད་དེར་ཐུག་ཡོད་པ་རེད།[PDF]
བོད་ཆིག་སྒྲིལ་སྡོམ་པའི་སྐེ་རགས།
August 17, 2016 By Tsetsoe

robotstxt: allowed

filter: keep


text: ཡུན་ནན་ནང་བསྟན་སློབ་གླིང་བདེ་ཆེན་བོད་བརྒྱུད་ཡན་ལག་གླིང་གི་སློབ་མས 《བདེ་ཆེན་བོད་ཡིག་ཚགས་པར》 ཀློག་བཞིན་པ། 《བདེ་ཆེན་བོད་ཡིག་ཚགས་པར》 དེ་སྤྱི་ལོ་ 1995 ལོར་གཉེར་འགོ་ཚུགས་པ་ནས་མིག་སྔའི་བར་འདོན་ཐེངས་ 400 ལྷག་དང་པར་ངོས་ 1600 ལྷག་པར་བསྐྲུན་འགྲེམས་སྤེལ་བྱས་ཡོད་པ་དང་ལོ་རེར་ཚགས་པར་ཁྲི་ 24 ལྷག་འགྲེམས་སྤེལ་བྱེད་ཀྱི་ཡོད་ལ།རིན་པ་མི་ལེན་པར་ཁུལ་ཡོངས་ཀྱི་བོད་བརྒྱུད་ནང་བསྟན་དགོན་སྡེ་ 24 ་དང་བོད་ཡིག་སློབ་ཁྲིད་བྱེད་པའི་སློབ་གྲྭ་འབྲིང་ཆུང་།རང་ཁུལ་གྱི་ཏང་ཨུ་སྲིད་གཞུང་དང་།དམངས་ཆེན།སྲིད་གྲོས།ནང་བསྟན་མཐུན་ཚོགས།མི་རིགས་དོན་གཅོད་ཨུ་ཡོན་ལྷན་ཁང་།ཐབས་ཕྱོགས་གཅིག་གྱུར་ལས་ཁུངས།ཁུལ་ཨུའི་དྲིལ་བསྒྲགས་ལས་ཁུངས།ཆོས་ལུགས་ལས་ཁུངས།བོད་སྐད་རྒྱང་བསྒྲགས་བརྙན་འཕྲིན་ལས་ཁུངས།བོད་རིག་གནས་ཞིབ་འཇུག་ལས་ཁུངས།བོད་སྨན་ཁང་དང་བོད་རིགས་འདུས་སྡོད་གྲོང་སྡེ་སོགས་ལ་འགྲེམས་སྤེལ་བྱེད་ཀྱི་ཡོད་པས།《བོད་ཡིག་ཚགས་པར》ནི་རང་ཁུལ་དང་ཡུན་ནན་ཞིང་ཆེན་གྱི་གལ་ཆེའི་བོད་ཡིག་ཀློག་དངོས་ཤིག་ཏུ་གྱུར་ཡོད།


text:
མཚོ་སྔོན་གསར་འགྱུར་དྲ་བའི་འཕྲིན། 2014ལོར་ངས་གླ་བྱས་པའི་ངལ་ལས་ཞབས་འདེགས་གླ་ཆ་ཡུན་རིང་བོར་ལེན་མ་ཐུབ། ལེན་མ་ཐུབ་པར་དཀའ་ལས་མང་པོ་བརྒྱབ། དེའི་རྗེས་ནས་ངའི་མི་དམངས་ཁྲིམས་ཁང་བརྒྱུད་ནས་རང་གི་ངལ་ལས་ཞབས་འདེགས་གླ་ཆ་ཕྱིར་བླངས། གཏེར་ལེན་ཁ་ཁྲིམས་ཁང་ལ་དངོས་ནས་ཐུགས་རྗེ་ཆེ་ཞུ། ཟླ10པའི་ཚེས26ཉིན། གཏེར་ལེན་ཁ་གྲོང་ཁྱེར་མི་དམངས་ཁྲིམས་ཁང་གིས་འཚོགས་པའི“ ས་མཐོའི་འགག་སྒྲོལ་གྱི་བསམ་བློ” ལག་བསྟར་བྱེད་སྒོའི་ཡུལ་དངོས་སུ། ད་སྔ་ལག་བསྟར་ནང་གསེས་དོན་ཚན་གྱི་ལག་བསྟར་བྱ་རྒྱུའི་རེ་འདུན་ཞུ་མཁན་གྱིས་སེམས་འགུལ་ཐེབས་བཞིན་གསར་འགོད་པ་ཆི་ཀའོ་མཱིན་ལ་བཤད་རྒྱུར། ལོ་བཞིའི་གྲོས་བསྡུར་གྱི་ལམ་ལ་དཀའ་ཚེགས་ཧ་ཅང་ཆེ་སོང་། དེ་རིང་ནི་ཁོ་ཆེས་སྤྲོ་སྣང་ལྡན་པའི་ཉིན་མོ་རེད། གལ་ཏེ་ལག་བསྟར་ཁྲིམས་དཔོན་མེད་ན། གླ་ཆའི་དངུལ་དེ་དག་ཁོ་མོའི་ལེན་ཐབས་མེད་པ་ཁོ་ཐག་ཡིན་ཟེར།
ཡོངས་བསྒྲགས་ཚོགས་འདུའི་ཐོག གཏེར་ལེན་ཁ་གྲོང་ཁྱེར་མི་དམངས་ཁྲིམས་ཁང་ལག་བསྟར་ཅུས་ཀྱི་འགན་འཁུར་བས“ ས་མཐོའི་འགག་སྒྲོལ་གྱི་བསམ་བློ” ལག་བསྟར་བྱེད་སྒོའི་རྩ་འཛུགས་འགོ་ཁྲིད་ཀྱི་གནས་ཚུལ། བྱེད་སྒོའི་གཞི་རྩའི་གནས་ཚུལ་དང་དྲིལ་སྒྲོག་ལས་དོན་གྱི་གནས་ཚུལ། ལག་བསྟར་བྱེད་ཐབས་གནས་ཚུལ་སོགས་ལ་བརྡ་ཁྱབ་བཏང་། གསར་འགྱུར་ཡོངས་བསྒྲགས་ཚོགས་འདུའི་རྗེས་སུ་ནང་གསེས་དོན་ཚན་གཅིག་སྡུད་སྒོས་སྤྲད་པ་དང་ལག་བསྟར་བྱས་པའི་སྒོར་ཁྱོན་བསྡོམས་ཁྲི243 ཡོད་པ་རེད།
ལོ་ཙཱ་བ།རྟ་མགྲིན་དཔལ།


text:
གོམ་གང་མི་སྤོས་པར་རང་སར་བསྡད་ན་ལེ་དབར་སྟོང་གི་སར་སླེབས་ག་ལ་སྲིད། མི་དམངས་ལ་ཞབས་འདེགས་ཞུ་རྒྱུའང་དེ་ལྟར་རེད། ཉེན་རྟོག་པ་དང་མི་དམངས་དབར་འཆམ་མཐུན་ཡོང་བ་བྱ་རྒྱུ་ནི་མི་དམངས་ལ་གཅེས་སྐྱོང་བྱ་རྒྱུ་དང་མཐའ་མཚམས་སྲ་བརྟན་གཏོང་རྒྱུའི་ལས་དོན་གྱི་རྨང་གཞི་རེད་ལ། མངགས་གཏོང་ཁང་གི་རྒྱུན་གཏན་གྱི་ལས་དོན་གཙོ་བོ་ཞིག་ཀྱང་རེད། ན་ནིང་ཚུན། ཉིང་ཁྲིའི་སྤྱི་བདེ་མཐའ་སྲུང་ཉིང་ལག་རུ་ཁག་ཀླུ་ཞར་མངགས་གཏོང་ཁང་གིས་དོན་དངོས་ལ་གཞི་ཚུགས་ཏེ་མང་ཚོགས་ལ་བྱ་བ་དངོས་དང་བྱ་བ་བཟང་པོ་བསྒྲུབས་ནས་ཉེན་རྟོག་པ་དང་མི་དམངས་དབར་གྱི་འབྲེལ་བ་སྐྱོན་བྲལ་ངང་འཕེལ་རྒྱས་འགྲོ་རྒྱུར་སྐུལ་འདེད་བཏང་བ་དང་ཆབས་ཅིག་ཉེན་རྟོག་པས་མི་དམངས་ལ་གཅེས་སྐྱོང་བྱེད་པ་དང་། མི་དམངས་ཀྱིས་ཉེན་རྟོག་པར་གོང་བཀུར་ཞུ་བ། ཉེན་རྟོག་པ་དང་མི་དམངས་ཁྱིམ་ཚང་གཅིག་ལྟར་གྱི་རྣམ་པ་བཟང་པོ་ཞིག་ཀྱང་ཆགས་ཡོད་པ་རེད།
ཀླུ་ཞར་མངགས་གཏོང་ཁང་གིས་དུས་དང་རྣམ་པ་ཀུན་ཏུ་བརྩེ་སེམས་ཉམས་ཞན་ཚོགས་སྤྱིར་བཅངས་ཤིང་། འཚམས་འདྲིའི་བྱེད་སྒོ་སྣ་ཚོགས་སྤེལ་བ་བརྒྱུད། དཀའ་ངལ་ཡོད་པའི་མང་ཚོགས་དང་ཆ་སྒྲིག་རོགས་སྐྱོར་ཧུར་ཐག་བྱས་ནས་ཁོང་ཚོའི་དཀའ་ངལ་སྣ་ཚོགས་སེལ་རོགས་བྱས་ཡོད། ཐེངས་ཤིག་མངགས་གཏོང་ཁང་གི་ཉེན་རྟོག་པ་གཏམ་སྙན་ཤང་བྲེ་རླག་གྲོང་ཚོར་འཚམས་འདྲིར་སྐྱོད་སྐབས། ཁྱིམ་ཚང་གཅིག་ལ་དཀའ་ངལ་ཆེན་པོ་འཕྲད་པ་ཤེས་རྟོགས་བྱུང་བ་སྟེ། སྨི་ངོས་གྲུ་3ཡང་མ་ཟིན་པའི་ཁང་ཆུང་ཞིག་གི་ནང་ཚུན་21གི་བརྙན་འཕྲིན་གོག་ཏོ་ཞིག་བཞག་པ་དང་། ཉལ་ཁྲིའི་ཐོག་སྲིང་བལ་མི་ཉུང་བ་ཕྱིར་དོན་པའི་ཕོ་ཁེབས་ཤིག་བཏིང་བ། བྱིས་པ་གཉིས་ཉལ་ཁྲིའི་ཐོག་ཧོན་ཐོར་ནས་བསྡད་པ། ཉལ་ཁྲིའི་མདུན་དུ་དཀར་ཡོལ་ཁ་ཆག་རེ་གཉིས་བཞག་པ་སོགས་ཡ་ང་བའི་རྣམ་པ་ཞིག་མིག་ལམ་དུ་འཆར། ཉེན་རྟོག་པས་ཁྱིམ་མཚེས་ལ་སྐད་ཆ་དྲིས་པ་བརྒྱུད་བྱིས་པ་གཅིག་གི་མིང་ལ་ལྐོག་སྐྱིད་དང་གཅིག་ཤོས་ཀྱི་མིང་ལ་ཉི་མ་རྒྱལ་མཚན་ཟེར་བ་དང་། ཕ་མ་གཉིས་པོ་གྲོངས་ནས་ད་ལྟ་ལྟ་རྟོག་བྱེད་མཁན་མེད་པར་ལུས་པ་ཤེས་རྟོགས་བྱུང་། གནས་ཚུལ་དེ་ཤེས་རྟོགས་བྱུང་རྗེས་ཉེན་རྟོག་པ་ཚོས་སྙིང་རྗེ་ཆེན་པོ་སྐྱེས་ཤིང་། ཁོང་ཚོས་དེ་མ་ཐག་ཏུ་ཞལ་འདེབས་བརྒྱབ་ནས“དཀའ་ངལ་ཡོད་པའི་བྱིས་པར་རོགས་སྐྱོར་གྱི་ཐེབས་རྩ”ཞིག་བཙུགས་པ་དང་། བྱིས་པ་དེ་གཉིས་དང་སྙིང་གཏམ་ཤོད་རེས་ཀྱིས་གནས་ཚུལ་མཐིལ་རྟོགས་བྱས། གཏམ་སྙན་ཤང་ཏང་ཨུད་དང་སྲིད་གཞུང་དང་མཐུན་སྦྱོར་ཧུར་ཐག་བྱས་ཏེ་བྱིས་པ་དེ་གཉིས་སྲིད་གཞུང་གི་རོགས་སྐྱོབ་མ་ལག་ནང་འཇུག་ཐབས་བྱས་པ་མ་ཟད། ད་དུང་སྤྱི་ཚོགས་སྟོབས་ཤུགས་ལ་རོགས་སྐྱོར་བྱ་རྒྱུའི་སྐུལ་སློང་ཡང་བྱས་ཤིང་། བྱམས་སེམས་རྩ་འཛུགས་ཏེ“མེ་སྟག་སྤང་སྲེག”ཅེས་པའི་དགེ་སྒྲུབ་བྱེད་སྒོ་ཚོགས་ཆུང་དང་འབྲེལ་བ་བྱུང་བ་དང་ཆབས་ཅིག ཚོགས་ཆུང་དེས་གཅེན་གཅུང་གཉིས་པོ་དང་ཆ་སྒྲིག་བྱས་ཏེ་ཁོང་གཉིས་ཀྱི་སློབ་གསོའི་ཐད་མ་དངུལ་རོགས་སྐྱོར་བྱ་རྒྱའི་གྲོས་མཐུན་ཡང་བྱུང་བ་རེད།
དམིཌ་བསལ་དཀའ་ངལ་ཡོད་པའི་བྱིས་པར་རོགས་སྐྱོར་བྱས་པ་ནི་ཀླུ་ཞར་མངགས་གཏོང་ཁང་གིས་མི་དམངས་ལ་གཅེས་སྐྱོང་བྱས་པ་དང་མཐའ་མཚམས་སྲ་བརྟན་བཏང་བའི་ཁྲོད་ཀྱི་ཟུར་ཙམ་རེད། རྣམ་ཀུན་གྱི་ལས་དོན་སྤེལ་རིང་། ཀླུ་ཞར་མངཌ་གཏོང་ཁང་གིས་འཛུམ་དམུལ་ཞབས་ཞུ་དང་། བློ་འདྲི་ཞབས་ཞུ། ཁྱིམ་སྐྱོད་ཞབས་ཞུ་སོཌ་ཀྱི་ལས་དོན་མཐར་ཕྱིན་པ་སྤེལ་ནས་མང་ཚོཌ་ཀྱིས་སེམས་ཁུར་བྱེད་པའི་བྱ་བ་ཐམས་ཅད་སྔར་བས་ཞིབ་ཚཌ་ཏན་ཏིག་ཡོང་བ་བྱས་པ་རེད།
ཁོངས་གཏོགས་ཁུལ་གྱི་མང་ཚོགས་ཀྱི་འཚོ་བར་སྟབས་བདེ་སྐྲུན་ཆེད་མངགས་གཏོང་ཁང་གིས་གྲོང་ཚོ་ཨུ་ལྷན་ཁག་ཏུ་དམངས་གཅེས་ཆེད་སྒྲོམ་དང་། ཆ་འཕྲིན་ཡིག་སྒྲོམ། ཕྱུག་འགྱུར་དྲིལ་བསྒྲགས་སྐར་ཁུང་བཅས་སྔ་རྗེས་སུ་བཟོས་ཏེ་ཞིང་ལས་རྒྱུ་ཆའི་ཆ་འཕྲིན་100ཁྱབ་བསྒྲགས་བྱས་པ་དང་། ཐེམ་ཐོ་དང་ལག་ཁྱེར་གཉེར་སྤྲོད་ལས་ཕྱོད་ཆེ་རུ་བཏང་ནས་ཐེངས་གཅིག་ལ་སྤྲོད་ཐུབ་པ་བྱས་པ། མང་ཚོགས་ལ་ཐེམ་ཐོ་དང་ལག་ཁྱེར་སོགས་སྒོ་རྩར་སྤྲོད་པར་བསྐྱོད་ནས་མང་ཚོགས་ལ་སྟབས་བདེ་བསྐྲུན་པ། མང་ཚོཌ་ལ་ཉེན་རྟོག་མི་དམངས་འབྲེལ་གཏུག་གཱ་སྤྲད་པ། གྲོང་ཚོ་ཁག་དང་། མི་ཚོགས་ཆེ་ས། དེ་བཞིན་མཐོང་སླ་བའི་ལམ་མདོ་ཁ་བཅས་སུ་ཉེན་རྟོག་མི་དམངས་འབྲེལ་གཏུག་བྱང་བུ་བཙུགས་པ། གྲོང་ཚོ་ཁག་ཏུ་ཉེན་ཆེའི་གནས་ཚུལ་སྙན་སེང་ས་ཚིགས་བཀོད་སྒྲིག་བྱས་ནས་ཐེར་འདོན་དང་སྐྱོབ་རོགས་སོགས་ཞུ་མཁན་མང་ཚོགས་ལ་སྟབས་བདེ་བསྐྲུན་པ་སོགས་ལ་མི་དམངས་མང་ཚོགས་ཀྱི་བསྔགས་བརྗོད་དང་རྒྱབ་སྐྱོར་ཐོབ་ཡོད་པ་རེད།


text:
སི་ཕེན་སྨྱན་ལམ་དུ་བརྗོད་དོན། སི་ཕེན་ཁ་དྷི་ལོ་ཉི་ཡའི(Catalunya)དེབ་བླུའི་མཐུན་ཚོགས་ཀྱིས་བསྟན་པ་ལྟར་ན། མི་འགྱངས་པའི་ཕྱི་ཟླ ༩ པར་མགོ་འཛུགས་པའི་སློབ་སྐབས་འདིར་སློབ་མ་རྣམས་ཀྱི་སློབ་དེབ་ཁྲོད་དུ་ཁ་དྷི་ལོ་ཉི་ཡའི་སྐད་གཙོར་བཟུང་ནས་དབྱིན་ཡིག ཧྥ་ཡིག འཇར་ཡིག་སོགས་ཀྱི་ཟུར་བཀོད་རེ་ཡོད་པ་ཙམ་ལས། སི་ཕེན་གྱི་ཡི་གེ་བཀག་སྡོམ་བྱས་འདུག་པ་དང་། པཱ་ས་གནས་ཡུལ་གྱི་ཁ་དྷི་ལོ་ཉི་ཡ་ས་ཁུལ་སྲིད་གཞུང་འདིས་སི་ཕེན་དང་སྒེར་ཚུགས་སུ་གནས་པའི་འཚོལ་སྙེག་བྱས་ཏེ་ཡུན་རིང་འདས་སྐད།
ཕྱི་ཟླ ༧ པའི་ཚེས ༢༨ ཉིན། སི་ཕེན་གྱི《ཨ་པེ་སེ་ཚགས》སུ་བཀོད་པ་ལྟར་ན། ཟླ ༣ གྱི་ཡར་སྔོན་དུ་ཁ་དྷི་ལོ་ཉི་ཡ་ས་ཁུལ་གྱི་སློབ་གསོ་སྡེ་ཁག་གི་འགན་འཛིན་པ་དབྱི་ལི་ནུས•ལི་ཀོ་ཡིས་བཅར་འདྲི་ཞིག་ཏུ། སློབ་སྐབས་རྗེས་མའི་སློབ་དེབ་ཁྲོད་སི་ཕེན་གྱི་ཐ་སྙད་ཕྱོགས་བསྡུས་ཤིག་འཇོག་རྩིས་ཡོད་ཅེས་བསྟན་ལ། སྐབས་དེར་མོས་ཁ་དྷི་ལོ་ཉི་ཡའི་སློབ་གསོ་སྡེ་ཁག་དང་ཁ་དྷི་ལོ་ཉི་ཡའི་དེབ་བླུ་ཐུན་ཚོགས་བར་གྲོས་ཆིངས་འཇོག་རྩིས་ཡོད་ཚུལ་དང་། ལྷག་པར་གནས་འདིའི་སློབ་མ་ཚོ་སྐད་རིགས་སྣ་མང་འཇོན་པའི་ཤེས་ལྡན་པར་སྐྱོང་ཕྱིར་གྲོས་ཆིངས་སུ་སློབ་དེབ་དུ་སི་ཕེན་དང་ཧྥ་རན་སི། དབྱིན་ཇི་སོགས་ཀྱི་ཡི་གེའི་ཟུར་བཀོད་ཡོད་ཅེས་བརྗོད་འདུག
འོན་ཀྱང་། སློབ་མགོ་ཚུགས་པར་ཟླ་གཉིས་ལྷག་ལས་མེད་པའི་ད་ལྟ། གནས་འདིའི་དེབ་ཚོང་བ་མང་པོས་ཁ་དྷི་ལོ་ཉི་ཡ་ས་ཁུལ་གྱི་སློབ་གསོ་སྡེ་ཁག་དང་བཞག་པའི་གྲོས་ཆོད་ལྟར་སློབ་དེབ་ཁྲོད་ཀྱི་ཟུར་བཀོད་ལ་ཕྱི་རྒྱལ་གྱི་ཡི་གེ་ལས་སི་ཕེན་གྱི་ཡི་གེའི་ཤུལ་ཙམ་ཡང་ལུས་མེད་པར་བརྗོད།
བརྒྱུད་ལམ་ཁག་ཏུ། དེབ་བླུ་ཐུན་ཚོགས་ཀྱིས་ཁ་དྷི་ལོ་ཉི་ཡ་ས་ཁུལ་གྱི་སློབ་གསོ་སྡེ་ཁག་གིས་ཡང་བསྐྱར་སྐད་ཡིག་ནི་ཆབ་སྲིད་ཀྱི་ལག་ཆར་བཟུང་བ་ལས། འདི་ལས་སློབ་གསོའི་བྱ་བཞག་ལ་སྐྱེལ་འོང་བའི་ཤུགས་རྐྱེན་ངན་པར་བསམ་བློ་བཏང་མི་འདུག་ཅེས་བརྗོད་འདུག
ཕྱི་ཟླ ༧ པའི་ཚེས ༢༨ ཉིན་ལི་ཀོ་ནས་ཀྱང་མོར་སྲིད་འཛིན་ཁྱབ་ཁོངས་ནས་ཆབ་སྲིད་ཀྱི་གནོན་ཤུགས་ཆེ་བར་འདུག་མོད། འོན་ཀྱང་ཁ་དྷི་ལོ་ཉི་ཡའི་སྐད་མང་སློབ་གསོའི་རྣམ་པ་མུ་མཐུད་སྲུང་སྐྱོབ་བྱ་ངེས་ཡིན་ཟེར།
སྨྱན་ལམ་དུ་གཟའ་འཁོར་སྔོན་མར་སི་ཕེན་གྱི་སློབ་གསོའི་སྡེ་ཁག་གི་བློན་ཆེན་ཡུ་ནུས་ཀི•མིན་དྷི་སི•དྷི་པུས་ཀི་དང་ལི་ཀོ་གྲོས་འཛོམས་བྱུང་བ་དང་། གྲོས་འཛོམས་ཐོག་དྷི་པུས་ཀི་ཡིས་ལི་ཀོའི་གསལ་བཤད་སོགས་ལ་ཉན། དེ་རྗེས་ཁོས་ཁ་དྷི་ལོ་ཉི་ཡ་སྲིད་གཞུང་གིས་ཁྲིམས་ལྟར་ཐག་གཅོད་བྱ་རྒྱུའི་རེ་བཏོན་ལ། སྐབས་དེར་ལི་ཀོ་ཡིས་ཀྲུང་དབྱང་སྲིད་གཞུང་གི་ཁྲིམས་ཁ་ཤས་ས་གནས་སུ་ཏིལ་ལ་ཏིལ་མར་གྱིས་མི་འོང་ལ། ས་གནས་སྲིད་གཞུང་གི་གྲོས་ཆིངས་ཁ་ཤས་ལས་ཀྱང་ཁྲིམས་འཛུགས་དང་ལག་ལེན་བྱེད་པར་ཤུགས་རྐྱེན་ཐེབས་སྲིད་པས་དྷི་པུས་ཀི་རང་ནས་བསམ་ཤེས་བྱ་དགོས་ཞེས་བསྟན་འདུག


text:
རྒྱལ་གཅེས་དཔའ་བོ་མེར་སྲེག་པ་བཀྲ་ཤིས་རབ་བརྟན་གྱིས་ཀླུ་སྨྱོན་ཧེ་རུ་ཀར་གླན་པའི་སྐད་ཕྱི་མའི་ན་ཟུག
གསལ་ལེ་རྒྱལ།
ཨ་ལགས་ཀླུ་སྨྱོན་ལགས། སྐུ་ཉིད་ལྟོ་རྒྱབ་ཀྱི་དཀའ་ངལ་ལ་མ་འཕྲད་པར་བདེ་འམ།
ང་ཚོ་སྟེ་རང་ལུས་མེར་སྲེག་གིས་ཁྱེད་ཚོར་བྲལ་ཟིན་པ་ཚང་མ་ཕྱི་མའི་འཇིགས་པར་མ་འཕྲད་ཅིང་རང་གི་ལྟོ་རྒྱབ་ལ་མ་ཆགས་པར་ཕྱི་མ་ན་བདེ་མོ་སྐྱིད་པོ་ཡིན། རང་གི་རྩ་བའི་བླ་མ་དང་། རང་གི་མི་རིགས། རང་གི་ཕ་མ་དང་རང་གི་བུ་ཕྲུག་ལ་བྲལ་བའི་སྡུག་བསྔལ་ལོས་ཡོད་མོད། བློས་བཏང་འདིའི་དམིགས་ཡུལ་ལ་བསམ་བློ་བཏང་ན། འགན་ཁུར་ལྡན་པའི་ལག་ལེན་འདིའི་མ་འོངས་བར་འདང་བརྒྱབས་ན། སྡུག་བསྔལ་དེ་ནི་ང་ཚོར་མཚོན་ན་ཧ་ཅང་ཆུང་ཆུང་ཞིག་ཡིན། ད་སྐབས་ང་ཚོ་རང་དབང་གིས་འཚོ་བཞིན་ཡོད། ཁྱེད་རིན་པོ་ཆེ་ཡི་གསུང་ཕྱོགས་ལྟར་བྱས་ན་ང་ཚོའི་གྲས་སུ་ཅི་ཡང་མི་ཤེས་པའི་ཕྱུག་རྫི་ཡོད་ལ། ཞིང་ལས་པའང་ཡོད། ངའང་དེའི་གྲས་ཀྱི་གཅིག་ཡིན། ཡིན་ནའང་ང་ཚོ་ཆོས་ཕྱོགས་ཀྱི་ཤེས་བྱ་ཅི་ཡང་མེད་པའི་ཞིང་འབྲོག་མི་དམངས་ཏག་ཏག་མིན། ང་ཚོའི་གྲས་སུ་དགོན་པའི་སློབ་གཉེར་ཆ་ཚང་གྲུབ་ཟིན་པའི་གྲྭ་བ་ཡོད་ལ་དགེ་བཤེས་དང་མཁན་པོའང་ཡོད།
ཁྱེད་ཀྱིས་ཁ་སང་གསུངས་པའི་སྐད་ཆ་དེས་ང་ཚོར་ན་ཟུག་མང་བོ་བསྐྲུན་ཡོད། ང་ཚོས་ཕྱི་མ་ནས་གོ་ཐོས་ལྟར་ན་ཀླུ་སྨྱོན་དུ་འབོད་པའི་ཡི་གེ་བ་ཁྱེད་ཀྱིས་ང་ཚོས་རང་གི་རྩ་འི་བླ་མ་ཕྱིར་བོད་ཡུལ་དུ་ཕེབས་པའི་ཆེད་དང་། རང་གི་མི་རིགས་ཀྱི་རིག་གཞུང་རླབས་པོ་ཆེར་སྲུང་སྐྱོབ་བྱེད་པའི་ཆེད་དུ་རང་གི་ལུས་སེམས་གཉིས་བླུ་ཡོན་དུ་ཕུལ་པ་དེ་བླུན་རྟགས་རེད་་”རང་ལུས་མེར་བསྲེགས་བྱེད་པ་ལས། ཁྱེད་ཀྱིས་ཀ་ཁ་ག་ང་སྦྱོངས། རང་ལུས་མེར་བསྲེགས་བྱེད་པ་ལས། མ་ཎི་ཡིག་དྲུག་སྒྲོངས། རང་ལུས་མེར་བསྲེགས་བྱེད་པ་ལས། ཚོགས་བསགས་སྒྲིབ་སྦྱོང་བྱོས། རང་ལུས་མེར་བསྲེགས་བྱེད་པ་ལས། བུ་བུ་མོ་དང་ཚ་བོ་ཚ་མོ་སློབ་གྲྭར་སྐྱོལ། རང་ལུས་མེར་བསྲེགས་བྱེད་པ་ལས། བྱིན་རླབས་ཀྱི་གཟི་འོད་འབར་བའི་བོད་ཡུལ་གྱི་གནས་ཆེན་དག་ལ་མཆོད་མཇལ་དུ་ཕེབས། རང་ལུས་མེར་བསྲེགས་བྱེད་པ་ལས། དེང་རབས་བཟོ་བཀོད་མཚར་བའི་རྒྱ་ནག་གི་གྲོང་ཁྱེར་ཁག་ལ་ལྟད་མོར་ཕེབས།”ཟེར།
ཀ་ཁ་ག་ང་སྦྱོངས། མ་ཎི་ཡིག་དྲུག་སྒྲོངས། ཚོགས་བསགས་སྒྲིབ་སྦྱོང་བྱོས། བུ་བུ་མོ་དང་ཚ་བོ་ཚ་མོ་སློབ་གྲྭར་སྐྱོལ། ཧ་ཧ་ཧ། སྐད་ཆ་ཚོན་པོ་བཤད་ག ཁྱེད་རང་ལོ་ངོ་ཉི་ཤུའི་རིང་ལ་ཕ་མ་གཉིས་ཀར་ཐུག་མ་ཐུབ་དོན་ཨེ་ཤེས། རྗེ་ཙོང་ཁ་བའི་ལད་མོ་བྱས་པ་ཡིན་རྒྱུ་མ་རེད། སྡེ་དགེ་དཔོན་པོས་སྤྲང་བོ་ཞིག་ལ་” ཉིན་རྟག་པར་ལྟོ་སློང་བ་ལས་མཛོ་མོ་སུམ་ཅུ་ཉོས་ནས་འོ་མ་བཙོང་ན་མི་བཟང་ངམ་”ཞེས་བའི་སྐད་དེ་དྲན་བྱུང་།
གང་ལྟར། ཀླུ་སྨྱོན་ལགས། ཆ་རྐྱེན་འདི་དག་ཁྱེད་ལ་ཆ་ཚང་བར་བསྐྲུན་ཡོད། ས་ཆ་སྐྱིད་ས་དང་བདེ་འཇགས་ཀྱི་གནས་ནས་ཁྱེད་ཀྱིས་མ་ཎི་བཏོན་མྱོང་བར་ང་ཚོར་ཡིད་ཆེས་ཡོད། ཐུགས་རྗེ་ཆེ། ཡིན་ནའང་མ་ཎི་རེ་རེའི་རིན་གོང་སྒོར་མོར་འཇལ་བ་དེས་ང་ཚོར་དོགས་པའང་བསླངས་མྱོང་། དེ་བས་ང་ཚོས་བར་དོ་བརྒྱུད་ནས་འགྲོ་དུས། དམྱལ་བའི་ཐོ་གཞུང་དང་རྡེའུ་དཀར་ནག་གི་གྲངས་ཀར་ལྟ་དུས། ཁྱེད་ལ་སྙིང་རྗེ་ཞིག་སྐྱེས་བྱུང་།
12/12/2016 ལ་ཕ་རེ་སི་ནས།


text:
– བྱམས་པ་འཕྲིན་ལས་ཀྱིས་བརྩམས། ངེས་པ་དོན་གྱི་པཎྜིཏ་ཆེན་པོ་སྡེ་སྲིད་སངས་རྒྱ་མཚོ་མཆོག་ནི་བོད་ཀྱི་ལོ་རྒྱུས་ཐོག་མཚན་སྙན་བླ་མཐོར་འཕགས་པའི་སྐྱེས་བུ་དམ་པ་ཞིག་ཡིན་པ་དང་། བཅུ་ཕྲག་རིག་པའི་གནས་་སྤྱི་དང་བྱེ་བྲག་སྨན་རྩིས་ཀྱི་བསྟན་པ་ཡར་རྒྱས་སུ་བྱེད་པའི་ཐད་ལ་མཛད་རྗེས་རླབས་པོ་ཆེ་ལྡན་པ་ཞིག་ཡིན། གད་དེ་འཁྲུངས་པའི་ཡུལ་ནི་དགེ་བཅུ་ཚང་བའི་གནས་གནམ་འཁོར་ལོ་རྩིབས་བརྒྱད་དང་ས་གཞི་པད་མ་འདབ་བརྒྱད་སོགས་ལེགས་ཚོགས་ཀྱི་མཚན་མ་གསལ་ཞིང་། ཕ་མཐའ་མི་མངོན་པའི་ལྗོངས་ཆེན་པོའི་མུ་ཁྱུད་གངས་རིའི་ཕྲེང་བས་མཛེས་པར་བྱས་པའི་དབུས་འགྱུར་ལྷ་ལྡན་དག་པའི་ཞིང་གི་གྲུ་འཛིན་རི་བོར་གྲགས་པ་ནས་རྒྱང་གྲངས་གཅིག་དང་གཞུ་འདོམ་དྲུག་བརྒྱ་བདུན་བཅུ་ལས་མི་རིང་བར་ཉང་ཏིང་འཛིན་བཟང་པོའི་བྲན་དུ་གྱུར་བའི་ཡུལ། ནོར་བུའི་དྲ་བ་ཅན་གྱི་གདུངས་དང་། སྟོང་གསུམ་སྒྲས་ཁྱབ་པའི་དུང་དཀར། ཕྱོགས་ལས་རྣམ་པར་རྒྱལ་བའི་རྒྱལ་མཚན་ཏེ་བཀྲ་ཤིས་རྟགས་བརྒྱད་ཀྱི་ནང་ཚན་གཙོ་ཆེ་བ་གསུམ་གྱི་རང་བྱོན་དུ་འབོད་པའི་མཚན་མ་སྟོན་ཟླ་ལྟར་གསལ་བའི་རྒྱབ་རི་མཐོ་ཞིང་ཆུ་བོ་གཡས་སུ་འབབ་པ། ལྗོན་ཤིང་དང་རྫིང་བུ་མེ་ཏོག་སྣ་ཚོགས་དང་ལྡན་པ་གྲོང་སྨད་ཅེས་མར་པ་ལོ་ཙཱ་བའི་བུ་ཆེན་བཞིའི་ནང་གི་མཚུར་སྟོན་དབང་གི་རྡོ་རྗེ་ལས་ཆད་པའི་རིགས་མྱུག་ཡབ་ཨ་སུག་དང་། ཡུམ་རྣམ་པར་དཀར་བ་ལ་ཆེས་ཆེར་འདུན་པ་བུ་ཁྲིད་རྒྱལ་མོ་གཉིས་རང་བཞིན་གྱི་མཛའ་བ་ལ་བརྟེན་རབ་བྱུང་ 11 ཆུ་སྦྲུལ་ (སྤྱི་ལོ་1653) ཟླ་ 7 ནང་སྐུ་འཁྲུངས། དམ་པ་དེ་སྐུ་ན་ཆུང་ངུའི་དུས་སྐུ་རྩེད་ཀྱི་སྐབས་སུའང་སྔོ་སྣ་ཚོགས་བཏུས་ཏེ་སྨན་ཡིན་ཁུལ་དང་། ས་གཞོང་ལ་རི་མོ་སྣ་ཚོགས་འབྲི་བ་སོགས་བྱིས་པ་གཞན་དང་མི་འདྲ་བའི་ངང་ཚུལ་ལྡན།
– གཙང་སྨན་ཡེ་ཤེས་བཟང་པོ། གང་གི་རྣམ་སྤྲུལ་གོས་པའི་མང་། །སྐུ་གསུང་ཐུགས་ཡོན་གང་འཚམ་སྤྲུལ། །རིག་པའི་ཡེ་ཤེས་ཡིད་ལས་སྐྱེས། །རྒྱུད་བཞིའི་དྲིས་ལན་དཔལ་དུ་གྱུར། །གསོ་རིག་གཙུག་ལག་ཉིན་མོར་གསལ། །དྲང་སྲོང་མཆེད་གཉིས་གུས་པས་འདུད། །གྲྭ་སློབ་འཚོ་བྱེད་མིང་བཟུང་རྣམས། །ནད་མུན་འཇིགས་ལས་བསལ་འདོད་ན། །གཞུང་ཆེན་ཉིད་ལ་འདྲིས་གོམས་དགོས། །གཞུང་དོན་རྩ་འགྲེལ་ཉམས་ལེན་མཛོད།། རྩ་རྒྱུད་དགོངས་དོན་མ་ཤེས་ན། །ས་བོན་མ་བརྒྱབ་སོ་ནམ་འདྲ། །ལོ་སྡོང་ཡལ་འབྲས་གང་ནས་རྒྱས། །ས་བོན་དཔེར་གཞོག་ཉམས་སུ་ལོང་། །བཤད་རྒྱུད་དགོངས་དོན་མ་ཤེས་ན། །ཉི་ཟླ་མེད་པའི་མུན་ནག་འདྲ། །ཚིག་དོན་སྒྲིབ་མེད་གང་གིས་གསལ། །ཉི་འོད་དཔེར་གཞོག་ཉམས་སུ་ལོང་། །མན་རྒྱུད་དགོངས་དོན་མ་ཤེས་ན། །མཛོད་ནང་ནོར་བུ་མེད་པ་འདྲ། །གཉེན་པོ་དགོས་འདོད་གང་ལས་འབྱུང་། །ནོར་བུ་དཔེར་གཞོག་ཉམས་སུ་ལོང་། །ཕྱི་རྒྱུད་དགོངས་དོན་མ་ཤེས་ན། །མཚོན་ཆ་མེད་པའི་དཔའ་བོ་འདྲ། །ནད་ཀྱི་དགྲ་དཔུང་གང་གིས་བཅོམ། །མཚོན་ཆར་དཔེར་གཞོག་ཉམས་སུ་ལོང་། །ལ་ནས་རྒྱུད་བཞིར་མ་སྦྱངས་པས། །གསོ་བྱེད་ཤེས་ཟེར་ངལ་བའི་རྒྱུ། །དཔེར་ན་ཚོང་དུས་མགྲོན་པོ་འདྲ། །འགྲོ་བའི་ལམ་ནི་མ་ཤེས་ན། །དགོས་པའི་ཚོང་ཟོག་གང་ནས་ལེན། །བཞི་རྒྱ་རྩ་བཞིའི་གཉེན་པོ་ལ། །ཟས་སྤྱོད་སྨན་དཔྱད་རྣམ་པ་བཞི། །དཔེར་ན་ཟས་ཚུལ་མ་ཤེས་ན། །ཟས་སྐོམ་སྤང་བླང་གང་གིས་ཤེས། །དེ་བཞིན་སྤྱོད་ལམ་རྣམ་གསུམ་ཡང་། །རྒྱུད་དོན་མ་རྟོགས་གང་གིས་ཤེས། །
གསོ་རིག་སློབ་དཔོན་རག་རྡོ་བློ་བཟང་བསྟན་འཛིན། ཝཱརཱཎསཱི་དབུས་བོད་ཀྱི་གཙུག་ལག་སློབ་གཉེར་ཁང་གི་སྨན་རྩིས་རིག་སྡེ་འགན་འཛིན། དེའང་རྒྱ་གར་འཕགས་པའི་ཡུལ་ནི་བོད་ཀྱི་ཁྱིམ་མཚེས་རྒྱལ་ཁབ་ཡིན་ཅིང་། ཆེས་སྔ་མོ་ནས་ཆོས་དང་རིག་གཞུང་སོགས་ཀྱི་འབྲེལ་བ་ཐུན་མོང་མ་ཡིན་པ་ཡོད་པ་མ་ཟད། དེང་གི་དུས་སུའང་བོད་ཀྱི་ཆོས་དང་རིག་གཞུང་འཚོ་འཆིའི་འགག་རྩའི་དུས་རབས་འཕོ་འགྱུར་གྱི་གཉན་འཕྲང་རིང་པོའི་ཁྲོད་དུ་བོད་མི་རིགས་རིག་གཞུང་དང་བཅས་པར་སྲོག་གི་ཆད་མཐུད་བྱེད་པོ་བཀའ་དྲིན་འཁོར་མཐའ་བྲལ་བའི་བྱམས་བརྩེའི་དྲོ་སྐྱིད་ཅན་གྱི་ཕ་ཡུལ་གཉིས་པ་ཡིན། རྒྱལ་ཁབ་ཆེན་པོ་དེར་འཛམ་བུ་གླིང་འདིར་སྲིད་པའི་ཆོས་ལུགས་གྲུབ་མཐའི་ལྟ་གྲུབ་མི་འདྲ་བ་རྣམས་དང་། ལེགས་བྱང་དང་རིགས་གཞུང་མི་འདྲ་བ་དུ་མ་ལྷན་ཅིག་ཏུ་འཚོ་གནས་ཐུབ་པ་མ་ཟད། ཕན་ཚུན་བརྩི་བཀུར་གཞོགས་འདེགས་བྱེད་པའི་རང་གཤིས་རང་བྱུང་ལྷན་སྐྱེས་སུ་ཡོད་པའི་ངོ་མཚར་རྨད་དུ་བྱུང་བ་དང་། འཛམ་གླིང་ཡོངས་ཀྱི་མིག་དཔེར་འོས་པ་རྒྱལ་ཁབ་དེར་ཕུན་སུམ་ཚོགས་པའི་རིག་གནས་སྣ་ཚོགས་ཤིག་ཡོད་པའི་ཁྲོད་ནས་སྐྱེ་རྒུ་རྣམས་ཀྱི་དོན་དུ་གཉེར་བྱ་གཅིག་པུར་གྱུར་པ་བདེ་ཐང་དང་སྨན་བཅོས་ཀྱི་རིག་པ་ཁོ་ན་ལའང་དེའི་ལག་ལེན་དང་རིག་པའི་གཞུང་ལུགས་མི་འདྲ་བ་དུ་མ་ཡོད་ཅིང་།
སློབ་དཔོན་ཆེན་པོ་རག་རྡོ་བློ་བཟང་བསྟན་འཛིན། མཁྱེན་བརྩེའི་ཆུ་གཏེར་གཏིང་མཐའ་དཔག་ཡས་ཤིང༌།། ཐར་འདོད་ཀླུ་དབང་ཚོགས་ཀྱི་བསྟི་བའི་གནས།། ཕན་བདེའི་རིན་ཆེན་མ་ལུས་འབྱུང་བའི་གཞི།། བསྟན་འཛིན་རྒྱ་མཚོའི་ཞབས་པད་སྤྱི་བོས་བསྟེན།། གང་མཚན་དྷཱིཿཡིག་བདུད་རྩིའི་ཟེགས་མ་ཙམ།། རྣ་བའི་འདབ་མར་ལྷུང་ཡང་རྨོངས་པའི་དཔུང༌།། རབ་བཅིལ་བློ་གྲོས་ཡལ་ག་ཡོངས་གྲོལ་ཞེས།། གྲགས་པ་ཕྱོགས་ཀྱི་འཁོར་ལོས་འཁྱུད་ལ་འདུད།། ལུས་ཅན་བདེ་བའི་ཐབས་སྒོ་གཉིས་མེད་པ།། ཚངས་པས་བྱས་པའི་ཚེ་ཡི་རིག་བྱེད་དང༌།། རབ་སྔ་གངས་ཅན་ཡུལ་གྱི་གསོ་དཔྱད་ཀྱི།། སྤུ་རིས་མ་འདྲེས་སོ་སོར་འབྱེད་ལ་སྤྲོ།།
བར་ཞི་ཕུན་ཚོགས་དབང་རྒྱལ། ༄༅། །ན་མོ་གུ་རུ་བེེཌྰུརྱ། །ལྷ་མཆོག་སྨན་བླ་བེེཌྰུརྱ། །བཤེས་གཉེན་ཚུལ་བཟུང་བཀའ་དྲིན་ཅན། །བསྟན་འཛིན་འཇིགས་མེད་དབང་ཕྱུག་ལ། །བཏུད་ནས་རྩ་ཆུའི་བརྟག་ཐབས་འདྲི(འབྲི)། ། དང་པོ། རེག་པ་རྩའི་ལྷན་ཐབས། དེ་ལ་ནད་མེད་རྒྱུན་རྩ་ནི། །སྐྱེས་བུ་དར་མ་ཁམས་སྙོམས་པའི། །དབུགས་དབྱུང་རྩ་གསུམ་དབུགས་རྔུབ་ལ། །རྩ་གྲངས་གཉིས་འཕར་བཞེད་སྲོལ་བཙན། །དེ་ཡང་ཆེ་ཆུང་དྲག་དལ་དང་། །བྱིང་རྒྱས་སྡོད་འཐེན་ཐང་གྲིམས་ལྷོད། །མེད་པའི་སྙོམས་པར་ལན་གྲངས་བརྒྱའི། །བར་དུ་འཕར་ན་ངེས་པ་འོ། ། དེ་ལྡོག་དྲུག་འཕར་ཚ་བ་ཆུང་། །བདུན་འཕར་ཚ་བ་འབྲིང་པོ་དང་། །བརྒྱད་འཕར་ཚ་བ་ཆེན་པོ་སྟེ། །དགུ་འཕར་ཚ་བ་མི་བཟད་པ། །བཅུ་འཕར་ཚ་བ་ལ་འདས་པའོ། །བཞི་འཕར་གྲང་བ་ཆུང་བ་དང་། །གསུམ་འཕར་གྲང་བ་འབྲིང་པོ་དང་། །གཉིས་འཕར་གྲང་བ་ཆེན་པོ་སྟེ། །གཅིག་འཕར་དམུ་ཆུའི་འཆི་རྩ་སོགས། །གྲང་བ་གཏིང་འཁར་འཆི་རྩ་ཡིན། །
དང་པོ་ལུས་ཀྱི་མདུན་ཐིག་བསྟན་པ། བགོ་སྐལ་ས་བཅད་ཡུལ་གྱི་གནས་ལུགས་ནི། །ཁད་མཉམ་སྟན་ལ་སྐྱིལ་ཀྲུང་ལེགས་བཅས་ཏེ། །སྒལ་ཚིགས་སྲངས་ལ་མགྲིན་པ་ཨན་ཙམ་བཀུག །དཔུང་པ་ཕྱིར་གདེངས་ལག་གཉིས་པུས་མོར་བཀབ། ། གནམ་ཐིག དཔུང་འཛུམ་གཉིས་ནས་མངུན་ངོས་ཙ་ར་ཁུང་། །སྐེ་སྟོང་གཡས་གཡོན་མཁྱིད་གང་གནམ་ཐིག་གདབ། ། ཚངས་ཐིག སྨིན་དབྲག་སྣ་རྩེ་སྐེ་སྟོང་ལྟེ་མཚམས་སྟེང་། །གནས་ལྔ་མི་འཁྱོག་ཐིག་གདབ་ཚངས་ཐིག་བརྗོད། ། གློ་བ་མའི་མཐའ་ཆགས། ནུ་མ་གཉིས་ནས་ཐུར་དུ་སོར་གང་བཅལ། །དེ་ནས་ཕྱིར་ལ་ཚོན་གང་བཅལ་བ་ནས། །སྐེ་སྟོང་ཙ་ར་ཁུང་དུ་ཐིག་གདབ་པ། ། གློ་བ་མ་ཡི་མཐའ་ཆགས་གནས་པ་ཡིན། །སྟེང་ཐུར་ཚོན་གང་གཉིས་ཡིས་ངོས་བཟུང་ལ། །སྐེ་སྟོང་ཙ་ར་ཁུང་དུ་ཚོན་གང་ས། །ནུ་སྟེང་ཚོན་གང་བཅལ་སར་ཐིག་གདབ་པ། །གློ་བ་མ་ཡི་མཐའ་ཆགས་གནས་པ་ཡིན། ། སྙིང་། ནུ་མ་གཉིས་ནས་ནང་དུ་ཚོན་རེ་བསྐུམ། །སྐེ་སྟོང་སོར་བཞིའི་འོག་ཏུ་ཐིག་གདབ་པའི། །གྲུ་གསུམ་དབུས་ནི་སྙིང་གི་ཡུལ་ཡིན་ལ། །
ཀློང་ཆེན་རབ་འབྱམས་པ་དྲི་མེད་འོད་ཟེར། (ཀློང་ཆེན་མཛོད་བདུན་ལས་ཐེག་མཆོག་མཛོད་ལ་ རིམ་ཁང་༢༥ ཡོད་པའི་ནང་གི་བཅུ་གཅིག་པ་དེ་ཡིན།) ཁོང་གི་གསུང་འབུམ་ནས་བཏུས། དེ་ལྟར་གཞི་ལས་འཁྲུལ་པ་ཇི་ལྟར་བཟློག་པའི་རིམ་པ་དང་བཅས་པ་བསྟན་ནས། ད་ནི་འཁྲུལ་དུས་ལུས་ཀྱི་གྲུབ་ཚུལ་བསྟན་པར་བྱ་སྟེ། སྤྱིར་ཁམས་གསུམ་རིགས་དྲུག་སོ་སོ་ལ་ལུས་ཀྱི་སྣང་ཚུལ་རེ་ཡོད་པ་ལས། སྐབས་འདིར་མི་རྣམས་ཀྱི་དབང་དུ་བྱས་ཏེ། སྐྱེ་བ་བཞི་ལས་མངལ་ནས་བཙའ་བའི་རིམ་པ་དང་སྦྱར་ནས་བཤད་པ་ནི། ཉི་ཟླ་ཁ་སྦྱོར་ལས། ཕ་དང་མ་ཡི་རྒྱུ་རྐྱེན་ལས། །མེར་མེར་པོ་དང་ནུར་ནུར་པོ། །ལྟར་ལྟར་པོ་དང་གོར་གོར་པོ། །མཁྲང་འགྲུར་ཉིད་དང་ཉ་ལྟ་བུ། །རུས་སྦལ་བཞིན་དང་སྦལ་པ་བཞིན། །དེ་བཞིན་ཞག་ནི་བདུན་ཕྲག་བདུན། །ལྟེ་བ་ལས་ནི་ལུས་རྣམས་བསྐྱེད། །ཟླ་དགུ་དེ་བཞིན་ངོ་བཅུ་ན། །ལུས་རྫོགས་མ་ཡི་མངལ་ནས་འཐོན། །དེ་ལྟར་གཟུགས་ནི་ཐ་དད་དུ། །འཁོར་བ་ཉིད་ནས་འཁོར་བའོ།། ཞེས་གསུངས་པའི་དོན་གཏན་ལ་ཕབ་ན། དང་པོ་དྲི་ཟ་ཉེ་བར་འཇུག་པའི་སེམས་ལུས་འཚོལ་བའི་ཕྱིར་འོངས་པ་དང་། ཕ་མ་འདུ་འཕྲོད་བྱེད་པ་འཛོམ་ནས་མའི་བཤང་ལམ་ནས་ཞུགས་ཏེ། ཕའི་དྭངས་མ་དཀར་པོ་ཡུངས་འབྲུ་ཙམ་མིག་ཆུང་འཚེར་བ་དངུལ་ཆུ་ལྟ་བུ། མའི་རིགས་ཅན་གྱི་རྩའི་དྭངས་མ་དམར་པོ་ལ་ཐིམ་པར། མའི་མངལ་དུ་ཁྲག་དང་འོ་མ་འདྲེས་པ་ལྟར་གཅིག་ཏུ་གྱུར་པ་ལས། ལུས་འགྲུབ་པའི་ཚུལ་བཤད་ན་ཐོག་མ་ལུས་ཆགས་པའི་རྟེན་ནི་འབྱུང་བ་བཞི་ལས་སྟོང་པ་ནམ་མཁའ་ལྟར་གནས་པ་ལས། ཕ་མ་དེ་དག་གི་རང་བཞིན་གྱི་ཉོན་མོངས་པ་དང་རྩ་འདབ་ཀྱི་རླུང་ལས་འདོད་པའི་སེམས་གཡོས་པས། རྩ་གནས་ཀྱི་ཡི་གེའི་རླུང་གི་རང་སྒྲ་ཡཾ་ཞེས་པའི་ངང་ལས་མེའི་འདོད་པ་དངོས་སུ་མཆེད་ནས། རཾ་ཞེས་རང་སྒྲ་གཡོས་པས་འབར་ཞིང་འགྱུར་བའི་ཉམས་ལས།
– མཁན་ཆེན་ཁྲོ་རུ་ཚེ་རྣམ། དེ་ཡང་བོད་ཀྱི་གསོ་བ་རིག་པའི་རྩ་བ་ནི་བོད་མི་རིགས་རང་ཉིད་ཀྱིས་སྲོལ་གཏོད་དར་སྤེལ་བྱས་པ་ཞིག་ཡིན། ཆེས་སྔ་མོ་ནས་བོད་དུ་གསོ་རིག་སོགས་རིག་གནས་ཡོད་པར་གྲགས་ཀྱང་ཐོག་མར་བོད་དང་མཐའ་སྐོར་གྱི་མི་རིགས་ཁག་དང་། རྒྱལ་ཁབ་ཁག་བར་ཕན་ཚུན་འགྲོ་འོང་ཆེས་ཉུང་བའི་སྐབས་ཏེ། བོད་ཡོངས་གཅིག་གྱུར་གྱི་ཐོག་མའི་རྒྱལ་པོ་མི་རྗེ་གཉའ་ཁྲིོ་བཙན་པོའི་དུས་ནས་བོད་དུ་སྨན་དཔྱད་ཀྱི་ལག་ལེན་ཡོད་པ་རྗེས་དཔག་བྱེད་ཐུབ། གང་ལགས་ཤེ་ན། གཉའ་ཁྲི་བཙན་པོ་སྲིད་ཁྲིར་འཁོད་སྐབས་ཆབ་འབངས་དང་རྒྱལ་སྲིད་ལ་གནོད་པ་ཡོད་པའི་དོགས་པ་དྲུག་བཏོན་ཏེ། དེ་དག་གི་གནོད་པ་སེལ་བའི་ཐབས་ཇི་ལྟར་ཡོད་ཅེས་དྲི་བ་མཛད་པ་ན། བློན་པོ་ཤེས་པ་ཅན་རྩིབས་ལྷ་སྐར་མ་ཡོལ་སྡེས་གནོད་པ་རེ་རེ་བཞིན་སེལ་བའི་ཐབས་ཡོད་པའི་ལན་ཞུས་པའི་ནང་། དུག་གི་གནོད་པ་བྱུང་ན་ཇི་ལྟར་བྱ། ཞེས་དྲིས་པ་ན། དེ་ལ་ཕན་པའི་ཐབས་སྨན་བསྟེན་རྒྱུ་ཡོད། ཅེས་ལན་བཏབ་ཡོད་པ་དང་། གཞན་ཡང་། ཕན་ཤེས་སྨན་དཔྱད་པ་དང་། སྐོར་ཤེས་རྩིས་པ་ཟེར་བ་ཡོད་པ་མ་ཟད། གཡུ་ཐོག་རྙིང་མའི་རྣམ་ཐར་ལས། གཡུ་ཐོག་ཆེན་པོས་རྒྱ་གར་གྱི་སྨན་པའི་དྲི་བར་ལན་གནང་སྐབས། ཞང་ཞུང་གི་ལུགས་ལ་ནད་ཐུར་དུ་སྦྱོང་བ་བཤལ་གྱི་རྒྱུད་དང་། གཡུང་དྲུང་བོན་གྱི་ལུགས་ལ་ནད་ཞི་བར་བྱེད་པ་དུགས་ལུམས་བྱུགས་གསུམ་གྱི་རྒྱུད། བོད་ཀྱི་ལུགས་ལ་ནད་གསོ་བར་བྱེད་པ་གཉེན་པོ་བཞི་ལྡན་གྱི་རྒྱུད་ཅེས་པ་སོགས་ཡོད་ཚུལ་གསུངས་པའི་སྐོར་འཁོད་ཡོད།
– འབལ་གཞུང་སྨན་པ་དབང་གྲགས་བསོད་ནམས། རྩ་རླུང་ལུས་སྦྱོང་གི་རིགས་ལམ་ནི་རང་རེའི་གངས་ཅན་ལྗོངས་ཀྱི་གསང་སྔགས་གཞུང་ལུགས་སྙིང་བསྡུས་ཀྱི་རིག་གནས་ཁྱད་དུ་འཕགས་པ་ཞིག་ཡིན་ལ། མིའི་ལུས་སེམས་ལ་བསྙོན་དུ་མེད་པའི་ཕན་བདེའི་བཅུད་ལེན་སྟེར་བའི་རང་བྱུང་ཚན་རིག་ཅིག་ཀྱང་ཡིན། དེར་བརྟེན། ཉེ་ལམ་ལོ་ངོ་བཅུ་ཕྲག་ཁ་ཤས་རིང་འདིར་འཛམ་གླིང་དུ་མིའི་ཤེས་རིག་དང་ཚན་རིག་ལག་རྩལ་ཇེ་རྒྱས་སུ་ཕྱིན་ནས་རང་བྱུང་ཚན་རིག་ལ་སྔོན་དཔོག་ཚོད་ལེན་དང་ཡིད་འཇོག་བརྟན་པོ་བྱུང་ཡོད་པ་མ་ཟད། རྩ་རླུང་ལུས་སྦྱོང་ལ་བརྟེན་ནས་མིའི་ལུས་སེམས་ལ་ཕན་བདེ་དང་ཚེ་སྲོག་བསྲིངས་ཐུབ་པ་གསལ་རྟོགས་བྱུང་ཡོད་པ་རེད། རྩ་རླུང་ལུས་སྦྱོང་གི་རིག་ལམ་འདི་གནའ་སྔ་མོ་ནས་གངས་ཅན་ཡུལ་དུ་དར་ལ། སྤྱི་ཚོགས་འཕེལ་རྒྱས་ངེས་ཅན་ཞིག་གི་བརྒྱུད་རིམ་འོག་ནས་མིའི་རིགས་ཀྱིས་ཤེས་རིག་ལ་རྩིས་མཐོང་ཆེན་པོ་གནང་བ་དང་། མིའི་རིགས་ཀྱི་འདུ་ཤེས་དེས་འཇིག་རྟེན་ཁམས་ལ་ཁ་ལོ་བསྒྱུར་ཐུབ་པའི་ནུས་པ་འདོན་བཞིན་ཡོད་པས་མི་རྣམས་ཀྱིས་རང་བྱུང་ཁམས་ལས་དངོས་སྟོབས་ཀྱི་རིག་པ་མང་པོ་རྙེད་པ་དང་། མཚོ་བོད་མཐོ་སྒང་གི་རང་བྱུང་ཁམས་ཀྱི་ཁྱད་ཆོས་དེ་དང་བསྟུན་པའི་རྩ་སྦྱོང་རིག་པའི་རྐང་ལམ་ཕྲ་མོ་དེའང་དུས་དེ་ནས་འགོ་བརྩམས་པ་ཡིན།
ཨ་བུ་དཀར་ལོ་དང་གསང་བདག་ཚེ་རིང་། བླ་ཞེས་པའི་ངོ་བོ། སྤྱིར་འགྲོ་བ་ཐམས་ཅད་ལ་ཤིན་ཏུ་གཅེས་ཤིང་གཉན་པའི་བླ་ཚེ་སྲོག་གསུམ་དུ་གྲགས་པ་ལ། འདིར་བླ་ཞེས་པ་ནི་ལུས་གྲུབ་པ་ནས་ལྷན་སྐྱེས་སུ་ཡོད་ཅིང་འགྲོ་འོང་འཕོ་འགྱུར་བྱེད་པའི་རྣམ་པ་ཅན། གང་ཟག་དངོས་མིན་ཀྱང་རེས་འགའ་གང་ཟག་ཏུ་སྣང་དུ་རུང་བ་ཞིག་ཀྱང་ཡིན་ལ། དོན་དུ་མི་ཕམ་རིན་པོ་ཆེས། ཚེ་སྲོག་གི་རྟེན་དྭངས་མའི་རླུང་དང་ཐིག་ལེ་རྣམ་ཤེས་དང་འགྲོགས་པ་ལ་བླ་ཞེས་བྱ་སྟེ། ཞེས་གསུངས་པས། ཐོག་མར་ཕ་མའི་ཁུ་ཁྲག་དང་བར་དོའི་རྣམ་ཤེས་ཟང་ཐལ་གོ་མ་འགགས་པ་དེ་གཉིས་རྒྱུ་རྐྱེན་ཚོགས་པའི་མཐུ་ལས་དྭངས་མའི་རླུང་དང་ཐིག་ལེ་རྣམ་ཤེས་ཚོགས་པའམ་འགྲོགས་པའི་ང་བདག་བདེན་འཛིན་ལྷག་གེ་བའི་ཆ་དེ་བླ་ཞེས་པའི་མིང་དུ་གྲགས་པར་བསྟན་པ་དང་། ཐུབ་བསྟན་དགེ་ལེགས་རྒྱ་མཚོའི་ཞལ་རྒྱུན་ལུང་དུ་མཛད་པ་རྒྱལ་བ་ཇོ་ནང་བ་ངག་དབང་ཚོགས་གཉིས་རྒྱ་མཚོའི་བླའི་རྣམ་བཤད་ལས། “བླ་ཞེས་གྲགས་པ་དེ་ཡང་གང་ཟག་དངོས་མ་ཡིན་པར་ཐོག་མེད་ནས་ང་བདེན་འཛིན་ལ་གོམས་པའི་ཚེ་འདིར་རང་རྒྱུད་ཀྱི་ང་བདེན་པར་བཟུང་བའི་བློའི་སྣང་ཆ་ཡིན་པར་བསྟན་ལ། འདིའི་ངོ་བོ་ལྡན་མིན་འདུ་བྱེད་དུ་བཞེད་དོ། །བླ་ནི་འགྲོ་བ་ཐམས་ཅད་ལ་ཡོད་པར་གསུངས་པ་ནི། འདོད་ལྷ་དང་དམྱལ་བ་མི་དང་དུད་འགྲོ་ཀུན་ལ་ཕན་གནོད་བླང་དོར་གྱི་སྟོབས་ཆེ་ཆུང་ཙམ་མ་གཏོགས་ཀུན་ལ་བླ་ཡོད་པ་དང་། གཟུགས་མེད་ཀྱི་ཁམས་ན་བླ་མེད་ལ་གཟུགས་ཁམས་ན་ཕན་གནོད་བླང་དོར་བྱེད་པའི་རྣམ་པ་ཅན་གྱི་བླ་མེད་ཀྱང་། ང་གཅེས་འཛིན་གྱིས་བཞག་པའི་གང་ཟག་གི་སྣང་ཆ་ཡོད་པ་དང་། ཉན་རང་དང་དགྲ་བཅོམ་བྱང་འཕགས་རྣམས་ལ་བླ་མེད་དེ་ཉོན་མོངས་པ་དང་རྣམ་སྨིན་གྱི་ལུས་སྤངས་པའི་ཕྱིར་རོ།།” ཞེས་བླའི་རྣམ་བཤད་དུ་གསུངས་སོ།།


text:
༄༅།།ལྟེ་བའི་རིན་ཐང་ལྟ་བའི་འཆད་ཁྲིད་བརྒྱའི་བྱ་སྤྱོད་སི་ཁྲོན་མན་དབྱང་དུ་སྤེལ་བ།
གསར་འགྱུར་སྤེལ་དུས། (2017ལོའི་ཟླ་ 12ཚེས་05ཉིན། 10:35) (རྩོམ་སྒྲིག་འགན་འཁུར་པ། མཁའ་འགྲོ།)
མི་དམངས་དྲ་བའི་འཕྲིན། ཟླ་12ཚེས་1ཉིན། ཀྲུང་དབྱང་དྲིལ་བསྒྲགས་པུའུ་དྲིལ་བསྒྲགས་སློབ་གསོ་ཅུས་དང་འོད་ཟེར་ཉིན་རེའི་ཚགས་པར་ཁང་གིས་ཐུན་མོང་ཐོག་གཙོ་གཉེར་བྱས་པའི“ལྟེ་བའི་རིན་ཐང་ལྟ་བའི་འཆད་ཁྲིད་བརྒྱའི”འདུ་འགོད་ཀྱི་བྱེད་སྒོ་ཐེངས་རེ་དྲུག་པ་སི་ཁྲོན་མན་དབྱང་ཡིའུ་ཤན་ཆུས་སུ་སྤེལ་བ་རེད། བྱང་ཤར་དགེ་འོས་སློབ་ཆེན་གྱི་ཏང་ཨུད་ཧྲུའུ་ཅི་དབྱང་ཞའོ་ཧུའེ་ཡིས་《དུས་རབས་གསར་པའི་ཡིད་རྟོན་དགོངས་པ་དང་དེའི་རིན་ཐང་དང་དོན་སྙིང་》ཞེས་བརྗོད་གཞིར་བྱས་པའི་འཆད་ཁྲིད་གནང་བ་མ་ཟད། བྱེད་སྒོ་སྤེལ་ཡུལ་གྱི་ལྟད་མོ་བ་དང་དྲ་གྲོགས་དབར་ཕན་ཚུན་སྤེལ་རེས་ཀྱང་གནང་བ་རེད།
དབྱང་ཞའོ་ཧུའེ་ཡིས་ཡིད་རྟོན་དགོངས་པ་ནི་དང་ཐོག་ཀྲུང་ཧྭའི་ཕུལ་བྱུང་གི་སྲོལ་རྒྱུན་རིག་གནས་ཁྲོད་རྩ་བ་ཚུགས་པ་ཞིག་ཡིན། “དུས་རབས་ཀྱི་རྒྱབ་ལྗོངས་གསར་པའི་འོག་ཡིད་རྟོན་དགོངས་པར་སྤྱི་ཚོགས་ཀྱི་རིན་ཐང་དང་འཐབ་ཇུས་ཀྱི་དོན་སྙིང་ཟབ་མོ་ལྡན་ཡོད”ཅེས་གསུངས་པ་དང་། ཁོང་གིས་མི་རྣམས་ལ་ཟས་གོས་སྡོད་གསུམ་ཡག་པོ་དགོས་པ་མ་ཟད། ཡིད་རྟོན་རྨང་གཞིར་བྱས་ནས“མི་བཟང་དང་། བྱ་བཟང་། རྣམ་པ་བཟང་པོ། སེམས་པ་སྐྱིད་པོ”བཅས་ཀྱི་མཛེས་སྡུག་ལྡན་པའི་འཚོ་བའི་ཁོར་ཡུག་ཅིག་གཏོད་རྒྱུ་དེ་བས་གལ་འགངས་ཆེན་པོ་རེད། གཞན་ཡང་ཡིད་རྟོན་ནི་ཀྲུང་གོ་གུང་ཁྲན་ཏང་གིས་ཐོག་མཐའ་བར་གསུམ་དུ་ལག་བསྟར་བྱེད་པའི་རིན་ཐང་གི་དམིགས་ཡུལ་ཞིག་ཡིན་པའི་ངོས་འཛིན་གནང་བ་རེད།
དབྱང་ཞའོ་ཧུའེ་ཡིས་བལྟས་ན། ཡིད་རྟོན་དགོངས་པར་ད་དུང་འཛམ་གླིང་གི་དོན་སྙིང་ལྡན་ཡོད། མིའི་རིགས་ཀྱི་ལས་དབང་གཅིག་མཐུན་འདུས་གྲུབ་ནི་ཐོག་མར་ཡིད་རྟོན་གྱི་གཅིག་མཐུན་འདུས་གྲུབ་ཅིག་ཡིན་པས། རྒྱུན་མཐུད་ཞི་མཐུན་དང་། ཡོངས་ཁྱབ་བདེ་འཇགས། ཐུན་མོང་དར་རྒྱས། སྒོ་དབྱེ་བསྟུན་མཁས། དྭངས་གཙང་མཛེས་སྡུག་བཅས་ཀྱི་འཛམ་གླིང་ཞིག་བསྐྲུན་དགོས་ན། རྒྱལ་ཁབ་དང་རྒྱལ་ཁབ་དབར་ཕན་ཚུན་བརྩི་འཇོག་དང་འདྲ་མཉམ་གྲོས་མོལ་བྱེད་དགོས། དེ་དག་ཐམས་ཅད་ལ་ཡིད་རྟོན་སྔོན་འགྲོ་དང་རྨང་གཞིར་འཛིན་དགོས། དུས་རབས་གསར་པར་ཡིད་རྟོན་ནི་འཇིག་རྟེན་འགྲོ་ལུགས་ཀྱི་ཀུན་སྤྱོད་ནས་རྒྱལ་ཁབ་དང་རྒྱལ་ཁབ་དབར་འགྲོ་འོང་གི་གཞི་རྩའི་ཚད་གཞི་ཞིག་ཏུ་རིམ་སྤོར་བྱུང་ཡོད་པ་རེད།


text:
ཡུ་རོབ་དང་ཁ་ན་ཌ། ཨ་རི། བལ་ཡུལ། རྒྱ་གར་སོགས་ནང་ལས་རིགས་འདྲ་མིན་ཐོག་ལས་ཀ་བྱེད་བཞིན་པའི་གཞོན་སྐྱེས་ང་ཚོས་འབྱུུང་འགྱུར་གྱི་ བཀའ་བློན་ཁྲི་པ་ནི་བཀྲས་མཐོང་བསྟན་འཛིན་རྣམ་རྒྱལ་ལགས་འོས་ཤོས་སུ་མཐོང་། ང་ཚོ་བོད་ཀྱི་གཞོན་སྐྱེས་ཚོས་མུ་མཐུད་བོད་དོན་ཐོག་ཁ་ཡོད་ལག་ཡོད་ཀྱིས་འགན་འཁུར་ལེན་རྒྱུ་གལ་ཆེན་དོན་ཆེན་ཞིག་ཡིན། དེ་ཡང་།ང་ཚོས་སུ་ལ་འོས་ཤོག་འཕེན་པ་ཙམ་མིན་པར་རྒྱུ་མཚན་གང་གི་ཕྱིར་བཀའ་ཁྲིའི་ཆེད་འོས་ཤོག་འཕེན་གྱི་ཡོད་ཤེས་དགོས།
བཀྲས་མཐོང་བསྟན་འཛིན་རྣམ་རྒྱལ་ལགས།
ཕྱི་ལོ་ ༡༩༥༩ ཟླ་ ༣ ནང་༸གོང་ས་སྐྱབས་མགོན་རིན་པོ་ཆེ་བཙན་བྱོལ་དུ་ཕེབས་ནས་ཟླ་བ་གཅིག་གི་རྗེས་ཁོང་དང་ཁོང་གི་ནང་མིི་ལྷན་རྒྱས་མ་སུ་རིར་འབྱོར་ཏེ། ༸གོང་ས་མཆོག་གིས་གསར་འཛུགས་གནང་བའི་བཙན་བྱོལ་ནང་གི་སློབ་གྲྭ་དང་པོ་མ་སུ་རིར་ཁོང་གི་པ་ལགས་ཀྱིས་དགེ་རྒན་གནང་། དེའི་སྐབས་སུ་བོད་རིགས་ནང་སྐད་རིགས་གཞན་ཤེས་མཁན་དཀོན་པོ་ཡིན་པས།སློབ་གྲྭ་དེར་ཁོང་དང་ཁོང་གིས་གཅེན་པོས་ཕྱག་རོགས་མི་དམན་པ་ཞུས་ཡོད། ཕྱི་ལོ་ ༡༩༦༠ ལོར་ས་མཚམས་ཁག་དང་བཙན་བྱོལ་བོད་མི་ལམ་བཟོ་བའི་བུ་ཕྲུག་རྣམས་མ་སུ་རི་སློབ་གྲྭར་འབྱོར་དུས་བསྟན་འཛིན་རྣམ་རྒྱལ་ལགས་ཀྱིས་གནས་སྐབས་རང་དང་ན་མཉམ་པའི་སློབ་ཕྲུག་ཚོར་དབྱིན་ཇིའི་སྐད་ཡིག་སློབ་ཁྲིད་གནང་། ལོ་རྗེས་མར་རང་གཞུང་ནས་ཁོང་གི་པ་ལགས་བོད་པའི་སློབ་གྲྭ་གཉིས་པ་སིམ་ལ་གཏན་སློབ་ཀྱི་སློབ་སྤྱིར་བསྐོ་བཞག་གནང་བས་བསྟན་འཛིན་རྣམ་རྒྱལ་ལགས་ཀྱང་མཉམ་དུ་ཕེབས་དགོས་བྱུང་།
ཕྱི་ལོ་ ༡༩༦༢ ལོར་བསྟན་འཛིན་རྣམ་རྒྱལ་ལགས་དང་ནང་མི་ལྷན་རྒྱས་རྡོར་གླིང་དུ་སྤོས་གནང་བས། ཁོང་འབྲིང་རིམ་སློབ་གྲྭ་མོནྚ་ཧར་མན་(Mount Hermon) དུ་སློབ་ཞུགས་ཀྱིས་ཚན་རིག་སྡེ་ཚན་ཁོངས་གནས་རིམ་དང་པོའི་ཕྱག་འཁྱེར་བཞེས་ཏེ་བསླབ་པ་མཐར་སོན་ཡོད།
བཙན་བྱོལ་བོད་གཞུང་།
ཕྱི་ལོ་ ༡༩༦༢ ནས་ ༡༩༦༨ བར་བཙན་བྱོལ་བོད་གཞུང་ལ་སྲི་ཞུ་བ་ཤིན་ཏུ་མཁོ་བའི་སྐབས་ཡིན་པས་ཁོང་གིས་སྤྱི་ལོ་ ༡༩༦༧ ལོར་བོད་གཞུང་ཤེས་རིག་ལས་ཁུངས་སུ་དྲུང་ཡིག་དང་ལོ་ཙྭ་བའི་འགན་འཁུར་བཞེས། ཕྱི་ལོ་ ༡༩༧༡ ནས་ ༡༩༧༣ བར་བོད་གཞུང་དྲིལ་བསྒྲགས་ལས་ཁུངས་སུ་དྲུང་གཞོན་གྱི་ལས་འགན་བཞེས་ཡོད། ཕྱི་ལོ ༡༩༧༣ ནས་ ༡༩༨༦ བར་ཨ་མི་རི་ཁའི་གྲོང་ཁྱེར་ནེའུ་ཡོག་གི་བོད་གཞུང་དོན་གཅོད་ཁང་དུ་༸གོང་ས་མཆོག་གི་སྐུ་ཚབ་དོན་གཅོད་ཀྱི་འགན་འཁུར་བཞེས་པའི་མུར། ཕྱི་ལོ་ ༡༩༨༠ ལོར་བོད་རྒྱ་ཞི་མོལ་གྱི་སྐུ་ཚབ་ཐེངས་གཉིས་པའི་ཚོགས་གཙོའི་ཐུགས་འགན་བཞེས། ཕྱི་ལོ་ ༡༩༨༦ ནས་ ༡༩༩༣ ལོ་བར་ཨ་རིའི་རྒྱལ་ས་ཝོ་ཤིང་ཀྲོན་དུ་༸གོང་ས་མཆོག་གི་དམིགས་བསལ་སྐུ་ཚབ་ཀྱི་འགན་བཞེས་ཡོད།
ཕྱི་ལོ་ ༡༩༩༠ ནས་ ༡༩༩༣ བར་དམིགས་བསལ་བོད་མི་མང་གྲོས་ཚོགས་ཀྱིས་འདེམས་ཐོན་བྱུང་བའི་བཀའ་བློན་གསུམ་གྱི་གྲས་ཤིག་ཡིན། དུས་ཡུན་དེའི་རིང་ཁོང་གིས་དཔལ་འབྱོར་ལས་ཁུངས་དང་། ནང་སྲིད་ལས་ཁུངས། དྲིལ་བསྒྲགས་ལས་ཁུངས་བཅས་ཀྱི་བཀའ་བློན་གྱི་ཐུགས་འགན་བཞེས་ཡོད་ཅིང་། ཕྱི་ལོ་ ༡༩༩༤ ནས་ལོ་གཅིག་རིང་བཀའ་བློན་ཁྲི་པའི་འགན་འཁུར་བཞེས།
བཙན་བྱོལ་ནང་གི་དུས་དེབ་ཐོག་མ།
ཕྱི་ལོ་ ༡༩༦༨ ལོར་ཁོང་གི་གཅེན་པོ་བསྟན་འཛིན་དགེ་བྱེད་དང་བསོད་ནམས་སྟོབས་རྒྱལ་བཅས་ལྷན་དུ་ཤེས་བྱ་དུས་དེབ་འདོན་སྤེལ་གནང་ཡོད། དེ་ནི་བཙན་བྱོལ་ནང་གཞུང་འབྲེལ་མ་ཡིན་པའི་ཚོགས་པས་པར་འགྲེམས་བྱས་པའི་ཤེས་རིག་གི་ཉིང་བཅུད་ཐོག་མ་ཞིག་ཡིན། ཤེས་བྱ་དུས་དེབ་ཀྱི་གྲུབ་འབྲས་གོང་འཕེལ་འགྲོ་བ་དང་ཆབས་ཅིག་ཏུ་མི་མང་པོས་ཀྱང་གདེང་འཇོག་ཆེན་པོ་བྱེད་ཀྱི་ཡོད། བཀྲས་མཐོང་བསྟན་འཛིན་རྣམ་རྒྱལ་ལགས་ཀྱི་ཤེས་བྱ་དུས་དེབ་ཐོག་ཕྱག་ལས་གནང་གིན་བོད་ཀྱི་གསར་འཕྲིན་(Tibetan Review) རྩོམ་སྒྲིག་དང་འགྲེམས་སྤེལ་གནང་། ཕྱི་ལོ ༡༩༧༡ ལོ་ནས་བཟུང་དུས་དེབ་དེ་གཉིས་བོད་གཞུང་ཕྱི་དྲིལ་ལས་ཁུངས་ཀྱིས་གཞུང་འབྲེལ་ཐོག་ནས་འདོན་སྤེལ་གནང་།
བོད་ཀྱི་གཞོན་ནུ་ལྷན་ཚོགས།
ཕྱི་ལོ་ ༡༩༧༠ ལོར་བསྟན་འཛིན་རྣམ་རྒྱལ་ལགས་དང་རྒྱ་རི་བློ་གྲོས་རྒྱལ་མཚན། བསྟན་འཛིན་དགེ་བྱེད། བསོད་ནམས་སྟོབས་རྒྱལ་བཅས་ཀྱིས་བཞུགས་སྒར་དྷ་རམ་ས་ལར་བོད་ཀྱི་གཞོན་ནུའི་ཚོགས་འདུ་ཐེངས་དང་པོ་སྐོང་འཚོགས་གནང་ཞིང་། ཚོགས་འདུ་དེར་བོད་ཀྱི་གཞོན་ནུ་ལྷན་ཚོགས་དབུ་བརྙེས་པ་དང་། བསྟན་འཛིན་རྣམ་རྒྱལ་ལགས་ཐེངས་དང་པོའི་བོད་ཀྱི་གཞོན་ནུ་ལྷན་ཚོགས་ཀྱི་འཛིན་སྐྱོང་ཚོགས་ཆུང་གི་འགན་འཁུར་བཞེས་མཁན་ནང་བདམས་ཐོན་བྱུང་། དུས་དེ་ནས་བཟུང་བོད་ཀྱི་གཞོན་ནུ་ལྷན་ཚོགས་ནི་ཚོགས་མི་ཁྲི་གསུམ་ལྷག་ཡོད་པའི་བོད་དོན་ལས་འགུལ་སྤེལ་མཁན་གྱི་ཚོགས་སྡེ་ཆེ་ཤོས་ཤིག་ཏུ་གྱུར་པ་རེད།
ནེའུ་ཡོག་ནང་གི་བོད།
ཕྱི་ལོ་ ༡༩༧༣ ལོར་ཨ་རིའི་གཞུང་གིས་བོད་ཀྱི་ཞུ་འབོད་མཉམ་སྦྲེལ་རྒྱལ་ཚོགས་ནས་ཕྱིར་འཐེན་བྱས་པའི་སྐབས་དེར་བཙན་བྱོལ་བོད་གཞུང་གིས་བསྟན་འཛིན་རྣམ་རྒྱལ་ལགས་ནེའུ་ཡོག་ཏུ་ཡོད་པའི་བོད་ཁང་དུ་ལས་བསྐོས་གནང་ཡོད། བོད་ཀྱི་གནད་དོན་ལ་ཨ་རིའི་གཞུང་གིས་སྲིད་ཕྱོགས་ཐོག་རྒྱབ་སྐྱོར་མི་བྱེད་པར་བརྟེན་ཁོང་གིས་ཕྱི་ལོ་དྲུག་ཅུ་རེ་གྲངས་ནང་རྒྱ་གར་དང་བལ་ཡུལ་ནང་བསྐོར་བསྐྱོད་བྱེད་མྱོང་བའི་མཁས་དབང་དང་ནང་པ། དེ་བཞིན་གཞོན་སྐྱེས་དང་འབྲེལ་གཏུག་གནང་སྟེ་བོད་ཀྱི་གྲོགས་པོ་ཞེས་པའི་ཚོགས་པ་ཞིག་བཙུགས། ཁོང་གིས་མི་སྣ་དེ་རྣམས་འདུ་སྐོང་བྱས་ཏེ་ཨ་རིའི་བོད་ཀྱི་ཚོགས་ཆུང་ཞེས་པ་ཞིག་འགོ་འཛུགས་ཞུས། ཚོགས་ཆུང་དེའི་ནང་བོད་པ་དང་སོག་པོའི་གྲྭ་པ། དེ་བཞིན་ཨ་རི་བ་ཁ་ཤས་ལས་མེད་ཀྱང་ཕྱི་ལོ་ ༡༩༧༥ ལོར་ཨ་རིའི་ནང་སུམ་ཅུའི་དུས་དྲན་ཐེངས་དང་པོ་སྲུང་བརྩི་ཞུས་ཏེ། ནེའུ་ཡོག་གྲོང་ཁྱེར་ནང་གོམ་བགྲོད་གནང་། ཨ་རིའི་གཞུང་དང་གསར་འགྱུར་བརྒྱུད་ལམ་ཁག་གིས་བོད་དོན་སྣང་མེད་བཏང་བའི་སྐབས་དེར། བསྟན་འཛིན་རྣམ་རྒྱལ་ལགས་ཀྱིས་ཐབས་ཤེས་འབད་པ་བརྒྱ་ཕྲག་གནང་སྟེ་བོད་གཞུང་ཟློས་གར་གྱི་འཁྲབ་སྟོན་པ་ཨ་རིར་བསྐོར་བསྐྱོད་ལ་ཐེངས་དང་པོ་གདན་འདྲེན་ཞུ་ཐུབ་པ་བྱུང་ཞིང་། རྒྱལ་སྤྱིའི་ཁ་ཛའུ་ཀོ་ཧི་ལི་ཡར་(Kazuko Hillyer International) དང་ལྷན་དུ་ཁོང་གིས་ཐེངས་དང་པོོའི་བོད་གཞུང་ཟློས་གར་གྱི་བསྐོར་བསྐྱོད་དེ་ཡོ་རོབ་དང་ཨ་རི། ཁེ་ཎ་ཊ་སོགས་དང་། རྗེས་ལོ་དེར་སིང་གཱ་པུར་དང་ཨོ་སི་ཀྲོ་ལི་ཡར་གོ་སྒྲིག་ཞུས། དེ་བཞིན་ཕྱི་རྒྱལ་དུ་དཔལ་ལྡན་རྒྱུད་སྟོད་གྲྭ་ཚང་གི་དགེ་འདུན་པའི་བསྐོར་བསྐྱོད་ཐེངས་དང་པོ་གོ་སྒྲིག་གནང་བ་ལེགས་གྲུབ་བྱུང་།
༸གོང་ས་མཆོག་གིས་ཨ་རིའི་འཚམས་གཟིགས་ཐོག་མ།
བསྟན་འཛིན་རྣམ་རྒྱལ་ལགས་ཀྱིས་༸གོང་ས་མཆོག་གི་སྐུ་ཚབ་དོན་གཅོད་ཀྱི་མཛད་འགན་བཞེས་པའི་རིང་གལ་འགངས་ཤིན་ཏུ་ཆེ་བའི་ལས་དོན་གཞན་ཞིག་བསྒྲུབས་ཡོད་པ་ནི། ༸གོང་ས་མཆོག་ཨ་རིར་ཐེངས་དང་པོའི་འཚམས་གཟིགས་སུ་གདན་འདྲེན་ཞུ་ཐུབ་པ་དང་། གདན་འདྲེན་ཞུས་པའི་བརྒྱུད་རིམ་ནང་སྦྱོར་དངོས་མཇུག་གསུམ་གྱི་བྱ་བ་རྣམས་ཧ་ཅང་འཐུས་གཙང་བྱུང་བ་དེ་ཡིན། ཨ་རིའི་གཞུང་ངོས་ནས་རྒྱབ་སྐྱོར་དང་སྐུལ་མ་བྱེད་མིན་ལ་མ་ལྟོས་པར་ཨ་རིའི་གྲོས་ཚོགས་ཀྱི་འཐུས་མི་(Charlies Rose) གིས་གཙོས་གྲོགས་པོ་རྣམས་དང་ལྷན་དུ་ཕྱག་ལས་བརྩམས་ཡོད། དེ་ཡང་གོ་སྒྲིག་བྱེད་མཁན་གྱི་ཚོགས་པ་ཁག་དང་གཙུག་ལག་སློབ་གྲྭ་ཆེན་མོ་ཁག དེ་བཞིན་ནང་པའི་སྡེ་ཁག་གི་ཉམས་མེད་རོགས་སྐྱོར་ལ་བརྟེན། ཁོང་གིས་ལུགས་མཐུན་གྱི་ཐོག་ནས་༸གོང་ས་མཆོག་གི་འཚམས་གཟིགས་གོ་སྒྲིག་གནང་ཡོད།
བོད་ཀྱི་ཐེབས་རྩ།
བསྟན་འཛིན་རྣམ་རྒྱལ་ལགས་ནེའུ་ཡོག་བོད་ཀྱི་ཡིག་ཚང་དུ་ཕྱག་ལས་གནང་སྐབས་བོད་ཀྱི་ཐེབས་རྩ་གསར་འཛུགས་གནང་ཡོད། ཁོང་གིས་ཨ་རི་དང་། ཁེ་ཎ་ཌར་ཡོད་པའི་བོད་ཀྱི་ཚོགས་པ་ཨོ་རེ་གྷོན་(Oregon) དང་ཨེན་ཊ་རོའུ་(Antario) གཉིས་ནས་བོད་ཀྱི་ཐེབས་རྩར་ཞལ་འདེབས་ཐོག་མ་འབུལ་དགོས་པ་དང་རིམ་པས་མི་གཞན་གྱིས་༸སྐྱབས་མགོན་རིན་པོ་ཆེའི་མཚན་ཐོག་ཞལ་འདེབས་འབུལ་ཆོག་པའི་ལམ་སྲོལ་ཞིག་གཏོད་ཡོད། ད་ལྟ་བོད་ཀྱི་ཐེབས་རྩས་བོད་ཕྲུག་ཨ་རིར་སློབ་སྦྱོང་བྱེད་རྒྱུའི་སློབ་ཡོན་ཐོག་རྒྱབ་སྐྱོར་གནང་སྟེ། བོད་ཕྲུག་སློབ་མ་བརྒྱ་ཕྲག་མང་པོ་ཨ་རིའི་མཐོ་སློབ་སྐད་གྲགས་ཅན་མང་པོའི་ནང་སློབ་སྦྱོང་བྱེད་རྒྱུའི་གོ་སྐབས་ཐོབ་ཡོད། བོད་ཀྱི་ཐེབས་རྩས་རང་ཡུལ་བོད་ནས་གསར་དུ་བཙན་བྱོལ་ལ་ཕེབས་དགོས་བྱུང་བའི་བོད་མི་རྣམས་ལ་ཡང་རྒྱབ་སྐྱོར་གནང་གི་ཡོད།
རང་འགུལ་གྱི་ནུས་པ་ཁག
ཁོང་ནི་བྱང་ཨ་མི་རི་ཁར་ཡོད་པའི་བོད་ཀྱི་ཚོགས་པ་མང་ཆེ་བ་གསར་འཛུགས་གནང་མཁན་གྱི་གཙོ་བོའི་མི་སྣ་ཞིག་ཡིན། དེ་ཡང་ནེའུ་ཡོག་དང་ནེའུ་ཇར་སི་བོད་ཀྱི་སྤྱི་མཐུན་ཚོགས་པ། ཨ་རིའི་བོད་ཀྱི་ཚོགས་ཆུང་སོགས་དང་གཞན་ཁེ་ཎ་ཌ་དང་ཨ་རིའི་ས་ཕྱོགས་གང་སར་ཡོད་པའི་བོད་ཀྱི་ཚོགས་པ་ནི་ཁོང་གིས་གསར་འཛུགས་གནང་བ་ཤ་སྟག་ཡིན། ཁོང་གིས་པོ་ཏཱ་ལ་པར་སྐྲུན་འགོ་འཛུགས་གནང་སྟེ་བོད་ཀྱི་སྐོར་ལ་དེབ་ཆུང་དང་། ལོ་རྒྱུས་ཀྱི་ཡིག་ཆ། ད་དུང་རྙེད་པར་དཀའ་བའི་དེབ་མང་པོ་ཞིག་པར་འགྲེམས་གནང་ཡོད། དེ་ཡང་༸སྐྱབས་མགོན་རིན་པོ་ཆེའི་མཛད་རྣམ་ '' ངོས་ཀྱི་ཡུལ་དང་ངོས་ཀྱི་མི་མང་།'' རྩིས་དཔོན་ཞྭ་སྒབ་པས་བརྩམས་པའི་ ''བོད་ཀྱི་སྲིད་དོན་རྒྱལ་རབས།'' ད་དུང་ཡིད་དབང་ཅིག་ཅར་དུ་འཕྲོག་པའི་བོད་ཀྱི་བུད་མེད་ཅིག་གིས་བྲིས་བའི་དུས་རབས་ཤིག་གི་མི་ཚེའི་ལོ་རྒྱུས་ '' ང་ཚོ་བོད་མི་ཚོ།'' ཞེས་པ་སོགས་ཀྱི་དེབ་པར་བསྐྲུན་གནང་ཡོད། བོད་ཀྱི་ཡིག་ཚང་གིས་ད་ལྟ་ཨ་རིའི་གྲོང་ཁྱེར་ནེའུ་ཡོག་ཏུ་ཡོད་པའི་བོད་ཀྱི་རིག་གཞུང་ཐོག་རླབས་ཆེན་གྱི་ལག་རྗེས་འཇོག་མཁན་ཨ་རིའི་ནེའོ་ཡོག་བོད་ཁང་ལ་འབྲེལ་གཏུག་གིས་འཆར་འགོད་དང་ལས་དོན་བྱེད་ཕྱོགས་ཐོག་རོགས་རམ་གང་ཐུབ་ཀྱིས་ཡར་རྒྱས་ཀྱི་གོམ་པ་སྤོ་ཐུབ་པ་བཟོས་ཡོད།
བོད་བསྐྱོད་སྐུ་ཚབ་ཐེངས་གཉིས་པའི་ཚོགས་གཙོ།
ཕྱི་ལོ་ ༡༩༨༠ ལོར་བཀྲས་མཐོང་བསྟན་འཛིན་རྣམ་རྒྱལ་ལགས་ཀྱིས་འགོ་ཁྲིད་པའི་བོད་གཞུང་གི་སྐུ་ཚབ་ཐེངས་གཉིས་པ་དེ་བོད་དང་རྒྱ་ནག་ལ་གཟིགས་བསྐོར་ཕེབས་ཏེ། པེ་ཅིང་དུ་གནད་ཡོད་ཀྱི་བོད་རིགས་༸པཎ་ཆེན་སྐུ་ཕྲེང་བཅུ་པ་མཆོག་དང་། ང་ཕོད་ངག་དབང་འཇིགས་མེད། འབའ་པ་ཕུན་ཚོགས་དབང་རྒྱལ་བཅས་དང་མཇལ་ཏེ་ཟླ་གསུམ་རིང་བོད་རིགས་ས་ཁུལ་གང་སར་བསྐོར་བསྐྱོད་བྱས་ནས་མཐར་ལྷ་སར་མཇུག་སྒྲིལ་གནང་ཡོད། སྐབས་དེར་བོད་མི་རྣམས་ཀྱིས་སྐུ་ཚབ་ཡོད་སར་བཅར་ནས་སོ་སོའི་ཚོར་བ་དྲག་པོོ་རྣམས་སྦ་གསང་མེད་པ་བརྗོད་པ་དང་། ལྷག་པར་དུ་ཁོང་རྣམས་དགའ་ལྡན་དགོན་པར་གཟིགས་ཞིབ་ཏུ་ཕེབས་སྐབས་མི་མང་ཁྲི་ཚོ་བརྒལ་བ་ཕེབས་བསུར་བཅར་བ་སོགས་རྒྱ་གཞུང་གི་བློ་ཡུལ་དུ་གཤོངས་དཀའ་བའི་དོན་རྐྱེན་དེ་དག་འཕྲད་པས། རྒྱ་ནག་གཞུང་ངོས་ནས་སྐུ་ཚབ་ཚོའི་ གཟིགས་བསྐོར་གྱི་དུས་ཡུན་ཡང་ཉུང་དུ་བཏང་དགོས་ཐུག་ཡོད།
རྒྱལ་སྤྱིའི་བོད་དོན་ཚོགས་པ།
ཕྱི་ལོ་ ༡༩༨༧ ལོར་༸གོང་ས་མཆོག་ཨ་རིའི་རྒྱལ་ས་ཝ་ཤིན་ཀྲོན་དུ་ཕེབས་ཏེ་ཁོང་གིས་གྲོས་ཚོགས་འོག་མའི་འགྲོ་བའི་མིའི་ཐོབ་ཐང་ཚོགས་ཆུང་ནང་ཞི་བའི་གྲོས་འཆར་དོན་ཚན་ལྔ་གསལ་བསྒྲགས་བསྐྱངས་སྐབས། ༸གོང་ས་མཆོག་གིས་བཀྲས་མཐོང་བསྟན་འཛིན་རྣམ་རྒྱལ་ལགས་སུ་ཨ་རིའི་གྲོས་ཚོགས་ཀྱི་འཐུས་མི་ཚོ་དང་འབྲེལ་བ་གནང་སྟེ། བོད་དོན་ཐོག་རོགས་རམ་ཐོབ་ཐབས་ཆེད་ཨ་རིར་བཞུགས་དགོས་པའི་བཀའ་བསྩལ་གནང་ཡོད། ཁོང་ཝ་ཤིང་ཀྲོན་དུ་༸གོང་ས་མཆོག་གི་དམིགས་བསལ་སྐུ་ཚབ་ཡིན་སྐབས་བཙན་བྱོལ་བོད་གཞུང་གིས་གནང་བའི་རྒྱུན་གྲོན་ནས་གཞི་རྒྱ་ཆེ་བའི་ལས་འཆར་སྤེལ་མ་ཐུབ་རྐྱེན། ཁོང་གིས་རྒྱལ་སྤྱིའི་བོད་དོན་ཚོགས་པ་གསར་འཛུགས་གནང་སྟེ་ཨ་རིའི་གཞུང་དང་ཡོ་རོབ་གྲོས་ཚོགས་མཉམ་ཞུགས་ཀྱིས་བོད་ཀྱི་འགྲོ་བ་མིའི་ཐོབ་ཐང་དང་། མང་གཙོའི་རང་དབང་གོང་འཕེལ་གཏོང་ཆེད་ལས་འགུལ་སྣ་ཚོགས་སྤེལ་ཡོད། བསྟན་འཛིན་རྣམ་རྒྱལ་ལགས་ཀྱི་ཐབས་མཁས་དཔའ་མཛངས་ལྡན་པའི་ཕྱག་རྗེས་ལ་བརྟེན། ཨ་རིའི་གྲོས་ཚོགས་ཀྱིས་༸གོང་ས་མཆོག་གི་དམིགས་བསལ་སྐུ་ཚབ་ཀྱི་སྙན་ཞུར་བརྡ་ལན་སྤྲད་པ་དང་། ཆབས་ཅིག་བོད་ནི་བཙན་འཛུལ་བྱས་པའི་རྒྱལ་ཁབ་ཅིག་ཡིན་པའི་གྲོས་ཆོད་བཞག་པ་དང་བོད་ནས་གསར་དུ་ཡོང་བཞིན་པའི་སྐྱབས་བཅོལ་བོད་རིགས་ཚོར་རོགས་རམ་དང་བོད་ཕྲུག་ཚོར་ཨ་རིར་སློབ་སྦྱོང་བྱེད་རྒྱུའི་སློབ་ཡོན་སྦྱར་རྒྱུ་དང་། དེ་བཞིན་ཨ་རིའི་རླུང་འཕྲིན་གྱིས་བོད་སྐད་སྡེ་ཚན་གསར་འཛུགས་ཀྱིས་བོད་དོན་རྒྱང་བསྲིངས་བྱེད་རྒྱུའི་གསལ་བསྒྲགས་བསྐྱངས་ཡོད།
ཐོག་མ་བོད་རིགས་ཆིག་སྟོང་ཨ་རིར་གནས་སྤོས་ཀྱི་མཐོང་མཆན།
བསྟན་འཛིན་རྣམ་རྒྱལ་ལགས་ཀྱིས་བོད་པ་མང་པོ་ཞིག་ཨ་རིར་གཞིས་ཆགས་ཐུབ་ཆེད་ནུས་ཤུགས་དང་རོགས་རམ་གང་ཡོད་ཞུས་ཡོད་པ་ཙམ་མ་ཟད། བོད་པ་ཆིག་སྟོང་ཨ་རིར་གནས་སྤོས་ཀྱི་མཐོང་མཆན་རག་ཐབས་ཐོག་གལ་ཆེའི་ནུས་པ་བཏོན་གནང་མཛད་ཡོད། སྐབས་དེའི་གནད་དོན་དེ་ཚགས་ཚུད་ཡོང་ཆེད་ཁོང་གིས་གལ་ཆེའི་མི་སྣ་དང་སྒྲིག་འཛུགས་མང་པོ་ཞིག་འདུ་སྐོང་གནང་ཡོད་པ་ནི་གྲོས་ཚོགས་ཀྱི་འཐུས་མི་དང་བོད་ཀྱི་ཐེབས་རྩ། ད་དུང་བོད་ཀྱི་སྤྱི་མཐུན་ཚོགས་པ་སོགས་གཞན་ཚོགས་པ་མང་པོ་སྐོང་འཚོགས་ཐུབ་ཡོད།
བཀའ་བློན་དང་བཀའ་བློན་ཁྲི་པ།
བཀྲས་མཐོང་བསྟན་འཛིན་རྣམ་རྒྱལ་ལགས་ཀྱིས་མི་ལོ་ཧྲིལ་པོ་ ༢༣ རིང་བོད་གཞུང་ནང་ཕྱག་ལས་གནང་རྗེས་ཕྱི་ལོ་ ༡༩༩༠ ལོར་བོད་མི་མང་སྤྱི་འཐུས་དང་གཞུང་ཞབས་བགྲེས་པ། དེ་བཞིན་ཚོགས་པ་སྐྱིད་སྡུག་ཁག་གི་སྐུ་ཚབ་ཚོས་འདེམས་ཐོན་བྱུང་བའི་བཀའ་བློན་གྱི་གྲས་ཤིག་ཡིན། ཁོང་ལ་དེའི་སྐབས་བཀའ་ཟུར་རྗེ་བཙུན་པདྨ་ལགས་དང་བཀའ་ཟུར་སྐལ་བཟང་ཡེ་ཤེས་ལགས་བཞིན་འོས་ཤོག་བརྒྱ་ཆ་ ༧༠ ལྷག་ཐོབ་སྟེ། བཀའ་བློན་གྱི་ལས་འགན་བཞེས་ཡོད། ཁོང་གིས་བཀའ་བློན་གྱི་དུས་ཡུན་ལོ་ལྔ་རིང་ལྷན་ཁང་སྣ་ཚོགས་ནང་ཕྱག་ལས་གནང་ཡོད་པ་ནི་ནང་སྲིད། དཔལ་འབྱོར། བདེ་སྲུང་དང་ལོ་མཐའ་མར་བཀའ་ཁྲིའི་འགན་འཁུར་བཞེས།
བོད་ནང་གི་ལོ་བདུན།
ཕྱི་ལོོོ་ ༡༩༩༥ ལོར་ཁོང་ཨ་མི་རི་ཀར་གནས་སྤོས་གནང་། ལོ་དེར་ཁོང་"བོད་ནང་གི་ལོ་བདུན།"ཞེས་པའི་གློག་བརྙན་གྱི་སློབ་སྟོན་པ་གཙོ་བོ་ཡིས་ཐུགས་འགན་བཞེས་ཏེ། གློག་བརྙན་འཁྲབ་ཁྲིད་པ་དང་འཁྲབ་གཞུང་རྩོམ་པ་པོར་ལྟད་མོའི་སྒྲུང་གི་ནང་དོན་ཐོག་རོགས་རམ་དང་། ལྟད་མོ་བཟོོ་སྐྲུན་གྱི་རྣམ་པ་དང་གཏམ་བརྗོད། ལུས་ཀྱི་རྣམ་འགྱུར་སྟོན་སྟངས་སོགས་བོད་དང་བོད་པའི་ཁྱད་ཆོས་མངོན་པའི་ལྟད་མོའི་སྒྱུ་རྩལ་བཀོད་སྒྲིག་བྱེད་སྟངས་ཐོག་སློབ་སྟོན་གནང་ཡོད།
སེ་ཀྲན་ཕོར་ཀྲི་(Stanford University)གཙུག་ལག་སློབ་གྲྭ་ཆེན་མོ།
ཕྱི་ལོ་ ༡༩༩༦ ལོའི་ནང་ཁོང་སེ་ཀྲན་ཕོར་ཀྲི་གཙུག་ལག་སློབ་གྲྭ་ཆེན་མོའི་རྒྱལ་རབས་སྡེ་ཚན་གྱི་གདན་ཞུས་སློབ་དཔོན་གནང་སྟེ། སློབ་ཁྲིད་ཀྱི་ཕྱག་ལས་གནང་། ཁོང་གིས་བོད་ཀྱི་ལོ་རྒྱུས་དང་དེང་དུས་ཆབ་སྲིད་ཀྱི་རྒྱུད་རིམ་སློབ་ཁྲིད་གནང་བ་དང་། ཆབས་ཅིག་ཏུ་གཙུག་ལག་སློབ་གྲྭ་ཆེན་མོའི་སློབ་ཁྲིད་ཚན་པར་དབྱར་དུས་ཀྱི་སློབ་ཚན་དང་རྒྱུན་ལྡན་རིག་གནས་ཀྱི་ལས་གཞིར་འགན་འཁུར་བཞེས། ཁོང་ནི་བོད་རིག་པ་གསར་འཛུགས་གནང་མཁན་གྱི་གྲགས་ཅན་མི་སྣ་ཞིག་དང་། སེ་ཀྲེན་ཕོར་ཀྲི་གཙུག་ལག་སློབ་གྲྭ་ཆེན་མོའི་ནང་སློབ་ཁྲིད་ཀྱི་གོ་གནས་དང་བོད་རིག་པའི་ཉམས་ཞིབ་འཛུགས་སྐྲུན་ཐོག་ཕྱག་ལས་གནང་མཁན་གྱི་བོད་རིག་པའི་ལྷན་ཚོགས་ཀྱི་ཚོགས་གཙོ་ཞིག་ཡིན།
ཁོང་གི་སེ་ཀྲན་ཕོར་ཀྲི་གཙུག་ལག་སློབ་གྲྭ་ཆེན་མོའི་ཚན་རིག་པ་དང་མཁས་དབང་ཚོའི་ལྷན་དུ་ཕྱར་གྲུ་མཉམ་འདེགས་ངང་ཕྱག་ལས་གནང་སྟེ། ༸གོང་ས་མཆོག་ཐེངས་གཉིས་གཙུག་ལག་སློབ་གྲྭའི་ནང་གདན་འདྲེན་ཞུས་པས་ཚན་རིག་དང་ནང་ཆོས་དབར་གལ་ཆེའི་བཀའ་བསྡུར་གནང་ཐུབ་ཡོད། དེ་རྗེེས་ཀྱི་ཚོགས་འདུ་དང་བཀའ་བསྡུར་གྱིས་"སྙིང་རྗེ་དང་གཞན་ཕན་ཉམས་ཞིབ་སློབ་གཉེར་ལྟེ་གནས་"ཤིག་གསར་འཛུགས་གནང་ཡོད། ལས་དོན་དེ་དག་གིས་༸གོང་ས་མཆོག་གི་མཛད་འཕྲིན་ཡར་ངོའི་ཟླ་ལྟར་འཕེལ་ཆེད་ཕན་རླབས་ཆེན་པོ་ཐོན་པ་ཙམ་མ་ཟད། ༸གོང་ས་མཆོག་གིས་དུས་རྒྱུན་དུ་ཚན་རིག་པ་དང་ནང་ཆོས་ཉམས་ལེན་གནང་མཁན་བར་སེམས་དང་རྣམ་ཤེས་ཐོག་གོ་བསྡུར་གནང་ཐུབ་ན། ཚན་རིག་དང་སྤྱི་ཚོགས་ཡར་རྒྱས་ཡོང་བར་དོན་ལྡན་གྱི་གྲུབ་འབྲས་ཐོན་གྱི་རེད་གསུངས་པ་དོན་འཁྱོལ་གནང་ཐུབ་ཡོད། བཀྲས་མཐོང་བསྟན་འཛིན་རྣམ་རྒྱལ་ལགས་དང་དགེ་བཤེས་ཐུབ་བསྟན་སྦྱིན་པ་ལགས་གཉིས་ནི་"སྙིང་རྗེ་དང་གཞན་ཕན་ཉམས་ཞིབ་སློབ་གཉེར་ལྟེ་གནས་"ཀྱི་འགན་འཁུར་བཞེས་མཁན་ཚོགས་མི་གཙོ་བོ་ཞིག་ཡིན།
བརྒྱ་ཐམ་པའི་བོད་དོན་སྒྲིག་འཛུགས།
བསྟན་འཛིན་རྣམ་རྒྱལ་ལགས་ཕྱི་ལོ་ ༡༩༩༧ ལོར་བརྒྱ་ཐམ་པའི་བོད་དོན་སྒྲིག་འཛུགས་ཀྱི་ཚོགས་པ་ནས་ཚོགས་མིར་གདན་ཞུ་གནང་ཡོད། དེ་ནི་འཛམ་གླིང་ནང་སྙན་གྲགས་ཆེ་བའི་མི་སྣས་བོད་རང་དབང་ཐོག་རྒྱབ་སྐྱོར་གནང་བའི་སྒྲིག་འཛུགས་ཤིག་ཡིན། ད་ལྟ་ཁོང་ལྷན་ཚོགས་དེའི་ངེས་སྟོན་པའི་འགན་འཁུར་ཞུ་མུས་ཀྱིས། བརྒྱ་ཐམ་པའི་བོད་དོན་སྒྲིག་འཛུགས་ཀྱི་ཚོགས་མི་ཚོར་བོད་ནང་གི་གནས་སྟངས་དང། བོད་མིའི་ཐོབ་ཐང་གོང་འཕེལ་གཏོང་ཐབས། ལྷག་པར་དུ་སྤྱི་ཡོངས་ཀྱི་ཐོབ་ཐང་རང་ཐག་རང་གཅོད་ཐོག་གནས་ཚུལ་མཁོ་སྤྲོད་གནང་གི་ཡོད། བརྒྱ་ཐམ་པའི་བོད་དོན་སྒྲིག་འཛུགས་ནི་རང་ཐག་རང་གཅོད་སློབ་གཉེར་བྱེད་སའི་ལྟེ་གནས་ཤིག་ཡིན་པས་ གཏམ་བཤད་དང་ཟབ་སྦྱོང་། ཚོགས་འདུ་སོགས་གོ་སྒྲིག་ཞུ་གི་ཡོད།
ཕྱི་ལོ་༢༠༠༤་ལོར་''མ་འོངས་པའི་བོད་''ཞེས་པའི་ཚོགས་འདུ་ཞིག་ཡུ་རོབ་བོད་ཀྱི་གཞོན་ནུ་ལྷན་ཚོགས་དང་མཉམ་སྦྲེལ་ཐོག་སུད་སི་ལ་ཚོགས་པས་འཛམ་གླིང་ས་ཕྱོགས་སྣ་ཚོགས་ནས་ཕེབས་པའི་བོད་དོན་འཐབ་རྩོད་པ་ཚོགས་མི་ལྔ་བཅུ་འཛུལ་ཞུགས་གནང་ཡོད། དེ་དང་ཕྱོགས་མཚུངས་བཀྲས་མཐོང་བསྟན་འཛིན་རྣམ་རྒྱལ་ལགས་རྒྱལ་སྤྱིའི་བོད་ རིག་པའི་ཚོགས་འདུ་དང་རྒྱལ་སྤྱིའི་ཚོགས་འདུ་གཞན་ཁག བོད་དང་འབྲེལ་བའི་ཚོགས་འདུ། གཞན་ཡང་ཨ་རིའི་གཙུག་ལག་སློབ་གྲྭ་ཆེན་མོ་ཁག་ནང་འཆར་ཅན་གཏམ་བཤད་གནང་མཁན་ཞིག་ཡིན།
༧གོང་ས་ཏཱ་ལའི་བླ་མ་མཆོག་གི་ཐེབས་རྩ།
ཁོང་ནི་ཕྱི་ལོ་༢༠༠༢་ལོར་༧གོང་ས་མཆོག་གི་ཆོས་གྲོགས་དང་སློབ་མ་ཚོས་འཛུགས་སྐྲུན་བྱས་པའི་ཏཱ་ལའི་བླ་མའི་ཐེབས་རྩ་གསར་འཛུགས་གནང་མཁན་གྱི་གལ་ཆེའི་ཚོགས་མི་ཞིག་ཡིན། ཐེབས་རྩ་གསར་འཛུགས་གནང་མཁན་གྱི་ཚོགས་མི་ཚོས་༧སྐྱབས་མགོན་རིན་པོ་ཆེས་ལྗགས་རྩོམ་གནང་བའི་ཕྱག་དེབ་"དུས་རབས་གསར་པའི་ཀུན་སྤྱོད"ཅེས་ པའི་དེབ་ཀྱི་བསླབ་བྱ་སྙིང་ལ་བཟུང་ནས་ཕྱག་ལས་གནང་རྒྱུའི་ཐག་གཅོད་གནང་ཡོད། ཏཱ་ལའི་བླ་མའི་ཐེབས་རྩ་ནི་ཐོག་མར་"དུས་རབས་གསར་པའི་ཀུན་སྤྱོད་"ཅེས་པའི་ཕྱག་དེབ་ཀྱི་ལམ་སྟོན་འོག་འགོ་འཛུགས་ཞུས་པ་ཞིག་ཡིན། དེབ་དེ་ཕ་རན་སི་དང་རྒྱ་ནགཔོར་ཆུ་གྷལ། འཇར་མན། སི་པན། ཉི་ཧོང་། ཧིན་རུ་བཅས་ཀྱི་སྐད་ལ་བསྒྱུར་ཡོད་པས་འཛམ་གླིང་གང་སར་སློབ་གཉེར་བྱེད་མཁན་གྱི་སྡེ་ཁག་བརྒྱ་ཕྲག་མང་པོ་ཡོད། ཏཱ་ལའི་བླ་མའི་ཐེབས་རྩས་༧གོང་ས་མཆོག་གིས་དགོངས་བཞེད་བཞིན། འཛམ་གླིང་ཞི་བདེར་སྨན་པའི་ཕྱག་ལས་གནང་མཁན་གྱི་ཚོགས་སྡེ་དང། ༧གོང་ས་མཆོག་གི་མཚན་ཐོག་ཡོད་པའི་ཚོགས་སྡེ་ཁག་དང་འབྲེལ་བ་དམ་གཟབ་བྱས་ཏེ་བོད་དོན་ཆེད་ཕྱག་ལས་གནང་གི་ཡོད། དཔེར་ན། རྒྱ་གར་གྱི་རྒྱལ་ས་ལྡི་ལིར་ཡོད་པའི་༧གོང་ས་མཆོག་གི་ཐེབས་རྩ་"འཛམ་གླིང་ཀུན་ཁྱབ་སེམས་འཁུར།" དང་། ཁ་ན་ཀྲ་གྲོང་ཁྱེར་ཝན་ཁེའུ་བར་(vancouver) ན་ཡོད་པའི་༧གོང་ས་མཆོག་གི་"ཞི་བདེ་སློབ་གཉེར་ལྟེ་གནས་" ཨ་རིའི་གྲོང་ཁྱེར་བྷོ་སི་ཀྲོན་(Boston)དུ་ཡོད་པའི་མེ་སུ་ཆུའུ་སི་(Massachusetts)འཕྲུལ་ལས་རིག་པའི་སློབ་གཉེར་ཁང་གི་"༧སྐྱབས་མགོན་རིན་པོ་ཆེའི་ཀུན་སྤྱོད་ལྟེ་གནས་ཁང་"སོགས་དང་འབྲེལ་བ་བྱས་ཏེ་འཛམ་གླིང་སྤྱི་ལ་ཕན་པའི་ལས་དོན་སྒྲུབ་བཞིན་ཡོད།
བོར་བརླག་ཤོར་བའི་ཞི་བདེ་འགྲེམས་སྟོན།
བཀྲས་མཐོང་བསྟན་འཛིན་རྣམ་རྒྱལ་མཆོག་ནི་རྒྱལ་སྤྱིའི་སྒྱུ་རྩལ་འགྲེམས་སྟོན་"བོར་བརླགས་ཤོར་བའི་ཞི་བདེ་"ཞེས་པ་གསར་འཛུགས་གནང་མཁན་གྱི་གྲས་ཤིག་ཡིན། སྒྱུ་རྩལ་བ་ཚོས་"བོར་བརླགས་ཤོར་བའི་ཞི་བདེ་"ཞེས་པ་ནི་༧གོང་ས་མཆོག་ཡིན་པ་ངོས་འཛིན་གནང་བ་དང་འཛམ་གླིང་ས་ཕྱོགས་སྣ་ཚོགས་ནས་ཕེབས་པའི་སྒྱུ་རྩལ་པ་གྲགས་ཅན་ཚོས་བརྒྱུད་ལམ་སྣ་ཚོགས་བེད་སྤྱད་དེ་སྒྱུ་རྩལ་གྱི་རྣམ་གྲངས་ ༨༠ ལྷག་འགྲེམས་སྟོན་བྱེད་བཞིན་ཡོད་པ་དང་། འགྲེམས་སྟོན་དེའི་འགྲོ་གྲོན་གཏོང་མཁན་ནི། ཏཱ་ལའི་བླ་མའི་ཐེབས་རྩ་དང་བརྒྱ་ཐམ་པའི་བོད་དོན་གྱི་སྒྲིག་འཛུགས་ཡིན་པས་ཚོགས་པ་དེ་གཉིས་ཀྱིས་ཨ་རིའི་གྲོང་ཁྱེར་ལོ་སི་ཨན་ཇི་ལིས།(LosAngles)ཆིག་ཁའ་གའོ།(Chicago) ནེའུ་ཡོག(New York) ཨཌི་ལན་ཌ།(Atlanta) སན་ཧྥན་སིས་ཁོ། (San Francisco) མེ་ཡ་མི། (Miami) དང་ཉི་ཧོང་གི་རྒྱལ་ས་ཀྲོའོ་ཀྱོག (Tokyo) སི་པན་གྱི་རྒྱལ་ས་མེ་རི་ཌི(Madrid) རོ་མན་ནི་ཡའི་གྲོང་ཁྱེར་སི་བུ(Sibu)དང་སུད་ཀྲན་(Sweden) གྱི་རྒྱལ་ས་སི་ཌོག་ཧོམ་(Stockholm)སོགས་ནང་བསྐོར་བསྐྱོད་བྱས་ཡོད། ཕྱི་ལོ་༢༠༡༡ལོར་ཨ་རིའི་མངའ་སྡེ་ཌེག་སའི་(Texas) གྲོང་ཁྱེར་སན་ཨན་ཀྲོའོ་ནའོ་(San Antonio)ནང་མཇུག་སྒྲིལ་གནང་རྒྱུ་རེད།
གཞི་རྒྱ་ཆེ་བའི་འགྲེམས་སྟོན་འདི་འདྲ་ཞིག་ཚོགས་སྡེ་དང་སློབ་གཉེར་ཁང་ཆུང་ངུ་ཚོས་གོ་སྒྲིག་ཞུ་ཐབས་བྲལ་བས། ཡང་བསྐྱར། "བོར་བརླག་ཤོར་བའི་ཞི་བདེ་"ཞེས་པ་སྟབས་བདེ་ཆུང་ངུ་ཞིག་བཟོས་ཏེ་གྲོང་གསེབ་དང་ སློབ་གྲྭ་ཁག་ནང་འགྲུལ་བཞུད་བྱེད་ཀྱི་ཡོད། འགྲེམས་སྟོན་གྱི་དམིགས་ཡུལ་གཙོ་བོ་ནི། འཛམ་གླིང་ཐོག་ཞི་བདེའི་གོ་རྟོགས་སྤེལ་རྒྱུ་དང་༧གོང་ས་མཆོག་གི་ལམ་སྟོན་རྣམས་མངོན་འགྱུར་ཡོང་ཆེད་ཡིན། ཏཱ་ལའི་བླ་མའི་ཐེབས་རྩས་འབྲིང་རིམ་དང་མཐོ་རིམ་སློབ་གྲྭའི་དགེ་རྒན་དང་སློབ་ཕྲུག་ཚོའི་ཤེས་ཡོན་ཐོག་མཐུན་རྐྱེན་རོགས་རམ་གནང་གི་ཡོད།
བོད་མིའི་སྤྱི་ཚོགས་ཀྱི་ལྟེ་གནས།
བཀྲས་མཐོང་བསྟན་འཛིན་རྣམ་རྒྱལ་ལགས་ནི་སན་ཧྥན་སིས་ཁོ་ལྦལ་(San Francisco Bay) ས་ཁུལ་ནང་ཡོད་པའི་བོད་མིའི་སྐྱིད་སྡུག་ལྟེ་གནས་ལས་གཞིའི་ཐོག་སློབ་སྟོན་གནང་མཁན་གྱི་སློབ་སྟོན་པ་གཙོ་གྲས་ཤིག་ཡིན། ཁོང་གིས་ཁུལ་དེའི་བོད་རིགས་གཞོན་སྐྱེས་ཚོར་རྒྱལ་རབས་སློབ་ཁྲིད་དང་གཏམ་བཤད་ཡང་ཡང་གནང་སྟེ་སློབ་སྦྱོང་དང་མི་རིགས་ཀྱི་འཐབ་རྩོད་རྒྱུན་གནས་ཐུབ་ཆེད་ཐུགས་འཁུར་དཔག་མེད་གནང་གི་ཡོད། ཁོང་གིས་བོད་མི་འདུས་སྡོད་ཁུལ་དུ་རིག་གཞུང་དང་། སྒྱུ་རྩལ། ལྟད་མོའི་ལས་གཞིར་རོགས་རམ་དང་སློབ་སྟོན་གནང་གི་ཡོད། ཁོང་ད་ལྟ་བོད་མི་ཚོ་སྐྱབས་བཅོལ་དུ་གྱར་ནས་མི་ལོ་ཧྲིལ་པོ་ལྔ་བཅུ་འཁོར་བའི་པར་རིས་ཕྱོགས་བསྒྲིགས་ལས་གྲྭའི་དབུ་ཁྲིད་ཅིག་ཀྱང་ ཡིན། ལས་གྲྭ་འགོ་བཙུགས་པ་ནས་བཟུང་ད་བར་མཐོང་དཀའ་བའི་༧གོང་ས་མཆོག་དང་རྒྱ་གར་ལྷོ་ཕྱོགས་ཀྱི་བོད་པའི་གཞིས་ཆགས་ཁག དེ་བཞིན་རྡ་རམ་ས་ལའི་སྐོར་སོགས་ཀྱི་ལྟད་མོ་དང་གློག་བརྙན་པར་རིས་སྟོང་ཕྲག་མང་པོ་གསོག་འཇོག་ཐུབ་ཡོད།
མདོར་ན།
ཕྱི་ལོ་ ༡༩༩༥ ལོར་བཀྲས་མཐོང་བསྟན་འཛིན་རྣམ་རྒྱལ་ལགས་གཞུང་ཞབས་ནས་དགོངས་ཞུ་གནང་ཡང་། ཁོང་གིས་མུ་མཐུད་ལྷག་བསམ་ཟོལ་མེད་ཀྱིས་བོད་ཀྱི་རྩ་དོན་ཐོག་ཕན་རླབས་ཆེ་བའི་མཛད་རྗེས་མང་པོ་གསར་དུ་གཏོད་ཅིང་། སློབ་ཁྲིད་ཀྱི་བྱ་གཞག་དང་བྱེད་སྒོས་བོད་མིའི་མངོན་འདོད་དང་བོད་ཀྱི་རྩ་དོན་གོ་རྟོགས་སྤེལ་ཆེད་གལ་ཆེའི་གྲུབ་འབྲས་བཏོན་ཡོད། ༧གོང་ས་མཆོག་གིས་གལ་འགངས་ཆེ་བའི་ལམ་སྟོན་མཛད་བཞིན་པའི་ཀུན་སྤྱོད་དང་། ཞི་བདེ། ཚན་རིག་དང་ནང་ཆོས་གོ་རྟོགས་སྤེལ་ཆེད་བྱེད་སྒོ་མང་དག་ཅིག་ནང་ཞུགས་ནས་རླབས་ཆེན་གྱི་མཛད་རྗེས་འཇོག་གནང་ཡོད། ཁོང་གིས་བོད་ཀྱི་ཆེད་དུ་བྱ་གཞག་འདྲ་མིན་ནང་བག་ཆགས་ལེགས་པོ་འཇོག་གནང་མཛད་པ་ཙམ་མ་ཟད་གལ་གནད་ཆེ་བའི་ཚོགས་པ་མང་པོ་ཞིག་ཐོག་མ་གསར་འཛུགས་བྱས་ཏེ་མཇུག་འབྲས་ལེགས་པོའི་བསྐྱོད་མུས་ཡིན།


text:
ཊར་ཀཱིའི་རྒྱལ་ཁབ་ཀྱི་སྲིད་འཛིན་འོས་བསྡུའི་ཁྲོད་སྲིད་འཛིན་ལས་ཐོག་པར་སླར་ཡང་རྒྱལ་ཁ་ཐོབ་ཡོད་ཀྱང་། འོས་ཤོག་བར་ཁྱད་ཆེན་པོ་མེད་སྟབས་རྒྱལ་ཁབ་ནང་རྙོག་གྲ་འབྱུང་སྲིད་པ་མ་ཟད། ཊར་ཀཱིའི་རྒྱལ་ཁབ་གྲོས་ཚོགས་ལམ་ལུགས་ནས་སྲིད་འཛིན་ལམ་ལུགས་སུ་འགྱུར་རྒྱུར་སྟ་གོན་བྱས་ཡོད་འདུག
དེ་རིང་སི་ཨེན་ཨེན་གསར་ཁང་གིས་གནས་ཚུལ་སྤེལ་བ་ལྟར་ན། ཁ་སང་ཊར་ཀཱིའི་ (Turkey)རྒྱལ་ཁབ་ཀྱི་སྲིད་འཛིན་འོས་བསྡུའི་ཁྲོད། ད་ལྟའི་སྲིད་འཛིན་ལས་ཐོག་པ་སྐུ་ཞབས་རཱི་སཱིབ་ཊའེ་ཡིབ་ཨིར་ཌོ་གྷན་(Recep Tayyip Erdogan)ལགས་ལ་བསྐྱར་དུ་རྒྱལ་ཁ་ཐོབ་ཡོད་པ་དང་། འོས་བསྡུའི་འགྲུབ་འབྲས་གསལ་བསྒྲགས་བྱས་མ་ཐག ཁ་གཏད་ཕྱོགས་ཁག་གི་མི་ཚོས་མ་དགའ་བའི་རྣམ་འགྱུར་ཤུགས་ཆེན་བསྟན་ཡོད་ཀྱང་། གཞུང་འཛིན་ཕྱོགས་ཁག་གི་མི་སྟོང་ཕྲག་མང་པོ་གཞུང་ལམ་སྟེང་ཐོན་ཏེ། རྒྱལ་རྔ་རྡུང་སྟེ་དགའ་སྤྲོའི་གླུ་དབྱངས་ལངས་ཡོད་འདུག
ཊར་ཀིའི་གསར་འགྱུར་བརྒྱུད་ཁག་ཏུ་གནས་ཚུལ་ཐོན་པར། ཐེངས་འདིར་ཊར་ཀིའི་མི་མང་ས་ཡ་ ༤༧.༥ ཡིས་འོས་བསྡུའི་ཆ་ཤས་བླངས་ཡོད་པ་དང་། དེའི་ཁྲོད་བརྒྱ་ཆ་ ༥༡.༤ ཡིས་སྲིད་འཛིན་ཨིར་ཌོ་གྷན་ལ་འོས་བླུགས་ཡོད་པ་དང་། བརྒྱ་ཆ་ ༤༨.༦ གྱིས་སྲིད་འཛིན་གྱི་ཁ་གཏད་ཚོགས་པར་འོས་བླུགས་ཡོད་འདུག ཧང་གྷ་རི་(Hungary)དང་མཱ་སི་ཌོ་ཎི་ཡ་(Macedonia)། སཱའོ་ཌི་ཨ་རཱ་བྷི་ཡ་(Saudi Arabia)། དེ་བཞིན། སཱུ་ཌིན་(Sudan)རྒྱལ་ཁབ་སོགས་ཀྱིས་སྲིད་འཛིན་གསར་པར་དགའ་བསུ་ཞུས་ཡོད་འདུག
ཐེངས་འདིར་བསྐྱར་དུ་གཞུང་འཛིན་ཚོགས་པར་རྒྱལ་ཁ་ཐོབ་པ་དེས། མ་འོངས་པར་གཞུང་དང་གྲོས་ཚོགས་ལ་སྒྱུར་བཅོས་ཆེན་པོ་བཏང་སྟེ་གཞུང་དབང་ཤུགས་ཆེན་པོ་བཟོ་རྒྱུ་ཡིན་འདུག དེ་རིང་ཁ་གཏད་ཚོགས་པའི་ཕྱོགས་ནས། “འོས་བསྡུ་འགྲོ་བཞིན་པའི་སྐབས་སུ་གློ་བུར་དུ་འོས་བསྡུའི་སྒྲིག་གཞིར་འགྱུར་བ་བཏང་སོང་།”ཞེས་སྐྱོན་བརྗོད་བྱས་ཡོད། དེ་སྔ་འོས་བསྡུའི་ཚོགས་ཆུང་གིས་འོས་ཤོག་སྟེང་ཐམ་ཀ་མེད་ན་འོས་ཤོག་རྩི་མེད་ཡིན་སྐོར་གསལ་བསྒྲགས་བྱས་ཡོད་ཀྱང་། ཐེངས་འདིའི་འོས་བསྡུའི་དངོས་གཞིའི་ཁ་ཐུག་ལ་འོས་ཤོག་སྟེང་ཐམ་ཀ་ཡོད་མེད་ལྟོས་མེད་ཡིན་པའི་ཐག་གཅོད་བྱས་སོང་ཟེར།
སྲིད་འཛིན་ཨིར་ཌོ་གྷན་ལ་ཐོག་མར་ ༢༠༡༤ ལོར་སྲིད་འཛིན་ཐོབ་ཡོད་པ་དང་། ཁོང་གིས་དེ་སྔོན་ཊར་ཀཱིའི་རྒྱལ་ཁབ་ཀྱི་སྲིད་བློན་ལོ་ ༡༠ རིང་གནང་ཡོད་འདུག ཀཱ་དྷིར་ཧ་སཱ་གཙུག་ལག་སློབ་ཁང་གི་དགེ་རྒན་ཆེན་མོ་ཨའེ་མཊ་ཀཱ་སིམ་ཧཱན་(Ahmet Kasim Han)ལགས་ཀྱིས་ “མ་འོངས་པར་གཞུང་གི་འཛིན་སྐྱོང་བྱེད་སྟངས་ལ་འགྱུར་བ་ཆེན་པོ་འགྲོ་ངེས་རེད། གང་ཡིན་ཟེར་ན། ད་ཡོད་གྲོས་ཚོགས་ལམ་ལུགས་དེ་སྲིད་འཛིན་ལམ་ལུགས་སུ་བཅོས་སྒྱུར་བཏང་སྟེ། དེ་སྔོན་སྲིད་འཛིན་ལ་ཐོབ་ཀྱི་མེད་པའི་དབང་ཚད་མང་པོ་ཞིག་མ་འོངས་པར་ཨིར་ཌོ་གྷན་ལ་ཐོབ་ངེས་རེད།” ཅེས་བརྗོད་ཡོད་པ་དང་། སྲིད་འཛིན་ལམ་ལུགས་ལ་རྒྱབ་སྐྱོར་བྱེད་མཁན་ཚོས་ “སྲིད་འཛིན་ལ་དབང་ཚད་ཡོངས་རྫོགས་ཐོབ་པ་ཡིན་ན། ༢༠༠༧ ལོའི་རྩ་ཁྲིམས་བསྐྱར་བཅོས་སྐབས་རྒྱལ་ཁབ་ལ་དོ་ཕོག་ཕྱིན་ཡོད་རིགས་ཚང་མ་སླར་ཡང་ཁ་སྐོང་བྱེད་ཐུབ་པའི་རེ་བ་ཆེན་པོ་ཡོད།” ཅེས་རྗོད་ཀྱི་ཡོད་འདུག
ཊར་ཀཱིའི་རྒྱལ་ཁབ་ཀྱི་རྩ་ཁྲིམས་ལྟར་ན། འོས་བསྡུའི་ལམ་ནས་མང་མོས་ཐོབ་ན་སྐབས་གསུམ་ལ་བསྟུད་མུར་སྲིད་འཛིན་བྱེད་ཆོག་ཅིང་། ཐེངས་འདིའི་བདམས་ཐོན་སྲིད་འཛིན་ཨིར་ཌོ་གྷན་གྱིས་ཐེངས་གཉིས་པའི་སྲིད་འཛིན་ལས་འཁུར་ཞུ་རྒྱུ་ཡིན་འདུག རྒྱལ་སྤྱིའི་འགྲོ་བ་མིའི་ཐོབ་ཐང་ཚོགས་པས། ད་རེབ་ཊར་ཀཱིའི་སྲིད་འཛིན་འོས་བསྡུའི་སྐབས་རྒྱལ་ཁ་དང་ཕམ་ཁའི་འོས་ལ་ཁྱད་པར་ཆེན་པོ་མེད་སྟབས། མ་འོངས་པར་རྒྱལ་ཁབ་ནང་རྙོག་དྲ་ཆེན་པོ་འབྱུང་རྒྱུའི་ཉེན་ཁ་ཡོད་སྟབས་གཟབ་གཟབ་བྱེད་དགོས་སྐོར་བརྗོད་འདུག
སྐུ་ཞབས་ཨིར་ཌོ་གྷན་ལགས་སུ་རྒྱལ་ཁ་ཐོབ་མ་ཐག ཁོང་གི་རྒྱབ་སྐྱོར་བ་རྣམས་ཀྱིས་རྒྱལ་དར་དང་ཚོགས་པའི་དར་ཆ་འཕྱར་ཏེ། “ཨིར་ཌོ་གྷན། ང་ཚོར་གསོད་ལབ་དང་། ང་ཚོས་གསད་ཆོག ང་ཚོར་ཤི་ལབ་དང་། ང་ཚོ་ཤི་ཆོག”ཅེས་སྐད་འབོད་བྱས་ཡོད་འདུག རྒྱབ་སྐྱོར་བ་ཞིག་གིས། “ཁ་ཆེ་རྒྱལ་ཁབ་ཀྱི་ཆེད་དུ། འཛམ་གླིང་གི་དཀྱིལ་ཤར་རྒྱལ་ཁབ་ཀྱི་སྟོབས་ཤུགས་ཆེད་དུ་ཊར་ཀཱི་རྒྱལ་ཁབ་དེ་སྲིད་འཛིན་ལམ་ལུགས་ཀྱི་འཛིན་སྐྱོང་དུ་འགྱུར་དགོས། རྒྱལ་ཁབ་གཞན་རྣམས་ཁ་ཚུམས་ཤིག འདི་ནི་ཊར་ཀཱི་རྒྱལ་ཁབ་སྟོབས་ཤུགས་ཆེ་རུ་འགྲོ་བཞིན་པའི་མངོན་རྟགས་རེད། འདི་ཨ་རིས་ངེས་པར་དུ་ཤེས་པ་བྱོས། ང་ཚོ་ནི་འཛམ་གླིང་དཀྱིལ་ཤར་གྱི་ཡོད་ཚད་ཡིན།” ཞེས་ཟེར།
ཐེངས་འདིའི་འོས་བསྡུའི་གྲུབ་འབྲས་ལ་འདོད་པ་མེད་མཁན་ཞིག་གིས་ “ང་རང་བློ་ཕམ་ཆེན་པོ་བྱུང་སོང་། ང་མཚན་གང་བོར་ངུས་པ་ཡིན།” ཞེས་དང་། “ང་ཚོས་མི་ལོ་ ༡༥ ནང་ཁ་ཆེའི་ཆོས་ལུགས་པའི་སྲིད་དབང་འཛིན་མཁན་ཞིག་བསླེབས་ཏེ། ད་ལྟ་སྲིད་དབང་སྒེར་འཛིན་རིང་ལུགས་པའི་འོག་ཐམས་ཅད་རྫོགས་སོང་བ་མཐོང་སོང་།” ཞེས་ཟེར། ཊར་ཀཱིའི་སྲིད་བློན་བྷི་ཎ་ལི་ཡིལ་དྷི་རཱིམ་(Binali Yildirim)ལགས་ཀྱིས་རྒྱལ་ཁབ་ནང་ལྷིང་འཇགས་ཡོང་ཐབས་ལ་འབད་བརྩོན་བྱེད་བཞིན་ཡོད་འདུག ཁོས་ “སུས་ཀྱང་ཁྲིམས་འགལ་བྱས་མེད་ལ། སུ་ལའང་བློ་ཕམ་བྱུང་དུ་བཅུག་མེད།” དེར་བརྟེན། “ང་ཚོས་བཀག་འགོག་བྱེད་དགོས་པ་གང་ཡང་མེད། ང་ཚོ་རང་གི་བགྲོད་ལམ་སྟེང་མུ་མཐུད་དེ་བསྐྱོད་དགོས།” ཞེས་བརྗོད་འདུག
གསར་འགོད་པ། ཉི་མ་ཚེ་རིང་།


text:
ས་ཨུད་དང་གྲོང་ཨུད་དང་སྒྲིག་ཨུད་ཁག་དང་། རང་སྐྱོང་ལྗོངས་ཏང་ཨུད་ཀྱི་པུའུ་ཨུད་ཁག རང་སྐྱོང་ལྗོངས་ཀྱི་ཨུ་ལྷན་དང་། གཞུང་ལས་ཁང་། ཐིང་། ཅུས་བཅས་ཁག་གི་ཏང་ཙུའུ(ཏང་ཨུད)མི་དམངས་ཚོགས་པ་ཁག་གི་ཏང་ཙུའུ། རང་སྐྱོང་ལྗོངས་སྒྲིག་བཤེར་ཨུ་ལྷན་གྱི་མངགས་སྡོད་མངགས་གཏོང་སྒྲིག་གཞི་ཁག་བཅས་ལ།
2018ལོའི་གནམ་ལོ་གསར་ཚེས་དང་། དཔྱིད་གསར་དུས་ཆེན། བོད་ཀྱི་ལོ་གསར (གཤམ་དུ“དུས་ཆེན་ཆེན་པོ་གསུམ”ཞེས་བསྡུ་རྒྱུ)བཅས་འཆར་ཉེར་ཡོད་པའི་སྐབས་སུ་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་མཆན་བཀོད་མཛུབ་སྟོན་གལ་ཆེན་གྱི་དགོངས་དོན་ལག་བསྟར་དོན་འཁྱོལ་གཏིང་ཟབ་ཀྱིས་སྒྲིག་ཁྲིམས་ཀྱི་བླང་བྱ་ནན་དུ་བཏང་སྟེ་སྤྱོད་བཟང་གཞུང་དྲང་གི་དུས་ཆེན་གྱི་རྣམ་པ་ཞིག་གཏོད་ཆེད་ཀྲུང་དབྱང་གཞུང་དོན་ཐིང་དང་རྒྱལ་སྲིད་སྤྱི་ཁྱབ་ཁང་གཞུང་དོན་ཐིང་གི《2018ལོའི་གནམ་ལོ་གསར་ཚེས་རིང་གི་འབྲེལ་ཡོད་ལས་དོན་ལེགས་པར་བསྒྲུབ་རྒྱུའི་སྐོར་གྱི་བརྡ་ཐོ》དང་། ཀྲུང་དབྱང་སྒྲིག་ཨུད་ཀྱི《ཀྲུང་དབྱང་གི་གཏན་འབེབས་དོན་ཚན་བརྒྱད་ཀྱི་དགོངས་དོན་དོན་འཁྱོལ་གྱི་གྲུབ་འབྲས་སྲ་བརྟན་དང་རྒྱ་ཆེར་བཏང་ནས་2018ལོའི་གནམ་ལོ་གསར་ཚེས་དང་དཔྱིད་གསར་དུས་ཆེན་རིང་སྤྱོད་བཟང་གཞུང་དྲང་ཡོང་བའི་འགན་ལེན་བྱ་རྒྱུའི་སྐོར་གྱི་བརྡ་ཐོའི》བླང་བྱ་གཞིར་བཟུང་། ད་ལྟ“དུས་ཆེན་ཆེན་པོ་གསུམ”རིང“སྤྱོད་ཚུལ་བཞིའི”གནད་དོན་སྔར་བས་ཡོ་བསྲང་བྱས་ནས་སྤྱོད་ཚུལ་འཛུགས་སྐྱོང་ལ་ཤུགས་སྣོན་རྒྱག་རྒྱུའི་འབྲེལ་ཡོད་དོན་ཚན་བརྡ་ཐོ་གཏོང་རྒྱུ་གཤམ་གསལ།
གཅིག སྤྱོད་ཚུལ་འཛུགས་སྐྱོང་ལ་ཤུགས་སྣོན་རྒྱག་པའི་ཧ་ཅང་གལ་འགངས་ཆེ་བའི་རང་བཞིན་ལ་ངོས་འཛིན་གཏིང་ཟབ་བྱེད་དགོས། 2018ལོའི་གནམ་ལོ་གསར་ཚེས་དང་། དཔྱིད་གསར་དུས་ཆེན། བོད་ཀྱི་ལོ་གསར་བཅས་ཀྱི་ངལ་གསོའི་དུས་ཚོད་ནི་ཏང་གི་ཚོགས་ཆེན་བཅུ་དགུ་པ་འཚོགས་རྗེས་ཀྱི་མཚམས་ཚིགས་གལ་ཆེན་ཞིག་ཡིན་ལ། སྐབས་བཅུ་དགུ་པའི་ཀྲུང་གུང་ཀྲུང་དབྱང་ཆབ་སྲིད་ཅུས་ཀྱིས《ཀྲུང་གུང་ཀྲུང་དབྱང་ཆབ་སྲིད་ཅུས་ཀྱིས་ཀྲུང་དབྱང་གི་གཏན་འབེབས་དོན་ཚན་བརྒྱད་ལག་བསྟར་དོན་འཁྱོལ་བྱེད་པའི་ལག་བསྟར་ཞིབ་སྲོལ》བཏོན་རྗེས་ཀྱི་མཚམས་ཚིགས་གལ་ཆེན་དང་པོ་དེ་ཡང་ཡིན་པས་དུས་ཆེན་རིང་གི་སྤྱོད་བཟང་གཞུང་དྲང་འགན་ལེན་བྱ་རྒྱུ་དེ་ཧ་ཅང་གལ་འགངས་ཤིན་ཏུ་ཆེ། དེས་ན་ལྗོངས་ཡོངས་ཀྱི་རིམ་པ་ཁག་དང་སྡེ་ཚན་ཁག་གིས་ཆབ་སྲིད་དང་སྤྱི་ཡོངས་ཀྱི་མཐོ་ཚད་ནས“དུས་ཆེན་ཆེན་པོ་གསུམ”རིང་སྤྱོད་བཟང་སྒྲིག་ནན་བྱེད་པའི་ཧ་ཅང་གལ་འགངས་ཆེ་བའི་རང་བཞིན་ལ་ཤེས་རྟོགས་གང་ལེགས་བྱས་ནས་སྤྱོད་ཚུལ་འཛུགས་སྐྱོང་ལ་ཤུགས་སྣོན་རྒྱག་རྒྱུའི་སྐོར་གྱི་བླང་བྱ་དོན་འཁྱོལ་ནན་ཏན་བྱས་ཏེ་གཟེར་འདེབས་ཀྱི་སྙིང་སྟོབས་ལ་བརྟེན་ནས་མུ་མཐུད་དམ་འཛིན་དང་། དམ་འཛིན་ཏན་ཏིག དམ་འཛིན་ནན་པོ་དང་། མཚམས་ཚིགས་རེ་རེ་བཞིན་བརྟན་པོར་སྲུང་བ། གནད་དོན་རེ་རེ་བཞིན་ཐག་གཅོད། དོན་དག་རེ་རེ་བཞིན་ལ་ཉེན་བརྡ་གཏོང་བ་བཅས་བྱས་ཏེ“སྤྱོད་ཚུལ་བཞིའི”གནད་དོན་བསྐྱར་དུ་མ་ཐོན་བཀག་འགོག་མཐའ་གཅིག་ཏུ་བྱས་ཏེ་ཡུད་ཙམ་ཡང་མཚམས་འཇོག་མེད་པའི་སྒོ་ནས་སྤྱོད་ཚུལ་འཛུགས་སྐྱོང་ཐད་ཐོན་པའི་ཕན་འབྲས་ལ་སྐུལ་འདེད་གཏོང་དགོས།
གཉིས། བྱེད་པོའི་འགན་འཁྲི་ནན་དུ་གཏོང་དགོས། རིམ་ཁག་ཏང་རྩ་འཛུགས་ཀྱིས་ཕྱོགས་ཡོངས་ནས་ཏང་ནན་པོས་སྐྱོང་རྒྱུའི་སྐོར་གྱི་ཏང་གི་ཚོགས་ཆེན་བཅུ་དགུ་པའི་ཐབས་ཇུས་བཀོད་སྒྲིག་ལ་སློབ་སྦྱོང་དང་ལག་བསྟར་གཏིང་ཟབ་བྱས་ནས་བྱེད་པོའི་འགན་འཁྲི་ཏན་ཏིག་འཁུར་བ་དང་། ཕྱི་ཚུལ་རིང་ལུགས་དང་དཔོན་ཉམས་རིང་ལུགས་ཐད་ཀྱི་བྱེད་སྟངས་གསར་པ་10དང་ལྷག་དོན་དུ་ཤོད་མང་ལ་འུད་སྒྲོག་ཆེ་བ་དང་། བྱ་སྤྱོད་ཉུང་ལ་དོན་འཁྱོལ་ཞན་པ་སོགས་ཀྱི་གནད་དོན་མངོན་གསལ་དོད་པོར་དམིགས་པ། ཞིབ་བསྡུར་སྐྱོན་བཤེར་ནན་ཏན། གནད་དོན་འཚོལ་ཞིབ་གཏིང་ཟབ། ས་ཁུལ་དང་སྡེ་ཚན་དེ་གར་གནས་པའི་དཔེ་མཚོན་གནད་དོན་དང“གནད་དོན་རྙིང་པར”དམ་འཛིན་ནན་པོ་དང་དམ་འཛིན་མཐར་ཕྱིན་པ་བྱེད་པ། བྱ་བ་ཆུང་ཙག་རེ་རེ་བཞིན་ནས་དམ་འཛིན། སྤྱོད་ཚུལ་འཛུགས་སྐྱོང་ལ་དམ་འཛིན་ཞིབ་ཕྲ་དང་ཏན་ཏིག སྔ་ཙམ་ནས་དམ་འཛིན་དང་ཆུང་ཙག་ནས་དམ་འཛིན། གནས་ཀྱིས་ཁྱོན་ཡོངས་ལ་སྣེ་ཁྲིད་བཅས་བྱས་ནས་འགོ་འཛུགས་ས་ཆུང་ངུ་ནས་ཁྱོན་ཡོངས་ཀྱི་འགྱུར་ལྡོག་ལ་སྐུལ་འདེད་གཏོང་དགོས། རིམ་ཁག་ཏང་ཨུད(ཏང་ཙུའུ)ཀྱི་ཧྲུའུ་ཅིས་ཕྱོགས་ཡོངས་ནས་ཏང་ནན་པོས་སྐྱོང་བའི་འགན་འཁྲི་བ་ཨང་དང་པོའི་འགན་འཁྲི་ཏན་ཏིག་ཁུར་ནས་སྣེ་ཁྲིད་དེ་ཞིབ་བསྡུར་བཙལ་འཚོལ་དང་། སྣེ་ཁྲིད་དེ་དག་ཐེར་ལེགས་བཅོས་བྱས་ཏེ་རིམ་པ་སྟར་ཆགས་བཞིན་དཔེ་སྟོན་སྐུལ་ཁྲིད་དང་རིམ་པ་བཞིན་འགན་འཁྲི་ནན་དུ་གཏོང་དགོས། ཚན་ཁག་གི་ཁོངས་མིས“ལས་གནས་གཅིག་ལ་འགན་འཁྲི་གཉིས”ནན་ཏན་ཁུར་ནས་རང་ལ་རེ་བ་ནན་པོ་འདོན་དགོས་ལ་ལས་བགོས་འགན་གཉེར་ཁྱབ་ཁོངས་སུ་ཀྲུང་དབྱང་གི་གཏན་འབེབས་དོན་ཚན་བརྒྱད་ཀྱི་དགོངས་དོན་དོན་འཁྱོལ་ནན་པོ་བྱེད་རྒྱུར་སྐུལ་འདེད་ཀྱང་གཏོང་དགོས། རྒྱ་ཆེའི་ཏང་ཡོན་ལས་བྱེད་པས་ཏང་གཤིས་སྦྱོང་བརྡར་ལ་ཤུགས་སྣོན་དང་། ཕུགས་བསམ་དད་སེམས་བརྟན་དུ་གཏོང་བ། “འདུ་ཤེས་བཞི”ཟབ་ཏུ་གཏོང་བ་བཅས་བྱས་ཏེ་ཀྲུང་དབྱང་གི་གཏན་འབེབས་དོན་ཚན་བརྒྱད་ཀྱི་དགོངས་དོན་དོན་འཁྱོལ་བྱེད་པའི་བསམ་བློའི་རང་རྟོགས་དང་བྱ་སྤྱོད་ཀྱི་རང་རྟོགས་རྒྱུན་ཆད་མེད་པ་ཆེ་རུ་གཏོང་དགོས།
གསུམ། སྤྱོད་ཚུལ་སྒྲིག་ཁྲིམས་ཀྱི་བླང་བྱ་ནན་དུ་གཏོང་དགོས། ས་ཁུལ་ཁག་དང་སྡེ་ཚན་ཁག་གིས“དུས་ཆེན་ཆེན་པོ་གསུམ”གྱི་གོང་རྒྱ་ཆེའི་ཏང་ཡོན་ལས་བྱེད་པ་སྒྲིག་འཛུགས་ནན་ཏན་བྱས་ནས་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་གཏིང་ཟབ་བྱས་ཏེ“སྤྱོད་ཚུལ་བཞིའི”གནད་དོན་སྔར་བས་ཡོ་བསྲང་གིས་སྤྱོད་ཚུལ་འཛུགས་སྐྱོང་ལ་ཤུགས་སྣོན་རྒྱག་རྒྱུའི་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་མཆན་བཀོད་མཛུབ་སྟོན་གལ་ཆེན་གྱི་དགོངས་དོན་གཙོ་གནད་བརྒྱུད་བསྒྲགས་དང་སློབ་སྦྱོང་བྱས་ཏེ་ཏང་ཡོན་ལས་བྱེད་པར་དྲན་སྐུལ་དང་རེ་བ་འདོན་པ་དང་། ཕྱི་ཚུལ་རིང་ལུགས་དང་དཔོན་ཉམས་རིང་ལུགས་ཐད་གནས་པའི་ཏང་ཡོན་ལས་བྱེད་པའི་གནད་དོན་མངོན་གསལ་དོད་པོར་གཙོ་གནད་གྲལ་བཤེར་བྱེད་པ། མིག་མཐོང་ལག་ཟིན་ཐུབ་པའི་བྱ་ཐབས་ནན་པོ་འདོན་པ་བཅས་བྱས་ཏེ་དག་ཐེར་ལ་ཤུགས་སྣོན་ཏན་ཏིག་རྒྱག་དགོས།
བཞི། སྐབས་བརྗེའི་ལས་དོན་གྱི་སྒྲིག་ཁྲིམས་ནན་དུ་གཏོང་དགོས། ས་ཁུལ་ཁག་དང་སྡེ་ཚན་ཁག་གིས་སྐབས་བརྗེའི་སྒྲིག་ཁྲིམས་ནན་དུ་བཏང་ནས“གཏན་འགོག་ནན་པོ་དགུ་དང་མི་བལྟོས་པ་དགུའི”བླང་བྱ་ལག་ལེན་ནན་པོ་བསྟར་ཏེ་ཐོག་མཐའ་བར་གསུམ་དུ་ཏང་གི་སྲིད་ཇུས་གཞིར་བཟུང་བྱ་བ་སྒྲུབ་པ་དང་། རྩ་འཛུགས་ཀྱི་རྩ་དོན་གཞིར་བཟུང་བྱ་བ་སྒྲུབ་པ། སྒྲིག་སྲོལ་ལམ་ལུགས་གཞིར་བཟུང་བྱ་བ་སྒྲུབ་པ་བཅས་བྱས་ཏེ་སྐབས་བརྗེའི་སྤྱོད་བཟང་གཞུང་དྲང་འགན་ལེན་བྱེད་དགོས།
ལྔ། སྒྲིག་ཁྲིམས་ལག་བསྟར་དང་འགན་འཁྲི་བདའ་འདེད་ལ་ལྟ་སྐུལ་བྱེད་ནན་དུ་གཏོང་དགོས། རིམ་ཁག་སྒྲིག་བཤེར་ལྟ་ཞིབ་ལས་ཁུངས་ཀྱིས་རང་འགུལ་ངང་བྱ་སྤྱོད་སྤེལ་བ་དང་སྟོབས་ཤུགས་བསྡུ་སྒྲིལ་བྱས་ཏེ་ས་ཁུལ་དང་སྡེ་ཚན་དེ་གའི“དུས་ཆེན་ཆེན་པོ་གསུམ”རིང“སྤྱོད་ཚུལ་བཞིའི”གནད་དོན་ཡོ་བསྲང་ལ་ལྟ་སྐུལ་ཞིབ་བཤེར་བྱེད་པའི་ལས་དོན་ལ་སྤྱི་འདོམས་བཀོད་སྒྲིག་བྱས་ཏེ་ཕྱི་ཚུལ་རིང་ལུགས་དང་དཔོན་ཉམས་རིང་ལུགས་ཐད་ཀྱི་བྱེད་སྟངས་གསར་པ་10དང་མངོན་མེད་ངོ་འགྱུར་གྱི་སྐྱིད་འདོད་རིང་ལུགས་དང་རྒྱས་སྤྲོས་སྲོལ་ངན་སོགས་ཀྱི་སྒྲིག་འགལ་གནད་དོན་ལ་དམ་པོར་དམིགས་ནས་སྒྲིག་འགལ་ངང་གཞུང་དངུལ་སྤྱད་དེ་གོང་ཚད་ཆེ་བའི་ཨ་རག་ཉོ་བ་དང་འཛད་སྤྱོད་བྱེད་པ་དང་། གཞུང་དངུལ་སྤྱད་དེ་ལག་རྟགས་སྤྲོད་པ། གཞུང་འཁོར་སྒེར་སྤྱོད། སྒྲིག་འགལ་ངང་གཞུང་དངུལ་སྤྱད་དེ་ཟ་འཐུང་བྱེད་པ། གཞུང་དངུལ་སྤྱད་དེ་ཡུལ་སྐོར་བྱེད་པ། གསབ་ཕོགས་དང་ཁ་གསབ་དངུལ་གང་བྱུང་དུ་སྤྲོད་པ་སོགས་ཀྱི་ཐོན་སླ་བ་དང་ཐོན་མང་བའི་གནད་དོན་ལ་དམ་པོར་དམིགས་པ། གུང་ཁྲན་ཏང་ཡོན་དང་རྒྱལ་ཁབ་ཀྱི་ལས་དོན་མི་སྣ་རྒྱན་འགྱེད་དམ་ཡང་ན་རྒྱན་འགྱེད་ཀྱི་ངོ་བོ་ལྡན་པའི་རོལ་རྩེད་བྱེད་སྒོར་ཞུགས་པའི་གནད་དོན་ལ་དམ་པོར་དམིགས་པ་བཅས་བྱས་ཏེ་གནད་དོན་ཤེས་རྟོགས་ནུས་ལྡན་དང་དུས་ཐོག་ཏུ་ཞིབ་བཤེར་ཐག་གཅོད་དང་འགན་འཁྲི་བདའ་འདེད་གཏོང་དགོས། འགན་འཁྲི་རྩད་གཅོད་ནན་པོ་བྱས་ནས་བྱེད་པོའི་འགན་འཁྲི་དང་། ལྟ་སྐུལ་གྱི་འགན་འཁྲི། འགོ་ཁྲིད་ཀྱི་འགན་འཁྲི་བཅས་དོན་འཁྱོལ་བྱས་མེད་པའི་རིགས་དང་། “སྤྱོད་ཚུལ་བཞིའི”གནད་དོན་ཡོ་བསྲང་ལས་ཀར་ཞིབ་འཇུག་དང་། བཀོད་སྒྲིག ཞིབ་བཤེར། སྐུལ་འདེད་བཅས་བྱས་མེད་པའི་རིགས། ཁོངས་གཏོགས་ཁྱབ་ཁོངས་སུ“དུས་ཆེན་གསུམ”རིང་སྒྲིག་འགལ་ཁྲིམས་འགལ་གྱི་བྱེད་སྤྱོད་ཚབས་ཆེན་ཐོན་ནས་མཇུག་འབྲས་ངན་པ་བཟོས་པའམ་ཡང་ན་ཤུགས་རྐྱེན་ངན་པ་ཐེབས་རིགས། ཡང་ན་ཤེས་དགོས་པའི་གནད་དོན་མི་ཤེས་པ་དང་ཤེས་ཀྱང་སྙན་ཞུ་དང་ཐག་གཅོད་བྱས་མེད་པའི་རིགས་བཅས་ལ་འགན་འཁྲི་རྩད་གཅོད་ནན་པོ་བྱེད་དགོས། འགན་འཁྲི་བདའ་འདེད་གཏོང་དགོས་རིགས་ལ་བདའ་འདེད་མ་བཏང་བའི་རིགས་ལའང་འགན་འཁྲི་རྩད་གཅོད་ནན་པོ་བྱེད་དགོས། “དུས་ཆེན་གསུམ”རིང་ཀྲུང་དབྱང་གི་གཏན་འབེབས་དོན་ཚན་བརྒྱད་ཀྱི་དགོངས་དོན་ལས་འགལ་ནས་ཏང་སྲིད་ཀྱི་ཆད་པ་ཕོག་རིགས་དང་འགན་འཁྲི་བདའ་འདེད་དང་རྩད་གཅོད་བྱེད་རིགས་ལ་ཚང་མར་མིང་ངོ་མ་བཏོན་ནས་བརྡ་ཁྱབ་དམར་འདོན་བྱེད་དགོས།
དྲུག དུས་ཆེན་རིང་ལས་དོན་ཁག་ཡག་པོ་སྒྲུབ་དགོས། ས་ཁུལ་ཁག་དང་སྡེ་ཚན་ཁག་གིས་ལས་གནས་འགན་འཁྲིའི་ལམ་ལུགས་དང་བརྟན་ལྷིང་སྲུང་སྐྱོང་གི་ལས་རེས་ལམ་ལུགས་དོན་འཁྱོལ་ནན་ཏན་བྱས་ནས་དུས་ཆེན་རིང་གི་བདེ་འཇགས་ཞིབ་བཤེར་ལ་ཤུགས་སྣོན་རྒྱག་པ་དང་། ལས་རེས་ཀྱི་འཕྲལ་སྡོམ་ལམ་སྲོལ་འཐུས་སྒོ་ཚང་དུ་གཏོང་བ། ཐོལ་བྱུང་དོན་རྐྱེན་དང་ཛ་དྲག་གི་གནས་ཚུལ་འཕྲད་ཚེ་འཕྲལ་དུ་དགོངས་སྐོར་སྙན་སེང་ཞུ་བ། དུས་ཐོག་ཏུ་ཐག་གཅོད་འོས་འཚམ་བཅས་བྱས་ཏེ་ལས་དོན་ཁག་རྒྱུན་གཏན་བཞིན་སྤེལ་ཐུབ་པའི་འགན་ལེན་བྱེད་དགོས།
ས་ཁུལ་དང་གྲོང་ཁྱེར་ཁག་གི་སྒྲིག་ཨུད་དང་། རང་སྐྱོང་ལྗོངས་སྒྲིག་ཨུད་ཀྱིས་མངགས་སྡོད་མངགས་གཏོང་བྱས་པའི་སྒྲིག་གཞི་ཁག་གིས“དུས་ཆེན་གསུམ”རིང“སྤྱོད་ཚུལ་བཞིའི”གནད་དོན་ལ་དམ་པོར་དམིགས་པའི་ལས་རེས་དང་། སྙན་ཞུ། སྒྲུབ་སྐུལ་བཅས་ཀྱི་ལམ་ལུགས་བཙུགས་ནས་འབྲེལ་ཡོད་ཁུངས་སྣེ་དང་། མང་ཚོགས་ཀྱི་གླེང་ཕྱོགས། གནས་ཚུལ་གལ་ཆེན་བཅས་འཕྲལ་མ་ཉིད་དུ་རིམ་པ་བཞིན་སྙན་སེང་ཞུས་ནས་དུས་ཐོག་ཏུ་ཞིབ་བཤེར་ཐག་གཅོད་བྱས་ནས་ཐག་གཅོད་བྱས་འབྲས་སྙན་སེང་ཞུ་དགོས། དུས་ཆེན་ཚར་རྗེས་དུས་ཐོག་ཏུ་ས་ཆ་དང་སྡེ་ཚན་དེ་གར“དུས་ཆེན་གསུམ”རིང“སྤྱོད་ཚུལ་བཞིའི”ལས་ཀའི་གནས་ཚུལ་ལ་དག་ཐེར་བྱེད་རྒྱུར་གསེད་བཀྲོལ་ཕྱོགས་བསྡུས་བྱེད་དགོས་པ་དང་འབྲེལ། ལྟ་སྐུལ་ཞིབ་བཤེར་གྱི་གནས་ཚུལ་དང་ཞིབ་བཤེར་ཐག་གཅོད་བྱས་པའི་གནས་ཚུལ་2018ལོའི་གནམ་ལོ་གསར་ཚེས་དང་། དཔྱིད་གསར་དུས་ཆེན། བོད་ཀྱི་ལོ་གསར་བཅས་མཇུག་འགྲིལ་རྗེས་ཀྱི་ཉིན་5ཡི་ནང་རང་སྐྱོང་ལྗོངས་སྒྲིག་ཨུད(ཏང་སྲོལ་སྲིད་སྲོལ་གྱི་ལྟ་ཞིབ་ཁང་དུ་སྐྱེལ་བ)ལ་སྙན་སེང་ཞུ་དགོས།
རང་སྐྱོང་ལྗོངས་སྒྲིག་ཨུད་ཀྱི་ཐེར་འདོན་ཁ་པར་ཨང་གྲངས0891—12388 ཐེར་འདོན་དྲ་ཚུགས། བོད་ལྗོངས་སྒྲིག་བཤེར་ལྟ་ཞིབ་དྲ་ཚུགས(WWW.XZjjW.gov.cn)
ཀྲུང་གུང་བོད་རང་སྐྱོང་ལྗོངས་སྒྲིག་ཨུད་ནས།
2017ལོའི་ཟླ་12ཚེས་28ཉིན།


text:
《པེ་ཅིན་གྱི་བོད་པ》བཀླགས་རྗེས་འདི་འབྲི་དགོས་པར་གྱུར།
ལྷ་བྱམས་རྒྱལ་ལགས་ཀྱི་གསར་རྩོམ《པེ་ཅིན་གྱི་བོད་པ》ཞེས་པའི་རྩོམ་ཐུང་དེས། ཅིན་སྡོད་བོད་པ་ཚོས་མཚོན་པའི་ས་མཐའི་བོད་པ་དག་གི་གཅིག་མཐུན་གྱི་སེམས་ཁྲལ་དང་བསམ་ཕྱོགས་ངོ་མ་དེ་དམར་རྗེན་དུ་བརྗོད་འདུག ཕ་ཡུལ་ལྷོ་ཁ་ནས་ཡིན་པའི་ཁོ་བོའི་གྲོགས་པོ་ཞིག་གིས་རྩོམ་དེ་སྐད་འཕྲིན་གྱི་ཚོམ་རྭར་བཀོད་རྗེས། “རྩོམ་འདིར་ཅིང་སྡོད་བོད་པ་ཚོའི་སེམས་ཁྲལ་ངོ་མ་དེ་བྲིས་འདུག གལ་ཏེ། ནམ་ཞིག་ཁོ་བོ་གནས་འདི་དང་གྱེས་ཚེ། དེ་ནི་རྒྱུ་མཚན་གཞན་ཞིག་གི་རྐྱེན་ཡིན་པ་ལས། དུག་སྨུག་ལ་གཡོལ་བ་ཡེ་ནས་མིན”ཞེས་བྲིས་པ་མཐོང་། དེས་ན་ཁོ་བོ་ཡང་དེ་ལས་མ་འདས་ཏེ། ས་མཐའི་ལག་མཐིལ་དུ་ཞུ་བའི་ཁ་བ་རྡོག་པོ་ཞིག་ནམ་ཡང་བྱ་འདོད་མེད། འོན་ཀྱང་། ད་རེས་ཁོང་གི་རྩོམ་དེ་བཀླགས་རྗེས་ཁོ་བོས་བསམ་ཚུལ་གཞན་ཞིག་མི་འབྲི་རང་འབྲིར་གྱུར།
རྩོམ་ཐུང་དེའི་ནང་། ལྷ་བྱམས་རྒྱལ་ལགས་ཀྱིས་ལོ་རྒྱུས་སྟེང་གི་དོན་ཆེན་གཉིས་བྲིས་འདུག གཅིག་ནི། ༡༢༦༤ལོར། འགྲོ་མགོན་འཕགས་པ་དང་ཁུ་པི་ལེ་ཁཱན་གཉིས་མཇལ་བའི་སྐབས་དང་། ཅིག་ཤོས་ནི། ༡༦༥༢ལོར། རྒྱལ་དབང་ལྔ་བ་དང་རྒྱ་ནག་གོང་མ་ཧྲུན་ཊི་གཉིས་མཇལ་བའི་སྐབས་རེད།
དོན་ཆེན་འདི་གཉིས་ནི་བོད་རྒྱའི་ལོ་རྒྱུས་སྟེང་གི་གནད་ཆེན་པོ་གཉིས་རེད་ལ། བོད་མི་དང་རྒྱ་མི་ཕྱོགས་གཉིས་ཀས་དོན་ཆེན་འདི་གཉིས་ལ་ལྟ་སྟངས་ཐ་དད་པ་རེ་བཟུང་ཡོད། བྱེ་བྲག་ཞིབ་པར་བརྗོད་ན། དེ་ཡང་ཞིབ་འཇུག་པ་དག་གིས་གནང་དོན་འདི་གཉིས་ལ་བཟུང་བའི་ལྟ་སྟངས་མི་འདྲ། ལ་ལས་དེ་ནས་བཟུང་བོད་སོག་མཆོད་ཡོན་གྱི་འབྲེལ་བའི་མགོ་ཚུགས་ཟེར།(བོད་ཀྱི་ལོ་རྒྱུས་མཁན་པོས་ཀྱང་དེ་ལྟར་བྲིས་ཡོད) ལ་ལས་དུས་དེ་ནས་བཟུང་། བོད་ནི་ཡོན་རྒྱལ་ཁབ་ཀྱི་མངའ་ཁོངས་སུ་བསྡུས་པ་རེད་ཟེར། མདོར་ན་འདི་ནི་རྩོད་གཞི་ཅན་གྱི་ལོ་རྒྱུས་ཀྱི་གནད་ཅིག་རེད། འོན་ཀྱང་ལྷ་བྱམས་རྒྱལ་གྱིས་རྩོམ་ནང་དུ་མི་སྣ་དེ་གཉིས་ཀྱི་ཐོབ་ཐང་ལ་མཐོ་དམན་གྱི་ཁྱད་པར་གནམ་ས་ལྟ་བུ་ཞིག་ཡོད་ལུགས་དང་། ལྷ་ཡི་ཚ་བོས་མི་ཡི་ཚོ་དཔོན་གྱི་ཚ་བོར་ཕྱག་བྱས་ཞེས་སྐབས་དེའི་བབ་ལ་དོགས་པ་ཅུང་ཙམ་ཡང་མི་བྱེད་པར་ཕྱི་མ་འདིའི་ལྟ་ཚུལ་ཧྲིལ་གྱིས་བཟུང་བ་ལྟ་བུ་ཞིག་བྱས་འདུག
དོན་ཆེན་གཉིས་པ་ནི། ༡༦༥༢ལོར། རྒྱལ་དབང་ལྔ་བ་དང་རྒྱ་ནག་གོང་མ་ཧྲུན་ཊི་གཉིས་མཇལ་བའི་སྐབས་རེད། ཕྱིས་ཀྱི་རྒྱ་དང་བོད། ནུབ་ཕྱོགས་ཀྱི་ཞིབ་འཇུག་པ་དག་གིས་སྐབས་དེའི་ཡིག་ཆ་དང་བསྐུར་ཡིག་དང་། དེ་དག་གི་ནང་སྤྱད་པའི་ཐ་སྙད་དང་། མི་སྣ་དེ་གཉིས་བྲིས་འདུག་པའི་སྐད་གྲགས་ཆེ་བའི་ལྡེབས་རིས་དེའི་སྟེང་ཁོང་གཉིས་ཀྱི་ཁྲི་ལ་མཐོ་དམན་ཤོར་ཡོད་མེད་དང་། རྒྱལ་དབང་ལྔ་བ་ཚང་རྒྱ་ནག་གོང་མས་ཇི་ལྟར་བསུའི་ཚུལ་གྱི་རིམ་པ་སོགས་ལ་ཉམས་ཞིབ་བྱས་ཤིང་རྩོད་གླེང་བྱུང་ཡོད། དེས་ན་དེ་ཡང་རྩོད་གཞི་ཅན་གྱི་ལོ་རྒྱུས་ཀྱི་གནད་ཅིག་རེད། འོན་ཀྱང་ལྷ་བྱམས་རྒྱལ་ལགས་ཀྱིས་ཡིན་ཤག་ཤག་གིས་རྒྱ་ནག་གོང་མ་ཉི་མར་དཔེ་བཞག རྒྱལ་དབང་ལྔ་བ་ཟླ་བར་དཔེ་བཞག་འདུག དེ་ཡང་མི་ཆོག་པ་མེད་དེ། ཉི་ཟླའི་དཔེ་འདི་ལ་གོ་བ་ལེན་ལུགས་འགའ་རེ་འདུག ཉིན་དཀར་ཉི་མ་མཐུ་ཆེ་ཞིང་། མཚན་མོར་ཟླ་བ་མཐུ་ཆེ་བ་མ་ཡིན་ནམ། འོན་ཏེ་ཁོང་གིས་ཉིན་དཀར་གྱི་ཉི་མའི་ཆེ་བ་ཁོ་ན་བརྗོད་ནས། ཉི་མའི་འོད་སྣང་གི་ཀློང་ནས་ཟླ་བ་མཐོང་མི་ཐུབ་པར་བཤད་འདུག དོན་དམ་དེ་ལྟ་བུ་ཞིག་ཡིན་ནམ།
ལར་མཆོད་ཡོན་འབྲེལ་བ་ཡིན་ཀྱང་ཆོག དཔོན་འབངས་ཀྱི་འབྲེལ་བ་ཡིན་ཀྱང་རུང་། འདི་གཉིས་ནི་ད་ལྟའི་མི་ཡིས་འདས་ཟིན་པའི་ལོ་རྒྱུས་ཀྱི་གོ་བབ་ངེས་ཅན་ཞིག་ལ་ངོས་འཛིན་སྟངས་ཀྱི་གཏམ་སྦྱོར(discourse)གཉིས་ལས་ཅི་ཡང་མིན་ལ། གཏམ་སྦྱོར་ནི་ནམ་ཡང་སྲིད་དང་དབང་དང་ཁེ་ལ་སོགས་པར་རྐྱ་འཐབ་ནས་ཡོད་པས། དོན་དམ་གཏམ་སྦྱོར་རིགས་གང་ཞིག་གི་རྒྱབ་རྩར་བདེན་པ་ལངས་ཡོད་མིན་དེ་ཐག་གཅོད་རྒྱུ་ཁག་པོ་རེད། དེ་བས་གནས་སྐབས་སུ་ལོ་རྒྱུས་ཀྱི་རྩོད་གཞི་གནད་ཆེན་དག་ལ་ནི་སྡོམ་ཚིག་འགོད་པ་ལས་རྩོད་གཞི་རང་དུ་བསྐྱུར་ན་དགའ།
དེ་ཡང་གཞི་གཅིག་ལ་གཏམ་སྦྱོར་མང་པོ་ཡོད་པ་ནི་ཆོས་ཉིད་རེད་མོད། གཏམ་སྦྱོར་གང་ཞིག་བདེན་རྫུན་དུ་འགྲོ་མིན་དེ་དེང་གི་ཆ་འདིར་སོ་སོའི་རྒྱབ་རྩའི་བཙན་གཉོམ་དང་ཡང་ན་དེ་ཉིད་ཁྱབ་རྒྱ་ཆེ་མིན་ལ་བརྟེན་ནས་ངོས་འཛིན་གྱིན་འདུག་པས། ཤན་སྟོབས་ཆེ་བའི་རྩོམ་མཁན་གྲགས་ཅན་ཚོས(ཉིན་གཅིག་མ་ཡོལ་བར་ལྷ་བྱམས་རྒྱལ་ལགས་ཀྱི་རྩོམ་དེ་ཀློག་གྲངས10000ལས་བརྒལ། འདི་ནི་བོད་ཡིག་གིས་བྲིས་པའི་དྲ་རྩོམ་ཞིག་ལ་མཚོན་ན། ཧ་ལས་དགོས་པ་ཞིག་དང་དགའ་འོས་པ་ཞིག་རེད)རྩོད་གཞི་ཅན་གྱི་ལོ་རྒྱུས་ཀྱི་གནད་འགག་གླེང་སྐབས་གཟབ་གཟབ་བྱེད་རྒྱུ་ཤིན་ཏུ་གལ་ཆེ་སྟེ། བརྩམས་ཆོས་དེས་ཀློག་པ་པོ་ཁྲི་སྟོང་མང་པོར་ཤན་ཤུགས་སྟེར་ནུས་པས་སོ།།
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


text:
མི་རིགས་དང་ཕ་སྐད་ལ་བཅངས་པའི་བརྩེ་བ་དྭངས་མ།
གངས་རིའི་ར་བ་མུ་ཁྱུད་དུ་བསྐོར་བའི་སཱ་ལའི་སྨན་ལྗོངས་ཀྱི་ཀུན་བཟོད་སྣོད་ཀྱི་ལྟེ་བ་རུ་འཚོ་ཞིང་བཞེས་པའི་ང་ཚོ་འགྲོ་བ་མིའི་རིགས་བྱུང་བ་ནས་བཟུང། ཕན་ཚུན་བརྡ་སྤྲོད་དང་འབྲེལ་འདྲིས་བྱེད་སའི་བརྒྱུད་ལམ་གཙོ་བོ་ནི་སྐད་ཆ་ཡིན་སྟབས། སོ་སོའི་སྐད་ཆ་འདི་བེད་སྤྱོད་བྱས་ནས་ཡུན་རིང་འགོར་ཡོད། རྗེས་སུ་སྐད་ཆའི་དགོས་མཁོ་དང་བསྟུན་ནས་མི་རིགས་རང་གི་སྐད་དང་ཡོངས་སུ་མཐུན་པའི་ཡི་གེ་འདི་གསར་གཏོད་མཛད་ཡོད་་། དེ་ཡང་སྐད་རིགས་ཅི་འདྲ་ཞིག་ཡིན་ཀྱང་ཐོག་མ་ཉིད་ནས་ཕུན་སུམ་ཚོགས་ཤིང་ཆ་ཚང་བ་ཞིག་མིན་པ་ནི་སྨོས་ཅི་དགོས། ཡིན་ཡང་དུས་རབས་ཀྱི་གོམ་འགྲོས་དང་བསྟུན་ནས་རང་མི་རིགས་ཀྱི་སྐད་ཡིག་ཆེན་མོ་འདི་ཡང་འཐུས་སྒོ་ཇེ་ཚང་དུ་འགྲོ་ཡོད་པ་ནི་བསྙོན་དུ་མེད།
སྐད་ཡིག་ནི་མི་རིགས་ཤིག་གི་མཚོན་རྟགས་དང་གྲུབ་ཆ་གཙོ་བོ་ཞིག་ཡིན་པས་སྐྱེ་བོ་ཀུན་གྱི་སེམས་ཁོང་གི་གཅེས་ནོར་ལྟར་དུ་འཛིན་སྐྱོང་བྱ་དགོས། དེ་བཞིན་བོད་ཡིག་ནི་བོད་མི་རིགས་ཀྱི་སྐད་དང་ཡོངས་སུ་མཐུན་པའི་བརྡ་སྤྲོད་ཀྱི་གཞུང་ལུགས་ཡིན་པས་དེ་འཛིན་སྐྱོང་སྤེལ་གསུམ་བྱ་རྒྱུ་ནི་ཤིན་ཏུ་གལ་ཆེན་ཞིག་ཡིན།
ཀྱེ་མ་ཀྱི་ཧུད། སྔོན་སོང་འོད་སྟོང་འབར་བའི་ལོ་རྒྱུས་ཀྱིས་ད་ལྟའི་ཚབ་བྱེད་མི་རུང་ཞིང་སྔོན་བྱོན་མཁས་དབང་རྣམས་ཀྱིས་མི་རིགས་འདི་ཡི་མཐར་ཐུག་གི་དོན་དུ་དཀའ་ངལ་གང་ལའང་མ་འཛེམ་པར་སྐད་ཡིག་འདི་འཐུས་ཚང་དུ་བཏང་ཡོད་མོད། དེང་གི་བོད་མི་ཕལ་ཆེ་བ་རྣམས་ཀྱིས་སྔོན་བྱོན་མཁས་པའི་ཁྲག་དང་རྔུལ་ཆུས་བསྐྲུན་པའི་འབྲས་བུ་རྣམས་བེད་སྤྱོད་དང་གཞན་ལ་ངོམ་རྒྱུ་ཕར་ཞོག ད་དུང་དེ་ལ་མཐོང་ཆུང་དང་དམའ་འབེབས་བྱེད་པར་མི་འོས་སོ།
ཁ་བ་རི་བོའི་སྤུན་གྲོགས་ཚོ། གླིང་འདིའི་མི་རིགས་གང་དང་གང་ཞིག་ཡིན་ཀྱང། སོ་སོའི་སྐད་དང་ཡི་གེ་ནི་མི་རིགས་གང་དེའི་སྲོག་ཤིང་ལྟ་བུར་གྱུར་ཡོད་པ་དང་སྲོག་ཤིང་དེ་ཡང་མི་རིགས་དེའི་སྐྱེ་བོ་ཀུན་དང་ལྷག་པར་དུ་ཕྱི་རབས་རྣམས་ཀྱིས་གཅེས་སྐྱོང་བྱེད་དགོས་པ་ནི་མི་རིགས་ཀུན་གྱི་གོམས་འགྲོས་ཤིག་དང་འཛམ་གླིང་ཡོངས་ཀྱི་ཆོས་ཉིད་ཅིག་ཀྱང་རེད། དེ་བཞིན་རང་རེའི་བོད་ལ་མཚོན་ན་བོད་ཀྱི་སྐད་ཡིག་འདི་ཉིད་རིང་ནས་བསྐྱང་རྒྱུའི་ལས་དེ་ནི་བོད་མི་སྤྱི་དང་། ལྷག་པར་བོད་གངས་ཅན་གྱི་ཕྱི་རབས་པ་དུ་མའི་གཉའ་ཐོག་ཏུ་བབས་པའི་འོས་འགན་ཅིག་ཡིན་པས་ཕྱིར། ང་ཚོ་ཕྱི་རབས་པ་རྣམས་ཀྱིས་སྒོ་གསུམ་གྱི་དྲི་མ་ལ་ལུས་བཀྲུས་ནས་གངས་ཅན་བོད་ཀྱི་སྲོག་ཤིང་ལྟ་བུར་གྱུར་བའི་སྐད་ཡིག་ཆེན་མོ་འདི་ཉིད་འཛིན་སྐྱོང་སྤེལ་གསུམ་བྱ་རྒྱུ་ནི་བོད་པའི་བུ་ཕྲུག་ཅིག་གི་མི་ཚེའི་འོས་འགན་འབའ་ཞིག་ཏུ་ངེས།
རང་རེའི་ལྗོངས་ཀྱི་སྐད་ཡིག་འདི་ཉིད་ནི་སྤྱི་ལོ་དུས་རབས་བདུན་པའི་དུས་དཀྱིལ་དུ་ཆོས་རྒྱལ་སྲོང་བཙན་སྒམ་པོས་མི་རིགས་རང་ལ་སྐད་དང་ཡི་གེ་མེད་པའི་གནས་བབ་དངོས་ལ་དམིགས་ཏེ་བློ་གསལ་བློན་པོ་ཐོན་མི་རྒྱ་གར་དུ་ཡི་གེ་སློབ་པར་མངགས། འདང་ཞིག་རྒྱོབ་དང། སྤུན་ཟླ་ལགས། དེང་གི་སྐྱེ་བོ་འགའ་ཤས་ཀྱིས་སྣང་མེད་དུ་འཇོག་བཞིན་པའི་བོད་ཀྱི་སྐད་ཡིག་འདི་ནི་སློབ་དཔོན་ཐོན་མི་རིན་པོ་ཆེས་ལམ་བགྲོད་པར་དཀའ་བའི་ངལ་བ་དང་ཚ་གྲང་བཀྲེས་སྐོམ་གྱི་སྡུག་བསྔལ། དེ་བཞིན་སྐད་བརྡ་མི་འཕྲོད་པའི་ངལ་བ་དུ་མ་ཁྱད་དུ་བསད་ནས་ཐུ་བྷོའི་མ་འོངས་པ་དང་བོད་གདོང་དམར་ཀུན་གྱི་འཚོ་རྟེན་གྱི་ཆེད་དུ་རྒྱ་གར་ནས་ཡིག་རིགས་དུ་མ་སྦྱངས་པ་མཐར་ཕྱིན་པར་མཛད་ནས་མཐར་བོད་མི་རིགས་ཀྱི་སྐད་ཡིག་འདི་ཉིད་གསར་དུ་གཏོད་ཡོད། ལོ་རྒྱུས་ལ་ཕྱིར་བལྟ་ཞིག་བྱེད་དང། བསིལ་ལྡན་བོད་ཀྱི་ལྗོངས་སུ་མི་རིགས་རང་གི་སྐད་དང་ཡོངས་སུ་མཐུན་པའི་དབྱངས་གསལ་སོ་བཞི་དར་བ་ནས་བཟུང། བོད་ཀྱི་ཆབ་སྲིད་དང་དཔལ་འབྱོར། ཆོས་ལུགས་བཅས་ལ་འཕེལ་རྒྱས་ཅི་ཙམ་ཞིག་བྱུང་ཡོད་པ་མིག་མཐོང་ལག་ཟིན་རེད། དེ་བས་མི་རིགས་ཀྱི་སྐད་ཡིག་དེས་མི་རིགས་ཀྱི་འཕེལ་རྒྱས་ལ་ཤུགས་སྣོན་བྱེད་པའི་དངོས་ཡོད་གནས་ཚུལ་ལ་དམིགས་ནས་ད་ནས་བཟུང་སྟེ་རང་རེའི་ཁ་བ་ཅན་གྱི་སྐད་དང་ཡི་གེར་དུངས་བ་ཆེས་ཆེར་དང་བརྩོན་པ་ལྷུར་་ལེན་བྱ་རྒྱུ་གཞིར་བཞག་བྱས་ནས་མི་རིགས་གཞན་གྱི་སྐད་དང་ཡི་གེའི་ཕུན་སུམ་ཚོགས་པའི་ཆ་དང་ཚན་རིག་གི་ཤེས་བྱ་ཀུན་གྱི་ལེགས་ཆ་ཕྱོགས་་སུ་བཏུས་ནས་རང་མི་རིགས་ཀྱི་སྐད་ཡིག་དར་རྒྱས་སུ་གཏོང་དགོས་པ་ལས་རང་གིས་རང་མི་རིགས་ཀྱི་སྐད་དང་ཡི་གེ་ལ་མཐོང་ཆུང་བྱེད་པ་ནི་རང་སྡུག་རང་གིས་ཉོས་པ་ལས་གཞན་ཅི།
སྤུན་ཟླ་ལགས། ཡང་གཅིག་བཤད་ན་ཁོ་བོས་རང་གི་སྐད་ཡིག་འདི་ལ་དུངས་སེམས་ཆེས་ཆེར་བཅངས་དགོས་ཟེར་བར་ཁྱོད་ཀྱིས་ཀྱང་བོད་ཡིག་་འདི་ཉིད་རིན་ཆེན་དང་དར་གོས་སྣ་ཚོགས་ཀྱི་བསྒྲོན་ཏེ་ཁྱིམ་གྱི་ཕུག་ཏུ་གཡང་རྟེན་ཇི་བཞིན་རེག་མེད་ཚོར་མེད་དུ་བཞག་ནས་དེ་ལ་གུས་པའི་ཕྱག་འཚལ་ཅིང་རེ་བའི་སྨོན་ལམ་འདེབས་ན་ཁྱོད་ནི་གོ་བ་མེད་པའི་གླང་རྒན་དང་གཉིས་སུ་མི་འདུག་ཅེས་སྡིགས་ན་འུད་ཤོབ་མིན། ད་དུང་གཞན་རིགས་ཀྱིས་སྔར་བཞིན་བོད་མི་རིགས་འདི་རྨོངས་དད་དང་སྒྱིད་ལུག་རེད་ཅེས་འཕྱ་ངེས་རེད། ཁོ་བོས་བོད་སྐད་ཡིག་འདི་འཕེལ་རྒྱས་སུ་གཏོང་དགོས་ན་ངེས་པར་ང་ཁྱོད་ཀུན་གྱིས་སྙིང་ལ་རུས་པ་བསྐྱེད་ནས་རང་མི་རིགས་ཀྱི་སྐད་་ཡིག་ལ་འབད་བརྩོན་བྱ་དགོས་ཞེས་ཟེར་བཞིན་ཡོད། འཇིག་རྟེན་འདི་ན་བརྩོན་གྲུས་ཀྱིས་མ་ཐུག་མ་རེག་པའི་དོན་དག་གང་ཞིག་ཕུན་སུམ་ཚོགས་པོར་ཡོང་བ་ནི་མཁའ་ཡི་པདྨོའི་ཚུལ་དུ་གདའ། དེ་ཡང་ཇི་སྐད་དུ“སྔོན་ཆད་ང་དང་ཁྱེད་གཉིས་མཉམ་པ་ལ་ཁྱེད་ནི་བརྩོན་འགྲུས་ཆེ་བས་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་ཐོབ། ང་ནི་ལེ་ལོ་ཆེ་བས་འཁོར་བར་འཁྱམས”ཞེས་པའི་དཔེ་ལྟར་དེང་གི་དུས་འདིར། སྤུན་ཟླ་མི་རིགས་གཞན་གྱིས་རང་རང་གི་སྐད་ཡིག་དང་ཚན་རིག་ཤེས་བྱའི་འཕུར་གྲུར་བརྟེན་་ནས་སྐབས་གསུམ་ལྷ་ཡི་ཡུལ་དང་ཟླ་བའི་གོ་ལར་བསྐྱོད་དུས་རང་རིགས་རྣམས་ནི་རྨོངས་དད་དང་མཁྲེགས་འཛིན་གྱི་མུན་ཀློང་དུ་འཁྱམས་པར་སྤྱུགས་བསམ་མམ། འུ་ཅག་མི་རིགས་ཀྱི་རེ་བ་དང་མ་འོངས་པ་ནི་ང་ཚོ་ཡིན་པས། འབྱུང་འབྱུར་མི་རིགས་འདི་ཉིད་སྣང་གསལ་གྱི་ཁམས་དང་མུན་པའི་སྨག་ཏུ་རྫོང་མི་རྫོང་མི་ནི་ང་ཚོའི་བརྩོན་པ་དང་ཚུལ་ལུགས། དེ་བཞིན་འདུ་ཤེས་དང་སྤྱོད་པ་བཅས་ལ་རག་ལས་ཐུབ།
ཁོ་བོས་སྐད་ཡིག་འདི་ལ་བརྩོན་པ་ཆེར་བསྐྱེད་ཀྱིས་སྦྱོང་དགོས་ཞེས་པ་ལ་ཡང་ངེས་པ་ཆེས་ཆེན་ཞིག་ཡོད་དེ། ང་ཚོས་གཅིག་ཏུ་སྔོན་བྱོན་མཁས་དབང་རིམ་བྱོན་གྱི་མི་ཚེའི་ལྟ་བ་དང་རིག་གནས་ལ་འཛིན་པའི་ལྟ་བ། ད་དུང་སྙིང་སྟོབས་བཅས་ལ་སློབ་སྦྱོང་བྱེད་རྒྱུ་དང་གཉིས་སུ་མཁས་དབང་རྣམས་ཀྱི་རེ་བ་སྟོང་ཟད་དུ་མི་གཏོང་བར་ཁོང་རྣམས་ཀྱི་རེ་བ་དོན་དུ་གཉེར་་བར་འབད་པ་བརྒྱ་དང་བརྩོན་པ་སྟོང་གིས་མདུན་བསྐྱོད་ཀྱི་གོམ་ཁ་བསྒྱུར་དགོས། འཇིག་རྟེན་གྱི་ཁ་དཔེར“ཕག་ལ་སྣ་དགོས། མི་ལ་བློ་དགོས”ཞེས་པའི་དཔེ་ལྟར་ང་ཚོས་ཞིབ་མོ་བློ་ཡིས་བོད་རང་གི་རིགས་གནས་ལ་ཅ་འབྱིད་ཡང་དག་པ་ཞིག་བྱ་རྒྱུ་ཡང་གནད་ཀྱི་དམ་པ་རེད། གལ་ཏེ་རང་རེ་རྣམས་ཀྱིས་རྨོངས་ཚོད་ཀྱི་དེང་གི་གསར་བྱུང་རིག་གནས་དང་སྲོལ་རྒྱུན་རིག་གནས་བཅས་ལ་མིག་བཙུམ་འཇུག་པར་རྩོམ་ན་དེ་ནི་བོད་མི་རིགས་ཀྱི་རྨོངས་དད་ཀྱི་གདོང་འབག་རྗེན་པར་སྟོན་པའི་རྟགས་མཚན་ཞིག་མ་ཡིན་་་ནམ། བདག་གིས་བསམ་ན་འུ་ཚོས་མི་རིགས་རིག་གནས་ཀྱི་ཉིང་བཅུད་བླང་ཚེ། ངེས་པར་དུ་གང་ཞིག་དུས་དང་མཐུན་མིན་དང། གང་ཞིག་མི་རིགས་འདིའི་འཕེལ་རྒྱས་ལ་མཁོ་མིན། དེ་བཞིན་གང་ཞིག་མི་རིགས་འདིའི་སེམས་ཁམས་དང་ལོ་རྒྱུས་དུས་རབས་བཅས་ལ་མཐུན་མིན་གྱི་དབྱེ་ཞིབ་ནན་པོ་མཛད་རྒྱུ་ནི་ཧ་ཅང་གལ་ཆེ་བར་སྙམ། ད་གཟོད་“སྐད་རིགས་ཐམས་ཅད་ཤེས་ན་བཟང་མོད་ཀྱང་། རང་གི་ཕ་སྐད་བརྗེད་ན་ངོ་ཚ་ཡིན”ཅེས་པའི་ཚིག་གིས་རང་ལ་དུས་དང་རྣམ་པ་ཀུན་ཏུ་སྐུལ་སློང་མཛད་ནས་ཕ་སྐད་ཕྱོགས་སུ་སྒོ་གསུམ་གཙང་མའི་གོམ་པ་ཤུགས་ཀྱིས་སྤོས་དགོས།
འཛམ་གླིང་གི་དཀར་ངོགས་འདི་རུ་འཚོ་བའི་མི་རིགས་དང་རྒྱལ་ཁབ་ཅི་འདྲ་ཞིག་ལ་བལྟས་ན་དཔལ་འབྱོར་དར་རྒྱས་སུ་ཕྱིན་ཡོད་པའི་མི་རིགས་དང་རྒྱལ་ཁབ་གང་དེའི་སྐད་དང་ཡི་གེ་བཅས་ཀྱི་དར་ཁྱབ་ཆེ་ལ་གཅིག་གྱུར་ཡོང་འདུག་པ་ཨེ་མཐོང། འོན་ཀྱང་རང་རེའི་བོད་ནི་རྗེས་ལུས་ཀྱི་འདམ་དུ་ཐིམ་དང་འཐིམ་མུས་སུ་མཆིས་པ་འདི་གཅིག་ནས་རང་རེའི་བོད་ལ་སྐད་དང་ཡི་གེ། དེ་བཞིན་མི་ཆོས་རིག་གནས་གཙང་མ་ཞིག་ལྡན་མོད་འུ་ཚོ་སྐྱེ་བོ་རྣམས་ནི་བླང་དོར་གྱི་བློ་གྲོས་མི་ལྡན་ཞིང་རྨོངས་དད་ཀྱི་བློ་མོས་ཆེ་བས་དབང་གིས་རིག་གནས་འདི་ལ་ནག་ནོག་གི་དྲི་མ་བགོས་ཤིང་ལྷ་ཆོས་རིག་གནས་ཀྱི་འོག་ཏུ་གནའ་ནས་ད་ལྟའི་བར་དུ་འཇིག་རྟེན་མི་ཡི་མཐུ་ནུས་མ་མཐོང་བར་གཉའ་སྒུར་སྒུར་བྱས་ནས་སྡོད་པའི་རྐྱེན་ཡིན་ལ། མི་བུ་རང་ལ་ལ་རྒྱ་དང་འཐབ་རྩོད་ཀྱི་སྙིང་སྟོབས། དེ་བཞིན་དེང་གི་སྣང་ཚུལ་ལྟར་ཨ་གསར་ཆེ་བའི་དབང་གིས་སོ།
ངའི་སྙིང་གི་དུམ་བུ་ཡ། བོད་ཀྱི་སྤུན་ཟླ་ལགས། སྔོན་སོང་གི་ལོ་རྒྱུས་དང་མ་འོངས་པའི་ལམ་ཁར་ང་ཚོར་ཡོད་རྒྱུ་ནི་བོད་ཀྱི་སྐད་ཡིག་དྭངས་མ་འདི་ཡིན་པས། ད་ནས་བཟུང་སྟེ་ང་ཚོས་དཔུང་པ་མཉམ་གཤིབ་ཀྱིས་སྔོན་མཁས་དབང་རིམ་བྱོན་བཞིན་སྙན་གྲགས་འཛམ་གླིང་ལ་ཁྱབ་པའི་དོན་ཆེན་་ཞིག་བསྒྲུབ་མི་ཐུབ་ཀྱང། མ་མཐའ་ཡང་མེས་པོའི་རེ་བ་སྙིང་ལ་བརྐོས་ཏེ་མེས་པོའི་ཞབས་རྗེས་དེ་སྐལ་པའི་དུས་ཀྱི་མཐའ་མར་སླེབས་ཀྱང་བསྲུང་དགོས་པ་ནི་སྨོས་མེད་རེད། མཇུག་མཐར་ཁོ་བོས་གངས་རིའི་སྤུན་ཟླ་རྣམས་ཀྱིས་རང་མི་རིགས་ཀྱི་ཁྱད་ཆོས་དང་ཡོངས་སུ་མཐུན་པའི་བོད་ཡིག་དེ་ལེགས་པར་སྦྱང་སྟེ་དུས་བསྟུན་མདུན་བསྐྱོད་དང་མ་ཡུམ་ཀྲུང་ཧྭ་རིག་པའི་ལྡུམ་ར་སྔར་ལས་མཛེས་སྡུག་ལྡན་པར་བསྐྲུན་པའི་རེ་བ་ཆེས་ཆེན་བཅངས་སོ། །
རྩོམ་པ་པོ་ནི་བོད་ལྗོངས་ཆབ་མདོ་ས་ཁུལ་མཐོ་རིམ་སློབ་འབྲིང་དང་པོ།


text:
༄༅། །བཙན་བྱོལ་བོད་མིའི་གཞུང་དངུལ་འདུ་འགོད་དང༌། ལོ་འཁོར་སྔོན་རྩིས། དངུལ་རྩིས་སྟངས་འཛིན་བཅས་ཀྱི་སྒྲིག་གཞི།
ལེའུ་དང་པོ།
སྔོན་འགྲོ།
དོན་ཚན་དང་པོ། མིང༌།
སྒྲིག་གཞི་འདི་ལ་བཙན་བྱོལ་བོད་མིའི་གཞུང་དངུལ་འདུ་འགོད་དང༌། ལོ་འཁོར་སྔོན་རྩིས། དངུལ་རྩིས་སྟངས་འཛིན་བཅས་ཀྱི་སྒྲིག་གཞི། བོད་རྒྱལ་ལོ་ ༢༡༡༨ ཕྱི་ལོ་ ༡༩༩༢ ཞེས་འབོད་རྒྱུ།
དོན་ཚན་གཉིས་པ། ཆ་རྐྱེན།
སྒྲིག་གཞི་འདི་བཙན་བྱོལ་བོད་མིའི་བཅའ་ཁྲིམས་དོན་ཚན་ ༥༢ པའི་ནང་གསེས་ ༤ དང༌། དོན་ཚན་ ༡༠༨ ཀྱི་ནང་གསེས་ ༡ བཅས་ཀྱི་འོག་བཀོད་སྒྲིག་བྱས་པ་ཡིན།
དོན་ཚན་གསུམ་པ། འགོ་འཛུགས།
སྒྲིག་གཞི་འདི་ཕྱི་ལོ་ ༡༩༩༢ ཟླ་ ༢ ཚེས་ ༡༡ ནས་འགོ་འཛུགས་བྱ་རྒྱུ།
དོན་ཚན་བཞི་པ། ཁྱབ་ཚད།
སྒྲིག་གཞི་འདིས་བོད་མིའི་སྒྲིག་འཛུགས་ཀྱི་ལས་ཁུངས་ཁག་དང༌། གཤམ་འོག་ལས་ཁུངས། རང་སྐྱོང་ཚོགས་པ་ཁག་བཅས་གཞུང་དངུལ་འགྲོ་གྲོན་གཏོང་དགོས་ཀྱི་སྒྲིག་འཛུགས་ཡོངས་ལ་ཁྱབ་པ་ཡིན།
ལེའུ་གཉིས་པ།
གཞུང་དངུལ་འདུ་འགོད།
དོན་ཚན་ལྔ་པ། ཕྱོགས་བསྡོམས་མ་དངུལ། (Consolidated Fund)
༡ བོད་མིའི་སྒྲིག་འཛུགས་ཀྱི་འབབ་ཡོང་དཔྱ་དངུལ་དང༌། ྋགོང་ས་མཆོག་གིས་གསོལ་སྩལ། ཕྱི་ནང་གི་རོགས་དངུལ་ཞལ་འདེབས། བསྡུ་ཆ། གླ་ཡོན། གཞུང་འབྲེལ་བཟོ་ཞིང་ཚོང་བུན་ཁེ་འབབ། ཉེས་ཆད། ཙག་ཙིག་ཡོང་འབབ་བཅས་འབབ་དངུལ་ཡོད་དོ་ཅོག་འཚེམས་མེད་ཕྱོགས་བསྡོམས་མ་དངུལ་དུ་ཚུད་པ་བྱེད་དགོས།
༢ ཕྱོགས་བསྡོམས་མ་དངུལ་དུ་མ་ཚུད་པའི་དངུལ་འབབ་གང་ཡང་གཞུང་དངུལ་དུ་མི་བརྩི་ཞིང༌། གཞུང་གྲོན་དུ་གཏོང་མི་ཆོག
༣ ཕྱོགས་བསྡོམས་མ་དངུལ་ནས་གཏོང་དགོས་ཀྱི་འགྲོ་གྲོན་གང་ཡང་སྤྱི་འཐུས་ལྷན་ཚོགས་ཀྱིས་གཏན་འབེབས་ལོ་རེའི་གཏོང་ལེན་ཁྲིམས་ཡིག་ (Appropriation Act) གམ། ཚོད་དཔག་འཆར་རྩིས་ལ་འོས་ཤོག་བསྡུས་པའི་ (Vote on Account) ཐོག་ནས་བཀའ་འཁྲོལ་མ་ཐོབ་པ་ཞིག་འགྲོ་སོང་སྔོན་བཏང་བཀའ་འཁྲོལ་རྗེས་ཞུའི་རྩིས་འགྲོ་ནམ་ཡང་གཏོང་མི་ཆོག
༤ གོང་གསལ་ནང་གསེས་དང་པོ་ནས་གསུམ་པའི་བར་གང་རུང་དང་འགལ་བའི་གནས་ཚུལ་བྱུང་ན་དཔལ་འབྱོར་གྱི་སྒྲིག་གཞི་དང་འགལ་ཚབས་ཆེ་ཤོས་དེ་ཡིན་པས་དབང་ལྡན་འགན་འཛིན་དང༌། འགན་འཁྲིའི་ལས་བྱེད་ངོས་བཟུང་ཐེར་འདོན་ཐོག་སྒྲིག་གཞི་གཞིར་བཟུང་ཉེས་ཆད་ཡན་པོར་མ་སོང་བ་གཏོང་དགོས། སྒྲིག་གཞི་གཏན་འབེབས་ཀྱིས་བཙུགས་པའི་བཀའ་ཤག་དང༌། སྤྱི་འཐུས་ལྷན་ཚོགས་ཀྱི་ཚོགས་གཙོའི་ངལ་སེལ་ཐེབས་རྩའི་མ་དངུལ་དང༌། ཆོས་རིག་ལས་ཁུངས་ཀྱི་འཆར་ཅན་མིན་པའི་མཆོད་འབུལ་དང༌། ཞབས་བརྟན་འཕར་དངུལ་བཅས་དོན་ཚན་འདིའི་ནང་ཚུད་མ་དགོས་པ་ཡིན།
དོན་ཚན་དྲུག་པ། ངེས་མེད་དགོས་དངུལ།
༡ གློ་བུར་ངེས་མེད་གཞུང་གྲོན་གཏོང་དགོས་རིགས་ཀྱི་ཆེད་སྤོམ་ཚོད་དངུལ་འབབ་མང་མཐའ་ལོ་འཁོར་སྔོན་རྩིས་ཀྱི་ཚོད་དཔག་འགྲོ་གྲོན་སྤྱི་བསྡོམས་ཀྱི་བརྒྱ་ཆ་བཅུ་བཞི་ལས་མ་བརྒལ་བ་ཞིག་ངེས་མེད་དགོས་དངུལ་ཞེས་པའི་རྩིས་འགོའི་འོག་ལོ་འཁོར་སྔོན་རྩིས་སུ་བཀའ་ཤག་གི་རྩིས་ཁོངས་སུ་འཇོག་རྒྱུ་དང༌། དགོས་གལ་ནམ་བྱུང་ལ་བཀའ་ཤག་ལྷན་རྒྱས་རྩ་འབོར་གསུམ་ཆ་གཉིས་ཡན་གྱིས་མོས་མཐུན་ཆོག་མཆན་དང༌། དགོས་དངུལ་སྤྲོད་འཐུས། (གློ་བུར་ངེས་མེད་ཅེས་པ་ལོ་འཁོར་སྔོན་རྩིས་འགོད་སྐབས་གཏོང་དགོས་ཚོད་དཔག་མེད་པར་གློ་བུར་དགོས་ངེས་ཀྱི་གཏོང་དགོས་གསར་བྱུང་གྲས་ལ་གོ་དགོས།)
༢ ངེས་མེད་དགོས་དངུལ་ནས་གཏན་འཇགས་ལས་བྱེད་པའི་ཕོགས་དང༌ཁེ་ཕན་གཞན། སྤོ་རུང་མིན་པའི་མཁར་དབང་ཉོ་སྒྲུབ། ཨར་ལས། སྔ་གཡར། བུན་སྐྱེད་བཅས་སུ་གཏོང་མི་ཆོག
༣ ལས་བྱེད་གསར་བསྐོ་དང༌། གནས་སྤར། གནས་སྤོ། ཆོད་གན། བར་བརྒལ་བཀོད་སྒྲིག་བཅས་བར་མའི་དུས་ཡུན་གྱི་གླ་ཕོགས་ཆེད་བཀའ་དྲུང་ཡིག་ཚང་གི་རྩིས་ཁོངས་སུ་སྤོམ་དངུལ་གྱི་རྩིས་འགོའི་འོག་དངུལ་འབོར་རན་འཚམས་ཤིག་འཇོག་འཐུས་དང༌། དགོས་གལ་ནམ་བྱུང་སྐབས་བཀའ་ཤག་ནས་འདོན་སྤྲོད་བཀའ་འཁྲོལ་ཞུ་དགོས།
༤ ལོ་འཁོར་སྔོན་རྩིས་ཀྱི་རྒྱུན་གྲོན་རྩིས་འགོ་ཕོགས་ནང་ཐོབ་གསེང་དངུལ་བསྒྱུར་དང་། ཡུལ་ཐང་གུན་གསབ་སྤར་ཆ་ཇི་བྱུང་སྤྲོད་དམིགས་ཆེད་སྤོམ་དངུལ་རན་འཚམས་ཟུར་དུ་ཞུ་དགོས། སྤོམ་དངུལ་འདི་ནས་གླ་ཕོགས་ཐོག་ཁ་བསྒྱུར་མི་ཆོག
ལེའུ་གསུམ་པ།
ལོ་འཁོར་སྔོན་རྩིས་འབུལ་ཚུལ།
དོན་ཚན་བདུན་པ། ལོ་འཁོར་སྔོན་རྩིས།
༡ ལས་ཁུངས་སོ་སོའི་ཁྱབ་ཁོངས་སུ་ཡོད་པའི་གཤམ་འོག་ལས་ཁུངས་དང༌། སྨན་ཁང༌། སློབ་གྲྭ། འཛིན་སྐྱོང་དབང་བྱུས་འོག་ཡོད་པའི་རང་སྐྱོང་སྡེ་ཚན། འགྲོ་གྲོན་ཆ་ཚང་གཞུང་ནས་གཏོང་དགོས་ཀྱི་རང་སྐྱོང་སྒྲིག་འཛུགས་ཁག་བཅས་ནས་འཆར་ལོའི་ལོ་འཁོར་སྔོན་རྩིས་གཏན་འབེབས་རེའུ་མིག་ཏུ་བཀོད་པ་ལས་ཁུངས་སོ་སོའི་གཏོང་ལེན་འགན་འཛིན་གྱི་མིང་རྟགས་བཀོད་པ་དང་རང་སྐྱོང་སྒྲིག་འཛུགས་ཡིན་ན་སྒྲིག་འཛུགས་སོ་སོའི་འཛིན་སྐྱོང་ལྷན་ཚོགས་ཀྱིས་གཏན་འབེབས་བྱས་པ་བཅས། ལོ་ལྟར་ཕྱི་ཟླ་ ༡ ཚེས་ ༡ འགྱངས་མེད་དཔལ་འབྱོར་ལས་ཁུངས་སམ། སྡེ་ཚན་སོ་སོར་ཕུལ་ཟིན་པ་དགོས་རྒྱུ། གོང་གསལ་ཚེས་ནས་ཕུལ་མ་ཐུབ་པའི་གནས་ཚུལ་བྱུང་ཚེ་རྒྱུ་མཚན་དང་སྦྲགས་འབྲེལ་ཡོད་ལས་ཁུངས་སམ་སྡེ་ཚན་ནས་དུས་འགྱངས་ཞུ་དགོས། དགོས་དངུལ་དབུས་ནས་གཏོང་མ་དགོས་པ་ཡིན་ཚེ་ལོ་རེའི་སྔོན་རྩིས་ས་གནས་འཐུས་མིའི་ཚོགས་འདུ་སོ་སོ་ནས་དུས་ཚོད་རྒྱས་བཅད་ནང་ཞུ་དགོས། ས་འཐུས་མེད་རིགས་དབུས་ནས་ཞུ་དགོས།
༢ རྒྱུན་ལྡན་དང་དམིགས་བསལ་ཡོང་ཁུངས་དང༌། འགྲོ་གྲོན་གྱི་རྩིས་འགོ་མ་འདྲེས་པར་བཀོད་ཐོག་དམིགས་བསལ་འབབ་གྲོན་ཡོངས་ལ་ལས་འཆར་དང་དགོས་དམིགས་རྒྱུ་མཚན་གསལ་བཤད་མཉམ་འབུལ་དགོས་རྒྱུ།
༣ ཨར་ལས་དང༌། བཟོ་འཕྲུལ་འཛུགས་སྐྲུུན་རིགས་ཀྱི་ཚོད་དཔག་རྩིས་འཆར་འབྲེལ་ཡོད་ཁྱད་མཁས་ཀྱི་མི་སྣས་སྲོལ་མཐུན་བཀོད་པ་དགོས་ངེས་ཀྱི་ས་ཁྲ་དང༌། ཚད་རིས་བཅས་ཆ་ཚང་མཉམ་སྦྱར་དགོས་པ་དང༌། ཅ་དངོས་ཉོ་སྒྲུབ་དགོས་རིགས་གོང་ཐང་ཚད་འཛིན་ཡིག་ཆ་ཁག་ཀྱང་མཉམ་སྦྱར་གྱིས་ཚོད་དཔག་འཆར་རྩིས་ཚོགས་ཆུང་ལ་འབུལ་དགོས། ཅི་སྟེ་དེ་འདྲའི་ཞིབ་ཆའི་ཚོད་དཔག་སྔོན་རྩིས་འགོད་འབུལ་མ་ཐུབ་པའི་རིགས་འབྲེལ་ཡོད་ལས་ཁུངས་ནས་གཏན་འབེབས་བྱས་པའི་རོབ་ཚོད་ཀྱི་ཚད་གཞི་ལྟར་སྔོན་རྩིས་སུ་བཀོད་པ་བཀའ་འཁྲོལ་ཆོག་རྒྱུ་དང༌། དངུལ་འབབ་མ་བཏོན་སྔོན་དུ་ཞིབ་ཆའི་སྲོལ་མཐུན་ཚོད་དཔག་སྔོན་རྩིས་དང༌། འབྲེལ་ཡོད་ཡིག་ཆ། ས་ཁྲ་དགོས་རིགས་སྤྱི་འཐུས་རྒྱུན་ལས་སུ་ཕུལ་ཏེ་བཀའ་འཁྲོལ་བྱུང་མཚམས་དགོས་དངུལ་འདོན་འཐུས།
༤ ལོ་འཁོར་སྔོན་རྩིས་ནང་རྩིས་འགོ་གསལ་འགོད་བྱ་སྟབས་མ་བདེ་བའི་གསང་བའི་འགྲོ་གྲོན་ཁག་ལས་ཁུངས་སོ་སོའི་གསང་བའི་སྔོན་རྩིས་ནང་སྡེ་ཚན་དང༌། འགྲོ་ཁུངས་ཞིབ་བཀོད་ཀྱིས་བཀའ་ཤག་གི་ཆོག་མཆན་ཡིག་ཐོག་བཀོད་རྗེས། སྤྱི་ཡོངས་སྔོན་རྩིས་ནང་གསང་བའི་འགྲོ་གྲོན། ཞེས་པའི་རྩིས་འགོ་ཙམ་ལས་གསལ་ཁ་མི་དགོས།
༥ བཀའ་ཤག་དང༌། ལས་ཁུངས་ཁག་སུ་ཐད་ནས་རོགས་དངུལ་དང༌། བུན་དངུལ་གསར་དུ་ལེན་དགོས་མཐའ་དག་ལེན་འཐུས་དང༌། དེ་འབྲེལ་གྱི་ཆོད་ཡིག་ཁག་གི་འཆར་ཟིན་རྣམས་དང༌། འགྲོ་གྲོན་གཏོང་ཕྱོགས་ཀྱི་འཆར་གཞི་ཁ་གསལ་བཅས་བཀའ་ཤག་བརྒྱུད་སྤྱི་འཐུས་ལྷན་ཚོགས་སམ་དེའི་རྒྱུན་ལས་ཚོགས་ཆུང་ནས་ཆོག་མཆན་ཞུ་དགོས། ཆོག་མཆན་འདི་རིགས་ཀྱི་སྙན་ཞུ་ཚོགས་དྲུང་ལས་ཁུངས་སུ་འབྱོར་བ་ནས་ལས་ཉིན་བཅུའི་ནང་ལན་གསལ་མ་བྱུང་ཚེ་ཆོག་མཆན་ཐོབ་པར་ཆ་འཛིན་བྱ་འཐུས།
༦ ལས་ཁུངས་སམ། སྡེ་ཚན་སོ་སོས་ཁྱབ་ཁོངས་གཤམ་འོག་ལས་ཁུངས་དང༌། རང་སྐྱོང་སྡེ་ཚན་ཁག་གི་ལོ་འཁོར་སྔོན་རྩིས་དེ་དག་ཞིབ་འཇུག་གིས་མཐའ་མའི་དངུལ་འབབ་ལས་ཁུངས་སམ། སྡེ་ཚན་སོ་སོའི་ལོ་འཁོར་སྔོན་རྩིས་སུ་ཚུད་པ་བྱས་ཏེ་ལོ་འཁོར་སྔོན་རྩིས་ཁ་ཤོག་དང་བཅས་ལོ་ལྟར་ཕྱི་ཟླ་ ༡ ཚེས་ ༡ འགྱངས་མེད་དཔལ་འབྱོར་ལས་ཁུངས་སུ་ཕུལ་ཟིན་པ་དགོས་རྒྱུ་དང༌། དཔལ་འབྱོར་ལས་ཁུངས་ཀྱིས་ཁུངས་སོ་སོའི་འགྲོ་གྲོན་ཚོད་དཔག་འཆར་རྩིས་རྣམས་སྔོན་རྩིས་ཚོགས་འདུ་ཚོགས་ཚེས་ཀྱི་ལས་ཉིན་བཅོ་ལྔའི་སྔོན་ནས་འགྱངས་མེད་སྤྱི་འཐུས་ལྷན་ཚོགས་ཀྱི་ཚོགས་དྲུང་ལས་ཁུངས་སུ་ཕུལ་ཟིན་པ་དགོས། གོང་གསལ་ཚེས་ཆའི་ནང་འབུལ་མ་ཐུབ་པའི་གནས་ཚུལ་བྱུང་ཚེ་རྒྱུ་མཚན་དང་སྦྲགས་སྤྱི་འཐུས་ལྷན་ཚོགས་སམ་དེའི་རྒྱུན་ལས་ནས་དུས་འགྱངས་ཞུ་དགོས།
༧ དཔལ་འབྱོར་ལས་ཁུངས་ཀྱི་ཁྱབ་ཁོངས་མ་ཡིན་པའི་ལས་ཁུངས་དང༌། སྡེ་ཚན། རང་སྐྱོང་བཅས་ཚང་མའི་ལོ་འཁོར་སྔོན་རྩིས་བཀའ་བློན་ཡོད་པའི་ལས་ཁུངས་ཤིག་བརྒྱུད་དཔལ་འབྱོར་ལས་ཁུངས་སུ་འབུལ་དགོས་ཤིང༌། སྤྱི་འཐུས་ཚོགས་དྲུང་ལས་ཁུངས་དང༌། ཆེས་མཐོའི་ཁྲིམས་ཞིབ་ཁང་ཁྱབ་ཁོངས་དང་བཅས་པ། དབུས་འོས་བསྡུ་ལས་ཁང༌། ལས་བྱེད་འདེམས་བསྐོ་ལྷན་ཁང༌། སྤྱི་ཁྱབ་རྩིས་ཞིབ་ལས་ཁང་ཁྱབ་ཁོངས་དང་བཅས་ཀྱི་ལོ་འཁོར་སྔོན་རྩིས་ཐད་ཀར་དཔལ་འབྱོར་ལས་ཁུངས་སུ་གཏོང་དགོས།
༨ ལོ་འཁོར་སྔོན་རྩིས་ཕྱོགས་བསྡོམས་མ་དངུལ་ཁོངས་སུ་རྒྱུན་གྲོན་ལས་གཞན་པའི་ལས་དོན་བྱེ་བྲག་པ་དང༌། ཟུར་བཀོལ་རྩིས་གྲོན་གྱི་རྩིས་འགོ་བཀའ་འཁྲོལ་ཡོད་རིགས་དངོས་སུ་ལག་ལེན་བསྟར་སྐབས་མ་འདང་པའམ། འཕར་བྱུང༌། ལས་མཇུག་མ་བསྒྲིལ་བའི་དངུལ་ལྷག་རྩིས་ལོ་རྗེས་མའི་ནང་ལས་དོན་མཇུག་བསྒྲིལ་བྱ་རྒྱུ། ཡང་ན་གློ་བུར་གལ་ཆེའི་ལས་དོན་གསར་པ་བྱུང་ཚེ་དེའི་འགྲོ་གྲོན་འཆར་གཞི་ཁ་གསལ་བཀའ་ཤག་བརྒྱུད་སྤྱི་འཐུས་ལྷན་ཚོགས་མ་ཚོགས་པའི་སྐབས་སུ་དེའི་རྒྱུན་ལས་ནས་ཆོག་མཆན་ཞུ་དགོས། གློ་བུར་ལས་དོན་གྱི་ཁོངས་སུ་རྒྱུན་གྲོན་རྩིས་འགོ་ཟུར་དུ་ཡོད་མེད་ལ་མ་ལྟོས་པར་ལས་དོན་དེ་འབྲེལ་གྱི་འགྲོ་གྲོན་ཆ་ཚང་ཚུད་དགོས་པ་ལས་རྒྱུན་གྲོན་ནས་གཏོང་མི་ཆོག
༩ ཟུར་བཀོལ་སྔོན་རྩིས་ཁོངས་བཀའ་འཁྲོལ་ཐོབ་ཟིན་པའི་ལས་འཆར་གང་ཞིག་ལས་མཇུག་མ་བསྒྲིལ་བའི་དངུལ་ལྷག་ཡོད་ཚེ་རྩིས་ལོ་རྗེས་མའི་སྔོན་རྩིས་ནང་མཇུག་སྐྱོང་ཆེད་འགྲོ་སོང་གཏོང་འཐུས་བཀའ་ཤག་བརྒྱུད་དོན་ཚན་ ༧ པའི་ནང་གསེས་ ༨ པ་ལྟར་བར་བརྒལ་བཀའ་འཁྲོལ་ཞུ་དགོས།
དོན་ཚན་བརྒྱད་པ། ལོ་འཁོར་སྔོན་རྩིས་བཀའ་འཁྲོལ།
༡ བོད་མིའི་སྒྲིག་འཛུགས་ཀྱི་ལས་ཁུངས་མ་ལག་ཁོངས་གཏོགས་དང་བཅས་པའི་ཚོད་དཔག་འཆར་རྩིས་ཡོངས་རྫོགས་ཕྱོགས་བསྡོམས་ཀྱིས་ཡོང་འབབ་དང༌། འགྲོ་སོང་ཞིབ་འཁོད་ཀྱི་ལོ་འཁོར་སྔོན་འཆར། དཔྱ་དངུལ་ཁག་གི་ཁྲིམས་འཆར། འབབ་ཁུངས་གཞན་དག་གི་ཁྲིམས་འཆར་དང༌། སྒྲིག་འཆར་གསར་པ། ཁྲིམས་སྒྲིག་བསྐྱར་བཅོས་ཀྱི་འཆར་ཟིན། དངུལ་འབབ་ཡོང་ཁུངས་གཏན་འཁེལ་ཟིན་རིགས་ཀྱི་བཀའ་འཁྲོལ་ལམ། ཆོད་དོན་ཡིག་ཆ་ཁག་བཅས་ཕྱོགས་སྒྲིག་གིས་ལོ་འཁོར་སྔོན་རྩིས་གཏན་འབེབས་དུས་ཚེས་ཉིན་དཔལ་འབྱོར་བཀའ་བློན་གྱིས་སྤྱི་འཐུས་ལྷན་ཚོགས་སུ་ངོ་སྤྲོད་གསུང་བཤད་དང་བཅས་འབུལ་ལམ་ཞུ་དགོས།
༢ དེ་ལྟར་འགོད་འབུལ་ཞུས་པའི་ལོ་འཁོར་སྔོན་རྩིས་ལ་སྤྱི་འཐུས་ལྷན་ཚོགས་ཀྱིས་བཅའ་ཁྲིམས་དང་སྒྲིག་གཞིའི་དོན་ཚན་ཁག་གཞིར་བཟུང་སྡེ་ཚན་འདྲེས་མེད་རིམ་བཞིན་ཞིབ་འཇུག་གྲོས་བསྡུར་གྱིས་སྣོན་འཕྲི་བསྒྱུར་བཅོས་ཇི་དགོས་བྱ་རྒྱུ། འོན་ཀྱང་ལས་དོན་བྱེ་བྲག་པར་དམིགས་པའི་དངུལ་འབབ་ཀྱི་རོགས་རམ་གཏན་འཁེལ་ཟིན་པ་རྣམས་ལ་སྣོན་འཕྲི་དང༌། གཏོང་ཡུལ་བརྗེ་བསྒྱུར་མི་བྱེད། ལས་འཆར་བྱེ་བྲག་པར་དམིགས་པ་མ་ཡིན་པའི་ཟུར་བཀོལ་གྱི་དངུལ་འབབ། ལས་འཆར་བྱེ་བྲག་པའམ། དངུལ་འབབ་ཡོང་ཁུངས་བྱེ་བྲག་པ་བཅའ་ཁྲིམས་ཀྱི་འབྲུ་དོན་དང་བོད་མིའི་སྒྲིག་འཛུགས་ཀྱི་སྲིད་བྱུས་དང་མི་མཐུན་པའི་རིགས། ཡང་ན་ཆབ་སྲིད་ལ་གནོད་སྐྱོན་འབྱུང་གཞིའི་དོགས་གནས་ཡོད་རིགས་བཅས་ལ་བཀག་འགོག་དང༌། དངུལ་འབབ་ཡོང་ཁུངས་གཏན་འཁེལ་མ་ཟིན་པའི་ལས་འཆར་རིགས་ལ་སྣོན་འཕྲི་བསྐྱར་བཅོས་བྱ་འཐུས།
༣ སྤྱི་འཐུས་ལྷན་ཚོགས་སུ་སྒྲིག་གཞི་ལྟར་བགྲོ་གླེང་འོས་བསྡུ་ཟིན་ཏེ་གཏོང་ལེན་ཁྲིམས་འཆར་གཏན་འབེབས་ལ་སྲིད་སྐྱོང་གིས་ཆོག་མཆན་སྩལ་ཐོན་བྱུང་རྗེས་འཛིན་སྐྱོང་ལ་དེར་གསལ་གྱི་དཔྱ་དངུལ་ཡོང་འབབ་བསྡུ་ལེན་དང༌། འགྲོ་གྲོན་གཏོང་རྒྱུའི་དབང་ཚད་ཐོབ་པ་བཞིན་གཤམ་འོག་ལས་ཁུངས་དང༌། རང་སྐྱོང་སྡེ་ཚན་བཅས་པར་བཀའ་འཁྲོལ་བཀོད་ཁྱབ་གཏོང་རྒྱུ།
༤ ཕྱི་ཟླ་ ༣ ཚེས་ ༣༡ ནང་ཚུན་འཆར་ལོའི་ལོ་འཁོར་སྔོན་རྩིས་གཏོང་ལེན་ཁྲིམས་ཡིག་གིས་གཏན་འབེབས་མ་ཐུབ་པའི་གནས་ཚུལ་བྱུང་སྐབས་འཆར་ལོའི་ཟླ་གྲངས་དང་པོ་བཞིའི་གཞུང་གྲོན་ཚོད་དཔག་འཆར་རྩིས་ལ་འོས་ཤོག་བསྡུས་ཏེ་ (Vote on Account) བཀའ་འཁྲོལ་ཞུ་དགོས།
དོན་ཚན་དགུ་པ། ཁ་བསྒྱུར།
ཕོགས་ཐོབ་དང་དམིགས་བསལ་རྒྱུན་གྲོན་ཕུད་པའི་རྩིས་འགོ་གཅིག་ནས་གཞན་རྒྱུན་གྲོན་རྩིས་འགོ་ཁག་ལ་དངུལ་འབབ་ཁ་བསྒྱུར་དགོས་རིགས་ལས་ཁུངས་དང་ཁྱབ་ཁོངས་བཅས་པས་ལོ་ལྟར་ཕྱི་ཟླ་ ༩ ཚེས་ ༣༠ དང་ཕྱི་ཟླ་ ༡༢ ཚེས་ ༣༡ སོ་སོའི་ནང་ཚུན་དཔལ་འབྱོར་ལས་ཁུངས་སུ་ཕུལ་ཟིན་པ་དང་། དཔལ་འབྱོར་ལས་ཁུངས་ཀྱིས་སྤྱི་འཐུས་རྒྱུན་ལས་སུ་ཕུལ་ཏེ་ལོ་ལྟར་ཕྱི་ཟླ་ ༡༠ ཚེས་ ༡༥ དང་ཕྱི་ཟླ་ ༡ ཚེས་ ༡༥ སོ་སོའི་ནང་ཚུན་བཀའ་འཁྲོལ་ཞུ་ཐུབ་པ་དགོས།
ལེའུ་བཞི་པ།
དངུལ་རྩིས་སྟངས་འཛིན།
དོན་ཚན་བཅུ་པ། དངུལ་རྩིས་ལོ་མཚམས།
༡ ཕྱི་ཟླ་ ༤ ཚེས་ ༡ ནས་རྗེས་ལོའི་ཕྱི་ཟླ་ ༣ ཚེས་ ༣༡ བར་ལ་དངུལ་རྩིས་ལོ་འཁོར་དུ་མཚམས་འཛིན་བྱས་ཏེ་ལོ་ལྟར་ཕྱི་ཟླ་ ༣ ཚེས་ ༣༡ ལ་འདས་ལོའི་རྩིས་སྒོ་བརྒྱབ་རྒྱུ་དང༌། ཟླ་ ༤ ཚེས་ ༡ ལ་གསར་ལོའི་རྩིས་འགོ་འཛུགས་དགོས།
༢ རྩིས་ཞིབ་སྒྲིག་གཞི་གཞིར་བཟུང་རྩིས་སྒོ་བརྒྱབས་པ་ནས་དུས་ཡུན་ངེས་ཅན་ནང་ལས་ཁུངས་སོ་སོའི་རྩིས་ཁྲ་རྩིས་ཞིབ་ལས་ཁང་ལ་འབུལ་དགོས་པ་དང༌། རྩིས་ཞིབ་ལས་ཁང་ནས་རྩིས་ཞིབ་གནང་སྟེ་སྙན་ཤོག་རྩིས་སྒོ་བརྒྱབས་པ་ནས་ཟླ་དགུའི་ནང་ཚུན་ཚོགས་དྲུང་ལས་ཁུངས་སུ་ཕུལ་ཟིན་པ་དགོས། རྩིས་ཞིབ་ལས་ཁང་གི་རྩིས་ཁྲར་རྩིས་ཞིབ་བྱེད་པོ་རྩིས་ཞིབ་ཚོགས་ཆུང་རེ་ལོ་ལྟར་སྤྱི་འཐུས་རྒྱུན་ལས་ཀྱིས་བསྐོ་གཞག་གནང་རྒྱུ་དང༌། དེས་རྩིས་ཞིབ་ཀྱི་གཏོང་ཡོང་ཡོངས་རྫོགས་ཀྱི་རྩིས་ཁྲར་རྩིས་ཞིབ་བགྱིས་ཏེ་དག་མཆན་འཁོད་པའི་སྙན་ཤོག་གོང་བཞིན་ཟླ་དགུའི་ནང་ཚུན་ཚོགས་དྲུང་ལས་ཁུངས་སུ་ཕུལ་ཟིན་པ་དགོས།
༣ འབྲེལ་ཡོད་སྡེ་ཚན་གྱིས་རྩིས་ཁྲ་དུས་ཐོག་རྩིས་ཞིབ་པར་མ་ཕུལ་བའམ། རྩིས་ཞིབ་པའི་དྲི་བ་དང་དགག་བྱར་ལན་འདེབས་ཚུལ་མཐུན་མ་བྱུང་བའི་དབང་གིས་གོང་གསལ་དུས་ཡུན་ནང་རྩིས་ཞིབ་སྙན་ཐོ་མ་འབྱོར་བ་བྱུང་ཚེ་སྡེ་ཚན་དེའི་དགོས་དངུལ་སྐབས་བསྟུན་བཀའ་ཤག་གམ་སྤྱི་འཐུས་ཀྱིས་བཀག་བསྐྱིལ་བྱེད་ཆོག
དོན་ཚན་བཅུ་གཅིག་པ། གཏོང་ལེན་དང༌། རྩིས་ཀྱི་འགན་དབང༌།
༡ བོད་མིའི་སྒྲིག་འཛུགས་ཀྱི་དཔལ་འབྱོར་གྱི་དབང་ཚད་དང༌། གཏོང་ལེན། རྩིས་ཀྱི་འགན་འཁུར་ཡོངས་རྫོགས་བཀའ་ཤག་ལ་ཡོད་པར་ངོས་འཛིན་བྱ་རྒྱུ་དང༌། དཔལ་འབྱོར་བཀའ་བློན་བརྒྱུད་དབང་ཚད་ཁྱབ་བསྒྱུར་བྱ་རྒྱུ།
༢ ལས་ཁུངས་སོ་སོའི་དྲུང་ཆེ་དང༌། འགན་འཛིན། དེ་དག་གི་ལས་རོགས། ཡང་ན་ལས་བྱེད་གཞན་དག་བཅས་ལ་སྐབས་བསྟུན་དངུལ་འབོར་གྲངས་བཅད་ཀྱི་དཔལ་འབྱོར་དབང་ཚད་དུས་ནས་དུས་སུ་སྤྲོད་རྒྱུ་དང་གཏོང་ལེན་འགན་འཛིན་དུ་བསྐོ་གཞག་བྱ་རྒྱུ་བཅས་བཀའ་ཤག་གིས་འཛིན་སྐྱོང་བཀོད་ཁྱབ་བརྒྱུད་བྱ་རྒྱུ།
༣ འགྲོ་གྲོན་ཆ་ཚང་ངམ། ཆ་ཤས་གཞུང་ནས་གཏོང་དགོས་ཀྱི་རང་སྐྱོང་སྡེ་ཚན་མཐའ་དག་གི་ཚོགས་པའི་དམིགས་ཡུལ་བརྗེད་བྱང་དང༌། སྒྲིག་གཞི་སྤྱི་འཐུས་ལྷན་ཚོགས་སམ། སྤྱི་འཐུས་རྒྱུན་ལས་ཀྱི་ཆོག་མཆན་ཐོབ་པ་ཞིག་དང༌། གནས་ཡུལ་གཞུང་གི་དེབ་སྐྱེལ་ཁྲིམས་སྲོལ་དང་མི་འགལ་ཞིང༌། དེབ་སྐྱེལ་ལག་འཁྱེར་ཚད་ལྡན་ཡོད་པ་ཞིག་དགོས་ཁར། ཚོགས་པ་རང་གི་སྒྲིག་གཞིར་གསལ་བའི་གཏོང་ལེན་འགན་འཛིན་བརྒྱུད་དགོས་དངུལ་གཏོང་ལེན་བྱ་རྒྱུ་དང༌། གཞུང་གི་དཔལ་འབྱོར་དང༌། རྩིས་ཞིབ་ཀྱི་སྒྲིག་གཞི་ཡོངས་རྫོགས་སྲུང་བརྩི་ཞུ་དགོས། རང་སྐྱོང་སྡེ་ཚན་དེ་དག་ལ་རོགས་དངུལ་སྤྲོད་འོས་མིན་མཁྱེན་རྟོགས་སླད་སྡེ་ཚན་དེ་དག་གི་སྔ་ལོའི་རྩིས་ཞིབ་བྱས་པའི་རྩིས་ཁྲ་ཆ་ཚང་འབུལ་དགོས།
དོན་ཚན་བཅུ་གཉིས་པ། དངུལ་ཁང་རྩིས་སྒོ།
༡ ལས་ཁུངས་སམ། སྡེ་ཚན་སོ་སོའི་ལོ་འཁོར་སྔོན་རྩིས་ཀྱི་འབབ་ཁོངས་སུ་ཡོད་པ་མ་ཡིན་པའི་ཕྱོགས་བསྡོམས་མ་དངུལ་གྱི་གཞུང་དངུལ་ཡོངས་རྫོགས་རྒྱལ་ཁབ་གང་དུ་ཡོད་རུང་འཛིན་སྐྱོང་བཀའ་ཤག་གི་བཀའ་འཁྲོལ་ཡོད་པའི་དངུལ་ཁང་གི་ནང་བཀའ་ཤག་ནས་དམིགས་འཛུགས་བྱས་པའི་མཚན་ཐོག་ཏུ་འཇོག་དགོས་ཤིང༌། ལོ་རེའི་ལོ་འཁོར་སྔོན་རྩིས་གཏོང་འཆར་དགོས་མཁོར་གཞིགས་པའི་ཟླ་དུས་རྒྱས་བཅད་ཀྱི་གཏན་འཇགས་དང༌། རྒྱུན་འགྲོའི་རྩིས་ཁག་ཏུ་འཇོག་རྒྱུ།
༢ བཀའ་ཤག་གི་བཀའ་འཁྲོལ་དང་འབྲེལ་དཔལ་འབྱོར་བཀའ་བློན་དང༌། བཀའ་བློན་གཞན་སུ་རུང་གཅིག་བཅས་བཀའ་བློན་གཉིས་ཀྱི་མིང་རྟགས་མ་བཀོད་པར་གོང་གསལ་དངུལ་འབོར་ནས་འདོན་གཏོང་མི་ཆོག
༣ དབུས་སམ། ཕྱོགས་མཐའི་ལས་ཁུངས་ཁག་བཅས་སྡེ་ཚན་གང་དུའང་ཁུངས་དེའི་ལོ་འཁོར་སྔོན་རྩིས་ཀྱི་བྱུང་རྩིས་ནང་མ་འཁོད་པའི་དངུལ་འབབ་ཅིག་བྱུང་ཚེ་ཟླ་གྲངས་གསུམ་གྱི་ནང་ཚུན་ཕྱོགས་བསྡོམས་མ་དངུལ་རྩིས་ཁོངས་སུ་བཅུག་ཟིན་པ་དགོས། རྒྱུ་མཚན་ཚད་ལྡན་མེད་པར་དུས་འགྱངས་གྱུར་ཚེ་དེའི་རིང་དངུལ་ཁང་གི་སྐྱེད་འབབ་དང་མཉམ་པའི་དངུལ་འབོར་འགན་འཁྲིའི་ལས་བྱེད་པས་བསྒྲུབ་དགོས།
༤ རྡ་སར་ཡོད་པའི་ལས་ཁུངས་ཁག་དང༌། སྡེ་ཚན་སོ་སོར་རྒྱུན་གྲོན་དགོས་དངུལ་དངུལ་ཁང་དུ་དངུལ་རྩིས་ཟུར་ཉར་མ་དགོས་པར་གཏོང་ལེན་ཆ་ཚང་དཔལ་འབྱོར་འདུ་འགོད་ཁང་བརྒྱུད་བྱ་རྒྱུ་དང༌། འཕྲལ་སེལ་ལག་སྣེ་གྲངས་བཅད་རེ་སྔ་འདོན་ཚུལ་དུ་སྡེ་ཚན་སོ་སོས་ཉར་འཐུས།
༥ ཕྱོགས་མཐར་ཡོད་པའི་ལས་ཁུངས་དང༌། སྡེ་ཚན། རང་སྐྱོང་སྒྲིག་འཛུགས་ཁག་བཅས་སོ་སོའི་སྒྲིག་གཞི་ལྟར་ལོ་འཁོར་སྔོན་རྩིས་སུ་གསལ་བའི་དངུལ་འབབ་ས་གནས་སོ་སོའི་དངུལ་ཁང་གི་རྩིས་ཁོངས་སུ་འཇོག་དགོས་པ་དང༌། འགན་འཛིན་དང༌། དེ་འོག་མིང་གསལ་བཏོན་པའི་ལས་བྱེད་སུ་རུང་རེ་བཅས་མི་གཉིས་རེའི་ཟུང་སྦྲེལ་མིང་རྟགས་ཐོག་ནས་མ་གཏོགས་མི་རེའི་མིང་རྟགས་རྐྱང་པའི་ཐོག་ནས་འདོན་གཏོང་ནམ་ཡང་མི་ཆོག
དོན་ཚན་བཅུ་གསུམ་པ། དགོས་དངུལ་གཏོང་ཕྱོགས།
ཕྱོགས་མཐའི་སྡེ་ཚན་ཁག་ལ་ལོ་འཁོར་སྔོན་རྩིས་ནང་བཀའ་འཁྲོལ་བྱུང་བའི་དངུལ་འབོར་ནས་ས་གནས་སོ་སོའི་བྱུང་འབབ་ཕུད། དབུས་ནས་དགོས་དངུལ་གཏོང་དགོས་རིགས་ཆ་བགོས་ཀྱིས་ཕྱི་ཟླ་བཞི་པ། བདུན་པ། བཅུ་པ། དང་པོ་བཅས་ཀྱི་བདུན་ཕྲག་དང་པོའི་ནང་ཞུ་ལེན་བྱ་རྒྱུ་དང༌། ཟླ་གསུམ་མཐའ་མའི་དངུལ་འབབ་འདས་ལོའི་རྩིས་ཞིབ་སྙན་ཤོག་མ་འབྱོར་ཚེ་སྙན་ཤོག་མ་འབྱོར་བར་བཀག་བསྐྱིལ་བྱ་རྒྱུ། དགོས་དངུལ་ཟུར་གཏོང་མ་དགོས་པར་ས་གནས་ཚུར་བྱུང་གིས་འདང་རིགས་ལའང་ཕྱི་ཟླ་ ༡༡ པའི་ཟླ་མཇུག་ཚུན་རྩིས་ཞིབ་སྙན་ཤོག་མ་འབྱོར་བའི་རིགས་འབྲེལ་ཡོད་དངུལ་ཁང་དུ་འདོན་གཏོང་བཀག་བསྡོམས་བྱ་རྒྱུའི་བཀོད་ཁྱབ་གཏོང་འཐུས།
དོན་ཚན་བཅུ་བཞི་པ། སྒྲིག་གཞི་བསྐྱར་བཅོས།
སྒྲིག་གཞི་འདི་ལ་བསྐྱར་བཅོས་དགོས་གལ་ནམ་བྱུང་སྐབས་སྤྱི་འཐུས་ངོ་ཡོད་གསུམ་ཆ་གཉིས་ཡན་གྱི་མོས་མཐུན་བསྐྱར་བཅོས་ལ་སྲིད་སྐྱོང་གིས་ཆོག་མཆན་མིང་རྟགས་འགོད་དགོས།། །།
སྔོན་རྩིས་འགེངས་ཤོག་གི་འགོ་བརྗོད།
༄༅། །རྩིས་ལོ་ ༢༠༡༥་་༢༠༡༦ ལོའི་བོད་མིའི་སྒྲིག་འཛུགས་ཀྱི་རྒྱུན་གྲོན་སྔོན་རྩིས།
༄༅། །རྩིས་ལོ་ ༢༠༡༥་་༢༠༡༦ ལོའི་བོད་མིའི་སྒྲིག་འཛུགས་ཀྱི་རྒྱུན་གྲོན་སྔོན་རྩིས། དམིགས་བསལ་རྒྱུན་གྲོན་གྱི་ཟུར་འཛར།
༄༅། །རྩིས་ལོ་ ༢༠༡༥་་༢༠༡༦ ལོའི་བོད་མིའི་སྒྲིག་འཛུགས་ཀྱི་དམིགས་བསལ་བཀའ་འཁྲོལ་སྔོན་རྩིས།
༄༅། །རྩིས་ལོ་ ༢༠༡༥་་༢༠༡༦ ལོའི་བོད་མིའི་སྒྲིག་འཛུགས་ཀྱི་ཟུར་བཀོལ་སྔོན་རྩིས་བྱུང་སོང་རྩིས་ཤོག
༄༅། །རྩིས་ལོ་ ༢༠༡༥་་༢༠༡༦ ལོའི་བོད་མིའི་སྒྲིག་འཛུགས་ཀྱི་ཟུར་བཀོལ་སྔོན་རྩིས་བྱུང་སོང་རྩིས་ཤོག་གི་ཟུར་འཛར།
༄༅། །རྩིས་ལོ་ ༢༠༡༥༌༌༌༢༠༡༦ ལོའི་རྒྱུན་གྲོན་སྔོན་རྩིས་ཁ་བསྒྱུར་བཀའ་འཁྲོལ་ཞུ་ཤོག
༄༅། །རྩིས་ལོ་ ༢༠༡༥༌༌༌༢༠༡༦ ལོའི་ཁ་བསྒྱུར་བཀའ་འཁྲོལ་ཞུ་ཤོག་གི་འགྲེལ་བརྗོད་ཟུར་འཛར། (སོང་)
༄༅། །རྩིས་ལོ་ ༢༠༡༥༌༌༌༢༠༡༦ ལོའི་ཁ་སྒྱུར་བཀའ་འཁྲོལ་ཞུ་ཤོག་གི་འགྲེལ་བརྗོད་ཟུར་འཛར། (བྱུང་)
༄༅། །རྩིས་ལོ་ ༢༠༡༥༌༌༌༢༠༡༦ ལོའི་ལས་བྱེད་རྣམས་ཀྱི་གསོལ་ཕོགས་ཐོ་གཞུང་རེའུ་མིག་གཤམ་གསལ།
༄༅། །རྩིས་ལོ་ ༢༠༡༥༌༌༌༢༠༡༦ ལོའི་ལས་ཁུངས་དང་ལས་ཤག་གི་ཁང་གླ་བཀའ་འཁྲོལ་ཞུ་དགོས།
གོང་གསལ་སྒྲིག་གཞི་འདི་བཞིན་ཕྱི་ལོ་ ༢༠༡༧།༡༠།༣ སྐབས་ ༡༦ པའི་བོད་མི་མང་སྤྱི་འཐུས་ལྷན་ཚོགས་ཀྱི་གྲོས་ཚོགས་ཚོགས་དུས་ ༤ པ་བར་བསྐྱར་བཅོས་ཇི་སོང་དང་བཅས་པ་ཆ་ཚང་ཕྱོགས་བསྒྲིགས་ཞུས་པ།